|
ⴰⴱⵓⴽⴰⴹ ⴷ ⵓⴽⵓⵛⴰⵎ ⵉⵍⵍⴰ ⵢⴰⵏ ⵓⴱⵓⴽⴰⴹ ( 1 ) ⴷ ⵢⴰⵏ ⵓⴽⵓⵛⴰⵎ ( 2 ) ⵍⵍⴰⵏ ⴰⴽⴽⵯ ⴳ ⵢⴰⵜ ⵜⵎⴰⵣⵉⵔⵜ; ⵥⵍⴹⵏ. ⵓⵔ ⵉⵍⵍⵉ ⵎⴰⴷ ⵉⵣⵡⵡⵓⵔⵏ ⵉ ⵓⴱⵓⴽⴰⴹ ⴰⴷ ⵉⵙⵉⴳⴳⵍ ⵍⵎⵄⵉⵛⵜ ⵏⵏⵙ ( 3 ) ⵓⵍⴰ ⵎⴰⴷ ⵉⵜⵜⴰⵙⵉⵏ ⴰⴽⵓⵛⴰⵎ. ⴰⵔ ⴼⵍⵍⴰⵙⵏ ⵉⵜⵜⵏⴼⴰⵇ ⵢⴰⵏ ⴼ ⵕⴱⴱⵉ ⴰⵢⵍⵍⵉⵖ ⵉⵎⵎⵓⵜ. ⴽⴽⵉⵏ ⵎⵏⵏⴰⵡ ⵏ ⵡⵓⵙⵙⴰⵏ ( 4 ) ⵓⵔ ⴰⵙⵏ ⵉⴼⴽⵉ ⵢⴰⵏ, ⵉⵍⴽⵎ ⵜⵏ ⵍⴰⵥ ⴱⴰⵀⵔⴰ. ⵏⵡⵉⴼⵉⵇⵏ ⴼ ⴰⴷ ⵢⴰⵙⵉ ( 5 ) ⵓⴱⵓⴽⴰⴹ ⴰⴽⵓⵛⴰⵎ ⴰⵔ ⴰⵙ ⵉⵎⵎⴰⵍ ⴰⵖⴰⵔⴰⵙ. ⵙⴽⵔⵏ ⵖⵉⴽⴰⵏⵏ, ⴼⴼⵖⵏ ⴰⵔ ⵙⵉⴳⴳⵉⵍⵏ ⵍⴰⵔⵣⴰⵇ ⵏⵏⵙⵏ; ⵙⵍⵍⵎⵏ. ⵎⵜⴰ ⵓⵔ ⵙⴽⵔⵏ ⵖⵉⴽⴰⵏⵏ ⵀⵍⴽⵏ ⴰⴽⴽⵯ. ⵉⵎⵉⴽⵔ ⵏ ⵜⵔⴽⵎⵉⵏ ⵏⵏⴰⵏ ⵎⵉⴷⴷⵏ: ⵉⴷⴷⴰ ⵢⴰⵏ ⵓⵔⴳⴰⵣ ⵉⴽⵛⵎ ⵙ ⵢⴰⵜ ⵜⴱⵃⵉⵔⵜ ⵉⵔⴰ ⴰⴷ ⴳⵉⵙ ( 1 ) ⵢⴰⴽⵯⵔ ⵜⵉⵔⴽⵎⵉⵏ. ⵢⴰⴼ ⵜ ⵉⵏⵏ ⴳⵉⵙ ⴱⴰⴱ ⵏ ⵜⴱⵃⵉⵔⵜ ⴰⵔ ⵓⴽⴰⵏ ⵉⵙⵙⵓⴽⵓⴼ ⵜⵉⵔⴽⵎⵉⵏ. ⵢⴰⵊⵊ ⵜ ⴰⵢⵍⵍⵉⵖ ⵜⵏⵜ ⵉⵙⵎⵓⵏ, ⵉⵔⴰ ⴰⴷ ⵜⵏⵜ ⵢⴰⵙⵉ ( 1 ), ⵓⴽⴰⵏ ⵉⴽⵛⵎ ⴼⵍⵍⴰⵙ, ⵉⵏⵏⴰ ⴰⵙ ( 2 ): " ⵎⴰⴷ ⵜⵙⴽⴰⵔⴷ ( 3 ) ⵖⵉⴷ? ( 4 ) ⵉⵏⵏⴰ ⴰⵙ ( 2 ) ⵢⵉⵎⵉⴽⵔ: " ⵓⵔ ⴰⵔ ⵙⴽⴰⵔⵖ ⵡⴰⵍⵓ! " ⵉⵏⵏⴰ ⴰⵙ ⴱⴰⴱ ⵏ ⵜⴱⵃⵉⵔⵜ: ⵉⵎⵎⴰ ⵜⵉⵔⴽⵎⵉⵏ ⵎⴰⴷ ⵜⵏⵜ ⵉⵙⴳⵓⴷⵉⵏ ⵖⵉ ( 4 )? ⵉⵏⵏⴰ ⴰⵙ ⵢⵉⵎⵉⴽⵔ ⴰⵏⵏ: " ⵖⴰⵢⴰⵏⵏ ⴰⵙ ⵉⵢⵉ ⵜⵓⴼⵉⴷ ⴰⵔ ⴰⵙ ⵜⵜⵄⵊⵊⴰⴱⵖ! " ( ⵍⴰⵅⵚⴰⵚ ). ⴰⴼⵔⵓⵅ ⴷ ⵢⵉⵏⴱⴳⵉ ⵢⴰⵏ ⵢⵉⵏⴱⴳⵉ ⵉⴷⴷⴰ ⵙ ⴷⴰⵔ ⵢⴰⵏ ⵓⵎⴷⴷⴰⴽⴽⵯⵍ ⵏⵏⵙ, ⵉⵙⴷⵓⵇⵇⵔ ⵏⵏ ⵙⵔⵙ ⵙ ⵜⴳⵎⵎⵉ ⵏⵏⵙ; ⵢⴰⴳⴳⵯ ⴷ ⵉⵡⵉⵙ ⵏ ⴱⴰⴱ ⵏ ⵜⴳⵎⵎⵉ, ⵉⵏⵏⴰ ⴰⵙ ( 1 ): " ⵖⵔ ⵉ ⴱⴰⴱⴰⴽ " ⵉⴽⵛⵎ ⵓⴼⵔⵓⵅ ⵍⵍⵉ; ⵉⵏⵏⴰ ⴰⵙ ⴱⴰⴱⴰⵙ: ⵉⵏⵉ ⴰⵙ ( 2 ): " ⵓⵔ ⴳⵉⵙ ⵉⵃⴰⴹⵕ ⴱⴰⴱⴰ " ⵉⴼⴼⵓⵖ ⴷ ⵡⴰⵣⵣⴰⵏ ⵍⵍⵉ, ⵉⵏⵏⴰ ⴰⵙ: " ⵉⵏⵏⴰ ⴰⴽ ( 1 ) ⴱⴰⴱⴰ: ⵓⵔ ⴳⵉⵙ ⵃⴰⴹⵕⵖ. " ⴰⵔ ⵉⵟⵟⵚⵚⴰ ⵢⵉⵏⴱⴳⵉ ⵍⵍⵉ; ⵉⵙⵙⴼⵍⴷ ⴰⵙ ⴱⴰⴱ ⵏ ⵜⴳⵎⵎⵉ, ⵉⴼⴼⵖ ⴷ ⵉⵏⵏⴰ ⴰⵙ: " ⵡⵏⵏⴰ ⵢⵓⵔⵓⵏ, ⵓⵔ ⵙⵓⵍ ⵢⵓⴼⵉ ( 3 ) ⴰⴷ ⵉⵃⴹⵓ ⵓⵍⴰ ⴰⴷ ⵉⵏⴰⴽⵕ ⵉⵅⴼ ⵏⵏⵙ. " ⵉⵙⵙⴽⵛⵎ ⵜ, ⵉⵜⵜⵀⵍⵍⵓ ⴳⵉⵙ ⵙ ⵟⵟⴰⵊⵉⵏ ⴷ ⵍⴽⴰⵙ. ( ⵍⴰⵅⵚⴰⵚ ). ⵍⴰⵚⵍ ⵏ ⵜⴳⴰⵢⵡⴰⵔⵜ ⵙⵉⴷⵉ ⵕⴱⴱⵉ ⵉⵏⵏⴰ ⵉ ⵜⵡⴰⵢⵢⴰ: " ⴰⵡⵉ ⵜⴰⵡⵍⴽⵜ ⴰⴷ ⵏ ⵜⵍⴽⵉⵏ ⵉ ⵢⵉⵕⵓⵎⵉⵢⵏ: ⵜⴰⵡⵉⴷ ⵜⴰⵡⵍⴽⵜ ⴰⴷ ⵏ ⵍⵎⴰⵍ ( 1 ) ⵉ ⵢⵉⵎⵓⵙⵍⵎⵏ; ⵜⵏⵏⵉⴷ ⵉ ⵢⵉⵕⵓⵎⵉⵢⵏ: ⴰⴷ ⵜⵜⴰⵥⵓⵎⵏ ( 2 ) ⴰⵢⵢⵓⵔ ⵏ ⵡⴰⴹⴰⵏ ( 3 ), ⵜⵏⵏⵉⴷ ⵉ ⵢⵉⵎⵓⵙⵍⵎⵏ ⴰⴷ ⵜⵜⴰⵥⵓⵎⵏ ⵉⴹ ⴷ ⵡⴰⵙⵙ. " ⵜⴰⵛⴽ ⴷ ⵜⵡⴰⵢⵢⴰ, ⵜⴼⴽ ⵜⴰⵡⵍⴽⵜ ⵏ ⵍⵎⴰⵍ ⵉ ⵢⵉⵕⵓⵎⵉⵢⵏ, ⵜⴼⴽ ⵜⴰⵡⵍⴽⵜ ⵏ ⵜⵍⴽⵉⵏ ⵉ ⵢⵉⵎⵓⵙⵍⵎⵏ; ⵜⵏⵏⴰ ⵉ ⵢⵉⵎⵓⵙⵍⵎⵏ: " ⴰⵔ ⵜⵜⴰⵥⵓⵎⵎ ( 1 ) ⴰⵢⵢⵓⵔ ⵏ ⵡⴰⴹⴰⵏ! ", ⵜⵏⵏⴰ ⵉ ⵉⵕⵓⵎⵉⵢⵏ: " ⴰⵔ ⵜⵜⴰⵥⵓⵎⵎ ⵉⴹ ⴷ ⵡⴰⵙⵙ ". ⵜⴼⵜⵓ ⵜⵡⴰⵢⵢⴰ ⵙ ⴷⴰⵔ ⵙⵉⴷⵉ ⵕⴱⴱⵉ; ⵉⵏⵏⴰ ⴰⵙ: " ⴰⵢⵡⴰ ⵜⴰⵡⴰⵢⵢⴰ ⵉⵏⵓ ⵎⴰⴷ ⵜⵙⴽⵔⴷ? " ⵜⵏⵏⴰ ⴰⵙ: " ⴰ ⵙⵉⴷⵉ ⵕⴱⴱⵉ ⴼⴽⵉⵖ ⵜⴰⵡⵍⴽⵜ ⵏ ⵍⵎⴰⵍ ⵉ ⵢⵉⵕⵓⵎⵉⵢⵏ. " ⵉⵏⵏⴰ ⴰⵙ: " ⴰⴷ ⴽⵎ ⴱⴷⴷⵍⵖ ⴰⴷ ⵜⴳⴷ ⵜⴰⴳⴰⵢⵡⴰⵔⵜ. " ( ⵍⴰⵅⵚⴰⵚ ) ⵍⵄⴰⵍⵉⵎ ⴷ ⵢⵉⵡⵉⵙ ⵉⵍⴽⵎ ⵏⵏ ⵢⴰⵏ ⵓⵔⴳⴰⵣ ⵢⴰⵏ ⵍⵄⴰⵍⵉⵎ ( 1 ) ⵉⵏⵏⴰ ⴰⵙ: " ⴰⵔ ⵉⵢⵉ ⵉⴽⴽⴰⵜ ⵢⵉⵡⵉ ⴱⴰⵀⵔⴰ " ⵉⵏⵏⴰ ⴰⵙ: " ⵚⵓⴱⵃⴰⵏ ⴰⵍⵍⴰⵀ ⵉⵙ ⴰⵙ ⴰⴷⵍⵍⵉ ⵜⵄⵍⵍⵎⴷ ⵍⴰⴷⴰⴱ ⴷ ⵍⵄⵉⵍⵎ? " ⵉⵏⵏⴰ ⴰⵙ: " ⵓⵀⵓ ". ⵉⵏⵏⴰ ⴰⵙ: " ⴰⵎⵎⴰ ⵍⵇⵓⵔⴰⵏ? ⵉⵏⵏⴰ ⴰⵙ: " ⵓⵀⵓ. " ⵉⵏⵏⴰ ⴰⵙ: " ⵎⴰⴷ ⴰⵙ ⵣⴰ ⵜⵄⵍⵍⵎⴷ? " ⵉⵏⵏⴰ ⴰⵙ: " ⵜⴰⵢⵢⵉⵔⵣⴰ ". ⵉⵏⵏⴰ ⴰⵙ: " ⵉⵙ ⵜⵙⵙⵏⴷ ⵎⴰ ⴼ ⴰⵔ ⴽ ⵉⴽⴽⴰⵜ? " ⵉⵏⵏⴰ ⴰⵙ: " ⵓⵀⵓ " - ⵉⵏⵏⴰ ⴰⵙ: " ⵃⴰⵇⵇⴰⵏ ⵉⵙ ⵉⴷⴷⴰ ⵙ ⵜⵢⵢⵉⵔⵣⴰ, ⵉⵙⵙⵓⴷⵓ ⴰⵖⵢⵢⵓⵍ, ⵉⴳⵍⵉ ⴰⵣⴳⵔ, ⵉⴹⴼⵕ ⵜ ⵡⴰⵢⴷⵉ, ⴰⵔ ⵉⵜⵜⵉⵔⵉⵔ, ⵜⴽⴽⴷ ⴷ ⵍⴳⴷⴷⴰⵎ ⵏⵏⵙ, ⵉⵏⵏⴰ ⵉⵙ ⴷ ⵜⴰⴼⵓⵏⴰⵙⵜ ( 2 ), ⴰⵔ ⴽ ⵉⴽⴽⴰⵜ; ⵃⵎⴷ ⵉ ⵕⴱⴱⵉ ⵍⵍⵉⴳ ⵓⵔ ⵉⵕⵥⵉ ⵉⵅⴼ ⵏⵏⴽ " ( ⴰⵢⵜ ⴱⵕⴰⵢⵢⵉⵎ ). ⵟⵟⴰⵍⴱ ⴷ ⴰⵢⵜ ⵓⴷⵔⴰⵔ ⵏ ⴷⵔⵏ ⵉⴷⴷⴰ ⵢⴰⵏ ⵟⵟⴰⵍⴱ ⵙ ⵓⴷⵔⴰⵔ ⵏ ⴷⵔⵏ; ⵉⵙⵙⵃⴹⵕ ⴳ ⵢⴰⵏ ⵍⵎⵓⴹⵄ; ⵉⵄⴷⵍ ⴷⵉⵙⵏ ⵙ ⵜⵄⵍⵍⵓⵛⵜ ( 1 ) ⵉ ⵜⴰⴽⴰⵜ ⴰⴷ ⴰⵙ ⵜⵜ ⴼⴽⵉⵏ ⴳ ⵓⵙⴳⴳⵯⴰⵙ. ⴰⵢⵍⵍⵉⵖ ( 2 ) ⵉⴽⵎⵎⵍ ⵓⵙⴳⴳⵯⴰⵙ ⴰⵔ ⵉⵣⵍⴰⴳ ⵜⵉⵣⴰⴽⴰⵔ ⵎⴰ ⵙ ⴰⵔ ⵉⴽⴽⵔⴼ ⵜⵉⵄⵍⵍⴰⵛ, ⵉⵏⵏⴰ ⴰⵙⵏ: " ⵙⴽⵔⴰⵜ ⵉⵢⵉ ⵜⵜⴰⵡⵉⵍ ⵉ ⵍⵉⵃⴹⴰⵕ ⵉⵏⵓ! " ⴽⵓ ⵢⴰⵏ ⴳⵉⵙⵏ ⵉⴷⴷⵓ ⵙ ⵓⵔⵜⵉ ⵏⵏⵙ, ⵉⴽⴽⵙ ⴷ ⴳⵉⵙ ⵜⴰⵔⴽⴽⵉⵎⵜ, ⵉⵍⵓⵃ ⵜⵜ ⵉⴷ ⵉ ⵟⵟⴰⵍⴱ ⵍⵍⵉ ⴳ ⵜⵎⵣⴳⵉⴷⴰ. ⵓⵔ ⵢⴰⴷⵍⵍⵉ ⵉⵙⵙⵉⵏ ⵟⵟⴰⵍⴱ ⵉⵙ ⴷ ⵜⵉⵔⴽⵎⵉⵏ ⴰ ⵎⵎⵓ ⵜⵜⵉⵏⵉⵏ ⴰⵢⵜ ⵓⴷⵔⴰⵔ ⵏ ⴷⵔⵏ ⵜⵉⵄⵍⵍⴰⵛ. ⵉⵏⵏⴰ ⴰⵙⵏ: " ⵎⴰⴷ ⵉⴳⴰ ⵖⴰⵢⴰⴷ? " ⵏⵏⴰⵏ ⴰⵙ " ⵜⵉⵄⵍⵍⴰⵛ. " ⵉⵏⵏⴰ ⴰⵙⵏ: " ⵉⵙ ⵏⵏⵉⵖ ⵉⵙ ⴷ ⵜⵓⵖⴰ ( 3 ) ⴰ ⵎⵎⵓ ⵜⵜⵉⵏⵉⵎ ⵜⵉⵄⵍⵍⴰⵛ. " ⵉⴼⵙⵙ ⵉⴷⴷⵓ ⴼⵃⴰⵍⵜ. ( ⴰⵛⵜⵓⴽⵏ ) ⴰⵙⵙ ⵏ ⵓⵄⵛⵓⵕ ⵉⵍⵍⴰ ⴳ ⵍⵃⴰⴷⵉⵜ ⵉⵙ ⴷ ⵡⵏⵏⴰ ⵢⴰⵥⵓⵎⵏ ⴰⵙⵙ ⵏ ⵓⵄⵛⵓⵕ ⵉⴼⴽ ⴰⵙ ⵕⴱⴱⵉ ⵍⴰⵊⵕ ⵏ ⵢⵉⴼⴹ ( 1 ) ⵏ ⵡⴰⴼⴹⴰⵏ ⵏ ⵍⵃⴰⵊⵊ, ⴷ ⵎⵔⴰⵡ ⵏ ⵡⴰⴼⴹⴰⵏ ⵏ ⵛⵛⴰⵀⵉⴷ. ⵡⵏⵏⴰ ⴳⵉⵙ ⵉⵙⵉⵍⵍⴼⵏ ⵉⵅⴼ ⵏ ⵉⴳⵉⴳⵉⵍ ⵉⴼⴽ ⴰⵙ ⵕⴱⴱⵉ ⵍⵄⴰⴷⴰⴷ ⵏ ⵉⵣⴱⵍ ⵏ ⵉⵅⴼ ⵏⵏⵙ ⵏ ⵍⵃⴰⵙⴰⵏⴰⵜ. ⵡⵏⵏⴰ ⴳⵉⵙ ⵉⴼⴽⴰⵏ ⵟⵟⵄⴰⵎ ⵉ ⵓⵎⵓⵎⵏ ⴰⵔ ⴷ ⵉⵊⵊⴰⵡⵏ ⴳ ⵢⵉⴹ ⵏⵏⵙ ⵣⵓⵏ ⴷ ⵉⵙ ⴽⵓⵍⵍⵓ ⵛⵛⴰⵏ ⵜⴰⵎⵜⵜⵉⵏ ( 2 ) ⵏ ⵏⵏⴱⵉ ⴽⵓⵍⵍⵓ. ⴰⵙⵙ ⵏ ⵓⵄⵛⵓⵕ ⴰⵖ ⵉⵅⵍⵇ ⵕⴱⴱⵉ ⵉⴳⵏⵡⴰⵏ ⵓⵍⴰ ⵉⴽⴰⵍⵏ; ⵏⵜⵜⴰⵏ ⴰⵖ ⵉⵅⵍⵇ ⵕⴱⴱⵉ ⵍⵇⵍⵎ, ⵉⵅⵍⵇ ⴳⵉⵙ ⵍⵍⵓⵃ ⵍⵎⵃⴼⵓⴹ, ⵉⵍⵓⵍ ⴳⵉⵙ ⵏⵏⴱⵉ ⵏⵏⵙ ⵉⴱⵔⴰⵀⵉⵎ, ⵉⵙⵍⵍⵎ ⵜ ⴳⵉⵙ ⵙⴳ ⵓⵥⵉⵥⵏ ⵏ ⵉⴽⴰⴼⵔⵉⵢⵏ, ⵉⵖⵕⵇ ⴳⵉⵙ ⴼⵉⵔⵄⴰⵡⵏ ⴳ ⵍⴱⵃⵕ. ⵢⴰⵏ ⵍⵄⴰⵍⵉⵎ ( 1 ) ⴷ ⵓⴳⵍⵍⵉⴷ ⵉⵚⵕⴼ ⵢⴰⵏ ⵓⴳⵍⵍⵉⴷ ( 2 ) ⵙ ⵢⴰⵏ ⵍⵄⴰⵍⵉⵎ, ⵉⵏⵏⴰ ⴰⵙ: " ⵡⵄⴹ ⵉⵢⵉ ". ⴰⴳⵍⵍⵉⴷ ⵉⴳⴰ ⵜⵉⵙⵙⵉ ⵏ ⵡⴰⵎⴰⵏ ( 3 ) ⴳ ⵓⴼⵓⵙ ⵏⵏⵙ ⵉⵔⴰ ⴰⴷ ⵉⵙⵓ, ⵉⵏⵏⴰ ⴰⵙ ⵍⵄⴰⵍⵉⵎ ⵍⵍⵉ: " ⵡⴰ ⴰⴳⵍⵍⵉⴷ " ( 4 ) ⵉⵏⵏⴰ ⴰⵙ: " ⵏⵄⴰⵎ " ⵉⵏⵏⴰ ⴰⵙ: " ⵉⴳ ⵉⵍⵍⴰ ⵎⴰⴷ ⴰⴽ ⵉⵎⵎⵏⵄⴰⵏ ⵜⵉⵙⵙⵉ ⵏⵏⴰ ⵏ ⵡⴰⵎⴰⵏ ( 5 ) ⵉⵙ ⵔⴰⴷ ⴳⵉⵙ ( 6 ) ⵜⴼⴽⴷ ⵜⴰⴳⵍⴷⵉⵜ ⵏⵏⴽ? " ⵉⵏⵏⴰ ⴰⵙ: " ⵢⴰⵀ " ⵉⵏⵏⴰ ⴰⵙ ⴷⴰⵖ ⵍⵄⴰⵍⵉⵎ ⵍⵍⵉ: " ⵉⴳ ⵜⵙⵡⵉⴷ ⵜⵉⵙⵙⵉ ⵏⵏⴰ, ⵉⵎⵉⵍ ⵜⴻⵜⵜⵃⵚⵕ ⴳⵉⴽ, ⵜⴰⴳⵯⵉ ⴰⴷ ⵜⴼⴼⵓⵖ, ⵉⵙ ⵔⴰⴷ ⴳⵉⵙ ⵜⴼⴽⴷ ⵜⴰⴳⵍⴷⵉⵜ ⵏⵏⴽ ⴽⵓⵍⵍⵓ ⵜⵜ? " ⵉⵏⵏⴰ ⴰⵙ: " ⵢⴰⵀ " ⵉⵏⵏⴰ ⴰⵙ: " ⵀⵉⵢⵢⴰ ⵓⵔ ⵉⵍⵍⵉ ⵍⵅⵉⵔ ⴳ ⵜⴳⵍⴷⵉⵜ ⵍⵍⵉ ⵓⵔ ⵉⵙⵡⵉⵏ ⵜⵉⵙⵙⵉ ⵏ ⵡⴰⵎⴰⵏ ⵓⵍⴰ ⵉⴱⵥⴹⴰⵏ. " ⵉⵜⵜⵏⴷⵎ ⵓⴳⵍⵍⵉⴷ ⵍⵍⵉ, ⵉⴼⵍ ⵜⴰⴳⵍⴷⵉⵜ ⵉ ⵢⵉⵡⵉⵙ ( 7 ), ⵉⵜⵓⴱ ⵉ ⵕⴱⴱⵉ ⴳ ⴰⵢⵍⵍⵉ ⴽⵓⵍⵍⵓ ⵉⵛⵛⴰ ⴷ ⵍⵃⵃⵕⴰⵎ. ⴰⵔ ⵉⵜⵜⵄⴱⴰⴷ ⵕⴱⴱⵉ ⴰⵢⵍⵍⵉⵖ ⵉⵎⵎⵓⵜ, ⴰⴷ ⵜ ⵉⵕⵃⵎ ⵕⴱⴱⵉ " ⵍⴼⴹⴰⵢⵍ ⵏⵏⴰ ⵉⵍⵍⴰⵏ ⴳ ⴱⵉⵙⵎⵉ ⵍⵍⴰⵀ ⴳⵉⴳⴰⵏ ( 1 ) ⴷ ⵍⴼⴹⴰⵢⵍ ⴰⴷ ⵉⵍⵍⴰⵏ ⴳ " ⴱⵉⵙⵎⵉ ⵍⵍⴰⵀⵉ ⵕⵕⴰⵃⵎⴰⵏⵉ, ⵕⵕⴰⵃⵉⵎⵉ ". ⵉⵏⵏⴰ ⵏⵏⴰⴱⵉ ⵎⵓⵃⴰⵎⵎⴰⴷ, ⵚⴰⵍⵍⴰ ⵍⵍⴰⵀⵓ ⵄⴰⵍⴰⵢⵀⵉ ⵡⴰ ⵙⴰⵍⵍⴰⵎⴰ: " ⵥⵔⵉⵖ ⵢⴰⵜ ⵍⵇⵓⴱⵜ ⴳ ⵉⴳⵏⵡⴰⵏ ⵍⵍⵉⴳ ⵎⵓⵏⵖ ⴷ ⵙⴰⵢⴷⵏⴰ ⵊⵉⴱⵔⵉⵍ, ⵄⴰⵍⴰⵢⵀⵉ ⵚⵚⴰⵍⴰⵟⵓ ⵡⴰ ⵙⵙⴰⵍⴰⵎ, ⵜⵜⵓⵙⴽⴰⵔ ⴳ ⵡⵓⵔⵖ ⴷ ⵍⵢⴰⵇⵓⵜ, ⵜⵉⵍⵉ ⴰⵙⴰⴷ ⵏ ⵡⵓⵔⵖ ( 2 ), ⵎⵇⵇⴰⵔ ⴽⵓⵍⵍⵓ ⵎⵓⵏⵏⵜ ⵍⵎⴰⵅⵍⵓⵇⴰⵜ, ⵏ ⵍⵊⵏⵏ ⵓⵍⴰ ⵍⵉⵏⵙ, ⴼ ⵉⴳⴳⵉ ⵏ ⵍⵇⵓⴱⵜ ⵍⵍⵉ ⴰⵔ ⵙⴰⵔ ⴳⴰⵏ ⵣⵓⵏ ⴷ ⴰⴳⴹⵉⴹ ⵉⵜⵜⵔⵙⵏ ⴳ ⵉⴳⴳⵉ ⵏ ⵓⴷⵔⴰⵔ ⵎⵇⵇⵓⵕⵏ ( 3 ) ⴱⴰⵀⵔⴰ; ⴼⴼⵖⵏ ⴷ ⴽⴽⵓⵥ ⵉⵙⴰⴼⴼⵏ ⴳ ⴷⴷⴰⵡ ⴰⵙ; ⴰⵙⵉⴼ ⵏ ⵜⴰⵎⵎⴻⵎⵜ ⴷ ⵡⴰⵙⵉⴼ ⵏ ⵍⵅⵎⵕ, ⴷ ⵡⴰⵙⵉⴼ ⵏ ⵓⵖⵖⵓ ⴷ ⵡⴰⵙⵉⴼ ⵏ ⵡⴰⵎⴰⵏ ( 4 ). ⵍⵍⵉⴳ ⵉⵔⴰ ⵏⵏⴱⵉ ⴰⴷ ⴷ ⵉⵔⴰⵊⵄⴰ ⵉⵏⵏⴰ ⴰⵙ ⵙⴰⵢⴷⵏⴰ ⵊⵉⴱⵔⵉⵍ: " ⵀⴷⴰ! ⵎⴰⴷ ⵜⵓⴼⵉⴷ ⴰⵢⵍⵍⵉⵖ ⵓⵔ ⵜⴽⵛⵉⵎⴷ ⵍⵇⵓⴱⵜ? " ⵉⵏⵏⴰ ⴰⵙ ⵏⵏⴱⵉ: " ⵎⴰⵏⵉⴽ ( 5 ) ⴰⵙ ⵔⵉⵖ ⴰⴷ ⵜⵜ ⴽⵛⵎⵖ, ⵜⵔⴳⵍ ⵙ ⵍⵇⴼⵍ ⵏ ⵡⵓⵔⵖ, ⵎⴰⵏⵉⴽ ⴰⵙ ⵔⵉⵖ ⴰⴷ ⵜⵜ ( 6 ) ⵔⵥⵎⵖ? " ⵉⵏⵏⴰ ⴰⵙ ⵙⴰⵢⴷⵏⴰ ⵊⵉⴱⵔⵉⵍ: " ⵉⵍⵍⴰ ⴳ ⵓⴼⵓⵙ ⵏⵏⴽ ( 7 ) ⵜⴰⵙⴰⵔⵓⵜ ⵏⵏⵙ. " ⵉⵏⵏⴰ ⴰⵙ ⵏⵏⴱⵉ: " ⵎⴰⵏⵣⴰ ⵜⴰⵙⴰⵔⵓⵜ ⵏⵏⵙ ( 7 )? " ⵉⵏⵏⴰ ⴰⵙ: " ⴱⵉⵙⵎⵉ ⵍⵍⴰⵀⵉ ⵕⵕⴰⵃⵎⴰⵏⵉ ⵕⵕⴰⵃⵉⵎ " ⵙⴰⵢⴷⵏⴰ ⵉⴱⵔⴰⵀⵉⵎ ⴷ ⵓⴳⵍⵍⵉⴷ ⵏ ⵎⵉⵚⵕ ⵉⵍⴽⵎ ⵍⵇⴰⵀⵜ ⴷ ⵍⴰⵥ ⵎⴷⴷⵏ ⴳ ⵣⵣⵎⴰⵏ ⵏ ⵙⴰⵢⴷⵏⴰ ⵉⴱⵔⴰⵀⵉⵎ. ⵉⵎⵓⵏ ⴷ ⵢⴰⵜ ⵜⴰⵔⴼⴽⵜ, ⴷⴷⵓⵏ ⴰⴷ ⴷ ⴰⵡⵉⵏ ⵎⴰⴷ ⵛⵜⵜⴰⵏ ⵜⴰⵔⵡⴰ ⵏⵏⵙⵏ ⴳ ⴷⴰⵔ ⵓⴳⵍⵍⵉⴷ ⵏ ⵎⵉⵚⵕ. ⵍⵍⵉⴳ ⵜ ⵉⵏⵏ ⵍⴽⵎⵏ ⵏⵏⴰⵏ ⴰⵙ: " ⵄⴱⵕ ⴰⵖ! " ⴰⵔ ⵜⵏ ⵉⵙⴰⵇⵙⴰ ⴳ ⵎⴰⴷ ⵉⴳⴰⵏ ⵕⴱⴱⵉ ⵏⵏⵙⵏ. ⵡⵏⵏⴰ ⴰⵙ ⵉⵏⵏⴰⵏ: " ⴽⵢⵢ! " ⵉⵄⴱⵕ ⴰⵙ ⴱⵍⴰ ⵍⴱⵉⵄ. ⵉⵏⵉⵏ ⴰⵙ ⴽⵓⵍⵍⵓ: " ⴽⵢⵢ " ⴱⵍⴰ ⵙⴰⵢⴷⵏⴰ ⵉⴱⵔⴰⵀⵉⵎ; ⵍⵍⵉⴳ ⴰⵙ ⵉⵏⵏⴰ: " ⵎⴰⴷ ⵉⴳⴰⵏ ⵕⴱⴱⵉ ⵏⵏⴽ? " ⵉⵏⵏⴰ ⴰⵙ: " ⴰⵍⵍⴰⵀ! " ⵢⴰⴳⵯⵉ ⴰⴷ ⴰⵙ ⵉⵄⴱⵕ ⵙ ⵍⵎⴰⵄⵟⴰ ⵓⵍⴰ ⵍⴱⵉⵄ. ⵢⴰⴹⵓ ⴷ ⴱⵍⴰ ⵢⴰⵜ. ⵍⵍⵉⴳ ⴷ ⵉⵇⵔⵔⴱ ⵜⵉⴳⵎⵎⵉ ⵏⵏⵙ ⵉⵄⵎⵎⵕ ⵍⵃⵎⵍ ⵏⵏⵙ ⵙ ⵓⵎⵍⴰⵍ ⵎⴰ ⵙ ⴰⵔ ⵜⵜⴼⵔⴰⵃⵏ ⵚⵚⴰⴱⵉⵢⵢⵉⵏ ⵏⵏⵙ ⵉⴳ ⵜ ⵉⵏⵏ ⴰⵏⵏⵉⵏ. ⵍⵍⵉⴳ ⵏⵏ ⵉⴽⵛⵎ ⵙ ⵜⴳⵎⵎⵉ ⵏⵏⵙ, ⵉⵍⵓⵃ ⵜ, ⵉⴷⴷⵓ, ⵉⵟⵟⵚ. ⵜⴷⴷⵓ ⵜⵎⵖⴰⵔⵜ ⵏⵏⵙ, ⵜⵕⵥⵎ ⵍⵃⵎⵍ ⵍⵍⵉ ⵏⵏⵙ, ⵜⴰⴼ ⵏⵏ ⴳⵉⵙ ⴰⴳⴳⵯⵔⵏ ⵉⵎⵍⵍⵓⵍⵏ, ⵉⴼⵓⵍⴽⵉⵏ ⴱⴰⵀⵔⴰ. ⵜⵄⵊⵏ ⵜ, ⵜⵙⴽⵔ ⴳⵉⵙ ⴰⵖⵔⵓⵎ, ⵜⴰⵡⵉ ⴰⵙ ⵜ, ⵜⵙⵙⵏⴽⵔ ⵜ ⴳ ⵢⵉⴹⵚ ⴰⴷ ⵜ ⵉⵛⵛ. ⵉⵏⵏⴰ ⴰⵙ: " ⵎⴰ ⴳ ⵜ ⵜⵓⴼⵉⴷ? " ⵜⵏⵏⴰ ⴰⵙ: " ⵡⴰⵍⵍⵉ ⴷ ⵜⵉⵡⵉⴷ ⴳ ⴷⴰⵔ ⵓⵎⴷⴷⴰⴽⴽⵯⵍ ⵏⵏⴽ ⴰⵎⵚⵕⵉ ". ⵉⵏⵏⴰ ⴰⵙ: " ⴰⵖ ⵜ ⵉⴷ ⵉⵡⵉⵖ ⴷ ⴷⴰⵔ ⵍⵅⴰⵍⵉⵍ ⵉⵏⵓ ( 1 ), ⴰⵍⵍⴰⵀ ⵜⴰⵄⴰⵍⴰ! " ⵉⵜⵜⵢⵉⵡⵙⵎⵎⵉ ⵅⴰⵍⵉⵍⵓ ⴰⵍⵍⴰⵀ. ⵉⴼⵉⵙ ⴷ ⴱⵏⴰⴷⵎ ⴰⵎⵎⴰ ⵉⴼⵉⵙ ⵍⵍⵉ ⵙ ⴰⵔ ⵜⵜⵉⵏⵉⵏ ⴰⵔ ⵉⵛⵜⵜⴰ ⵎⵉⴷⴷⵏ, ⵉⵙ ⵜ ⵊⵊⵓ ⵜⵥⵕⵉⴷ ⵏⵜⵜⴰⵏ, ⵏⵖ ⴷ ⵓⵀⵓ? ⵓⵔ ⵊⵊⵓ ⴷ ⵏⴽⴽ ⴰⴷ ⵜ ⵉⵥⵕⴰⵏ, ⵎⴰⵛⵛ ⴰⵔ ⵙⵙⴼⵍⵉⴷⵖ ⵉ ⵡⵉⵍⵍⵉ ⵜ ⵉⵥⵕⴰⵏ, ⴰⵔ ⵜ ⴰⴷⴷⵔⴰⵏ. ⵎⴰⵏⵉⴽ ⴰⵙ ⴰⵙⵏ ⵜⵙⵙⴼⵍⴷⴷ ⴰⵔ ⵜ ⵙⵔⵙ ⴰⴷⴷⵔⴰⵏ? ⵏⵏⴰⵏ: ⴰⵔ ⵉⵜⵜⵉⵍⵉ ⴳ ⵢⵉⴹ, ⴳ ⵉⵏⵏⴰ ⴳ ⵓⵔ ⵉⵜⵜⵉⵍⵉ ⴱⵏⴰⴷⵎ ⵉⴳⴳⵓⵜⵏ, ⴰⵔ ⵉⵜⵜⵔⴰⵔ ⵍⵄⴰⵇⵇⵍ ⵏⵏⵙ, ⵉⴳ ⵉⵥⵕⴰ ⴽⵔⴰ ⵏ ⴱⵏⴰⴷⵎ, ⵢⴰⵛⴽ ⴷ ⵙⵔⵙ, ⵢⵉⵔⵉ ⴰⴷ ⵜ ⵉⵙⵙⵅⵙⵔ, ⵉⵙⴽⵔ ⴰⵙ ⵢⴰⵜ ⵍⵃⵉⵍⵜ, ⴰⵔ ⵉⵜⵜⵏⵓⵔⵥⵓⵎ ⵉ ⵡⴰⵎⴰⵏ ⵏⵏⵙ, ⴰⴷ ⴰⵙⵏ ⵓⴽⴰⵏ ⵉⴽⴹⵓ ⴱⵏⴰⴷⵎ, ⵉⵅⵙⵔ, ⵓⴽⴰⵏ ⵢⴰⵡⵉ ⵜ ⵉⴼⵉⵙ, ⵉⴹⴼⵓⵕ ⵜ ⵡⵏⵏⴰ ⵍⵍⵉ ⵉⵅⵙⵔⵏ ⴰⵔ ⵉⴼⵔⵉ ⵏⵏⵙ, ⴳ ⵜⴰⴳⴰⵏⵜ ⵍⵍⵉ ⴳ ⵍⵍⴰⵏ ⵜⴰⵔⵡⴰ ⵏⵏⵙ. ⴰⴷ ⵜ ⵉⵏⵏ ⵓⴽⴰⵏ ⵉⵙⵙⵍⴽⵎ, ⵜⴼⴼⵖ ⴷ ⵜⴼⵉⵙⵜⵜ ( 1 ), ⵜⴰⵎⵖⴰⵔⵜ ⵏⵏⵙ, ⴼⴼⵖⵏ ⴷ ⵜⴰⵔⵡⴰ, ⵓⴽⴰⵏ ⴰⵔ ⵜⵜⵍⵄⴰⴱⵏ ⵙ ⴱⵏⴰⴷⵎ ⵍⵍⵉ ⴷ ⵢⵉⵡⵉ ⴱⴰⴱⴰⵜⵙⵏ. ⴰⴷ ⵓⴽⴰⵏ ⵉⴽⴽ ⵉⴼⵉⵙ ⵉⵎⵉⴽ ⵏ ⵜⴰⵙⵙⴰⵄⵜ, ⵉⵔⵇⵇⵙ ⵏⵏ ⴼ ⵡⴰⵍⵍⵉ ⴷ ⵢⵉⵡⵉ, ⵉⵚⴽⵉⵟⵟⵉ ⵜⵉⵖⵕⴰⴹ ⵏⵏⵙ, ⵉⴱⴹⵓ ⵜ, ⵉⵙⵙⴽⵛⵎ ⵜ ⵙ ⵓⴳⵏⵙ ⵏ ⵉⴼⵔⵉ ⵏⵏⵙ, ⴽⵓⵍⵍ ⵢⴰⵏ ⴳ ⵜⴰⵔⵡⴰ ⵏⵏⵙ ⵉⴼⴽ ⴰⵙ ( 2 ) ⴳⵉⵙ ⵍⵃⵇⵇ ⵏⵏⵙ ⵎⴰⴷ ⵉⵛⵜⵜⴰ, ⵓⴽⴰⵏ ⴼⵕⵃⵏ, ⵏⵣⵣⵀⵏ, ⵣⵔⵔⴷⵏ ⵉⴳⵯⵢⵢⴰ ⵏⵏⵙⵏ ( 3 ). ⵖⵉⴽⴰⴷ ⴰⵙ ⴰⵔ ⵜⵜⵉⵏⵉⵏ ⵎⵉⴷⴷⵏ ⴰⵔ ⵜ ⵉⵙⴽⴰⵔ ⵉⴼⵉⵙ ⴳ ⴰⵙⵙ ⵏⵏⴰ ⵢⵓⵎⵥ ⴽⵔⴰ ⵏ ⵍⵅⵍⵇ. ( ⴰⵢⵜ ⴱⵕⴰⵢⵢⵉⵎ ). ⵍⵇⵇⴰⴹⵉ ⴷ ⵟⵟⵎⵄ ⴰⵔ ⵜⵜⵉⵏⵉⵏ: " ⵍⵎⴰⵍ ⴰⴷ ⵉⴷⴷⴰⵍⵏ ⵍⵄⵉⴱ ⵏ ⴱⴰⴱ ⵏⵏⵙ; ⵍⵎⴰⵍ ⴰⵔ ⵉⵥⵥⵖⵥⵉⵏ ( 1 ) ⴰⵎⵙⴽⵉⵔⴽⵙ; ⵍⵎⴰⵍ ⴰⴷ ⵉⴳⴰⵏ ⴰⵡⴰⵍ ⵉ ⵓⴳⵏⴰⵡ, ⵉⴳ ⴰⵙⵙⴼⵍⴷ ⵉ ⵓⴹⵕⴹⵓⵕ; ⴰⵔ ⵉⵜⵜⵣⵉⵢⵢⴰⵏ ⴰⵡⴰⵍ ⵎⵇⵇⴰⵔ ⵉⵀⵔⵛ; ⵍⵎⴰⵍ ⴰⵔ ⵉⵜⵜⵔⴼⴰⵄ ⴷⴷⵔⵔⵉⵜ ⵏ ⵟⵟⵕⴼ ⵏ ⵜⵙⵔⴽⵉ; ⵍⵎⴰⵍ ⴰⴷ ⵉⵅⵍⵍⴰⵏ ⵉⵊⴰⵕⵉⴼⵏ. ⴽⴰ ⴼ ⴽⵓⵍⵍⵓ ⵜⵜⴱⵏⴰ ⵍⵓⵇⵜ, ⴷ ⵓⵇⵇⴰⵕⵉⴹ ( 2 ). ⵍⵎⴰⵍ ⴷ ⵟⵟⵎⵄ ⴰⴷ ⵉⵙⵏⴳⵉⵔⵉⵏ ⵍⵇⵇⴰⴹⵉ ⴷ ⵍⴼⵇⵇⵉⵀ ⴷ ⴷⴷⵉⵏ ⵏⵏⵙⵏ. ⵏⵏⴰⵏ: " ⵉⴽⴽⴰⵜⵜⵉⵏⵏ ⵢⴰⵏ ⵍⵇⵇⴰⴹⵉ ⵎⵚⴰⵕⴰⴹⵏ ⴷⴰⵔⵙ ⵙⵉⵏ ⵎⵉⴷⴷⵏ. ⵢⴰⵏ ⴳⵉⵙⵏ ⵢⵉⵡⵉ ⴰⵙ ⴰⴼⵓⵍⵍⵓⵙ; ⵢⴰⵏ ⵢⵓⵣⵏ ⴰⵙ ⵢⴰⵏ ⵡⵉⵢⴷⴷⵉⴷ ⵏ ⵡⵓⴷⵉ ( 3 ) ⴷ ⵢⴰⵏ ⵏ ⵜⴰⵎⵎⴻⵎⵜ ⴷ ⵢⴰⵏ ⵉⵣⵉⵎⵎⵔ ( 4 ) ⵙ ⵜⴳⵎⵎⵉ ⵏⵏⵙ. ⵍⵍⵉⴳ ⵏⵏ ⵓⵛⴽⴰⵏ ⴽⵔⴰⵢⴳⴰⵜⵜ ⵢⴰⵏ ⴳⵉⵙⵏ. ⵉⵏⵏⴰ ⵍⵇⵇⴰⴹⵉ ⵉ ⴱⴰⴱ ⵏ ⵉⵣⵉⵎⵎⵔ: " ⵍⵍⴰⵏ ⴷⴰⵔⴽ ⵉⵏⴰⴳⴰⵏ ⵏⵏⴽ? " ⵉⵏⵏⴰ ⴰⵙ: " ⵢⵢⵉⵀ, ⴰ ⵙⵉⴷⵉ, ⵉⵍⵍⴰ ⴷⴰⵔⵉ ⵙⵙⵉ ⵣⵣⵡⴰⵡⵉ ⴷ ⵙⵙⵉ ⵣⵣⵎⴰⵎⵔⵉ ⴷ ⵙⵙⵉ ⵍⵄⴱⴷⵓⴷⵉ ( 5 ), ⵀⴰⵜⵉ ⴽⵢⵢ ⵜⵙⵙⵏⴷ ⵜⵏ ⵏⵉⵜ. " ⵉⵏⵏⴰ ⴰⵙ ⵍⵇⵇⴰⴹⵉ: " ⵄⴰⴷ, ⵡⵉⴷ, ⵙⵙⵏⵖ ⵜⵏ, ⴳⴰⵏ ⵎⵉⴷⴷⵏ ⵜⵜⵓⵣⴽⴽⴰⵏⵉⵏ. " ⴱⴰⴱ ⵏ ⵓⴼⵓⵍⵍⵓⵙ ⵉⵔⴰ ⴰⴷ ⵉⵙⴰⵡⵍ; ⵉⵏⵏⴰ ⴰⵙ ⵍⵇⵇⴰⴹⵉ: " ⴱⴰⵔⴰⴽⴰ ⴳ ⵡⴰⵡⴰⵍ ⵏ ⵔⵔⵉⵃ ⵣⵓⵏ ⴷ ⵍⴰⵔⵢⴰⵛ ⵏ ⵓⴼⵓⵍⵍⵓⵙ; ⵏⴽⵔ ⵓⵔ ⵜⵜⴼⴰⵕⴷ ⵢⴰⵜ ". ⵜⴰⵢⵢⵉⵔⵣⴰ ⴰⴷ ⵓⴽⴰⵏ ⵉⴹⵕ ⵓⵏⵥⴰⵕ, ⵉⵙⵓ ⵡⴰⴽⴰⵍ ⴰⵔ ⵜⵜⵃⵢⵢⴰⵍⵏ ⵎⴷⴷⵏ ⵉ ⵜⵉⵢⵢⵉⴳⵉⵡⵉⵏ ⵏⵏⵙⵏ, ⵙⵖⵉⵏ ⴰⵎⵓⴷ, ⵙⵖⵉⵏ ⵉⵡⵡⵓⵍⵍⴰ ⴷ ⵉⵣⴰⴽⴰⵔⵏ, ⵄⴷⵍⵏ ⴷ ⵉⵙⵙⴽⵔⴰⵣ ⵏ ⵡⵓⵣⵣⴰⵍ ⴳ ⴷⴰⵔ ⵓⵎⵣⵉⵍ ⴳ ⵡⴰⵏⵓⴹ, ⴰⵎⵥⵏ ⵉⵎⵛⵖⴰⵍⵏ ⵙ ⵜⵖⵔⴰⴷ ⵏⵏⵙⵏ. ⵡⵏⵏⴰ ⵉⵟⵟⴰⴼⵏ ⵜⴰⵔⵡⴰ ⵙⵙⵏⵏⵉⵏ ⵉ ⵜⵢⵢⵉⵔⵣⴰ ( 1 ) ⵓⴽⴰⵏ ⴰⵔ ⴰⵙ ⴽⴽⵔⵣⵏ ⵏⵜⵜⵏⵉ ⵏⵉⵜ. ⵓⵔ ⴰⵔ ⵙⴽⴰⵔⵏ ⴰⵢⵜ ⵜⵎⵉⵣⴰⵔ ⵏ ⵙⵓⵙ ⵉⵅⵎⵎⴰⵙⵏ ⵣⵓⵏ ⴷ ⴰⵢⵜ ⵍⵖⵔⴱ. ⵉⵙ ⴰⵔ ⵀⵍⵍⵉ ⵜⵜⴰⵎⵥⵏ ⵏⵜⵜⵏⵉ ⵉⵎⴽⴰⵔⴰⵏ ⴼ ⵓⵙⴳⴳⵯⴰⵙ, ⴰⵔ ⴰⵙⵏ ⴽⴽⵔⵣⵏ ⵏⵖ ( 2 ) ⴽⵯⵔⴰⵏ ⵉⵎⵛⵖⴰⵍⵏ ⴳ ⵓⵙⵙⴰⵏ ⵏ ⵜⵢⵢⵉⵔⵣⴰ ( 1 ). ⴰⵎⵎⴰ ⴰⴷ ⵙⴽⵔⵏ ⵉⵅⵎⵎⴰⵙⵏ ⵓⵀⵓ. ⴰⵔ ⴽⴽⵔⵣⵏ ⵙ ⵡⴰⵢⵢⵉⵙ ⵡⴰⵃⴷⴰ ⵜ, ⴰⵙⵔⴷⵓⵏ ⵡⴰⵃⴷⴰ ⵜ ( 3 ), ⴰⵕⴰⵎ ⵡⴰⵃⴷⴰ ⵜ; ⵉⵣⴳⵉⵔⵏ ⴽⵓⵍⵍ ⵙⵉⵏ ⴰⵔ ⵜⵏ ⵣⴷⴷⵉⵏ. ⴰⵎⵎⴰ ⵜⴰⴼⵓⵏⴰⵙⵜ ⴷ ⵜⴰⵢⵢⴰⴹ ( 4 ) ⵏⵖ ⴰⵣⴳⵔ ⴷ ⵜⴼⵓⵏⴰⵙⵜ, ⵏⵖ ⵢⴰⵏ ⴳⵉⵙⵏ ⴷ ⵉⵖⵢⵢⴰⵍ. ⵍⵍⴰⵏ ⴽⵔⴰ ⵏ ⵎⴷⴷⵏ ( 5 ) ⵏⵜⵜⵏⵉ ⵓⵔ ⵟⵟⴰⴼⵏ ⵜⴰⵢⵢⵓⴳⴰ ⵎⴰ ⵙ ⴰⵔ ⴽⴽⵔⵣⵏ, ⵉⵙ ⴰⵔ ⵀⵍⵍⵉ ⵜⵜⵙⴽⴽⵓⵢⵓⵙⵏ ⴰⵔⴽⵉⵖ ⴽⵔⵣⵏ ⵎⵉⴷⴷⵏ ⴽⵔⴰ, ⴹⴰⵍⴱⵏ ⵉ ⵡⵏⵏⴰ ⵉⴳⴰⵏ ⴰⵎⵎⴰⵙ ⵏ ⵍⵄⴰⵕ ( 6 ) ⵏⵏⵙⵏ ⵏⵖ ⴰⴷⵊⴰⵕ ⵏⵏⵙⵏ, ⵏⵖ ⵉⵎⴷⴷⵓⴽⴽⴰⵍ ⵏⵏⵙⵏ ⴰⴷ ⵜⵏ ⵉⵄⴰⵡⵏ ⵙ ⵜⵢⵢⵓⴳⴰ ⵏⵏⵙ. ( ⴰⵢⵜ ⴱⵕⴰⵢⵢⵉⵎ ). ⵜⴰⵢⵢⵉⵔⵣⴰ ( 1 ) ⴰⵙⵙ ⵏ ⵙⴰ ⴷ ⵎⵔⴰⵡ ⵏ ⵡⴰⵙⵙ ⴳ ⴽⵜⵓⴱⵕ ⴰⵔ ⵉⴽⵛⵛⵎ ⵡⴰⵎⵓⴷ ⵉⵃⵍⵍⴰⵏ. ⴳ ⴰⴽⵓⴷ ⴰⵏⵏ ⴰⵔ ⴽⵓⵍⵍⵓ ⵜⵜⵃⵉⵢⵢⴰⵍⵏ ⵎⴷⴷⵏ, ⴰⵔ ⵜⵜⵄⴷⴰⵍⵏ ⵛⵛⵡⴰⵇⵕ ⵏ ⵜⵢⵢⵉⵔⵣⴰ: ⵉⵎⴰⵙⵙⵏ ⴷ ⵉⵙⴽⵔⴰⵣ ⴷ ⵉⵣⵣⵓⴳⵍⴰ. ⴰⵔ ⵜⵜⴱⴱⵉⵏ ⵎⴷⴷⵏ ⴰⵣⴳⴳⵯⴰⵔ, ⴰⵔ ⵏⵏ ⵜⵜⴳⴳⴰⵏ ⴰⵎⴰⵣⵉⵔ ⵉ ⵉⴳⵔⴰⵏ ⵏⵏⵙⵏ. ⵙⵙⴰⵄⵜ ⵏⵏⴰ ⴳ ⴷ ⵉⴹⵕ ⵓⵏⵥⴰⵕ ⴰⵔ ⴽⴽⵔⵣⵏ. ⵎⴰⴷ ⵉⵙⴼⵉⵍⵏ ( 2 )? ⴰⵔ ⵉⵙⴼⵉⵍ ⵡⴰⵍⵍⵉ ⵉⵊⵕⵕⴱⵏ ⵉⵙ ⵉⴳⴰ ⵓⴼⵓⵙ ⵏⵏⵙ ⴰⵙⵄⴷⵉ: ⵣⵄⵎⴰ ⴰⵔ ⴷ ⵉⵜⵜⴰⵡⵉ ⵕⴱⴱⵉ ⵜⴰⵎⴰⵅⵉⵔⵜ. ⵡⵏⵏⴰ ⵔⴰⴷ ⵉⵙⴼⵉⵍ ⴳ ⵜⵢⵢⵉⵔⵣⴰ ⴰⵔ ⵉⵙⴽⴰⵔ ⵍⴱⵙⵉⵙ ⴰⵔ ⵜ ⵉⵜⵜⵙⴷⴷⴰⵇ ⵉ ⵎⴷⴷⵏ. ⵎⴷⴷⵏ ⴰⵔ ⴽⴽⵔⵣⵏ ⵙ ⵢⴰⵜ ⵜⵢⵢⵓⴳⴰ ⵏⵖ ⴰⵣⴷⴰ. ⵍⵓⵇⵜ ⵏ ⵜⵢⵢⵉⵔⵣⴰ ⴰⵔ ⵙⴽⴰⵔⵏ ⵜⵉⵔⵎⵜ ⵣⵉⴽⴽ, ⴰⵔ ⵛⵜⵜⴰⵏ ⵉⵏⵟⵟⴰⴼⵏ ( 3 ) ⵓⵔ ⵜⴰ ⵜⵖⵍⵉ ⵜⴰⴼⵓⴽⵜ, ⵕⵥⵎⵏ ⵉ ⵜⵉⵢⵢⵉⴳⵉⵡⵉⵏ, ⴰⵙⵉⵏ ⵉⵎⴰⵙⵙⵏ ⴷ ⵉⵣⵣⵓⴳⵍⴰ ⴼ ⵉⵖⴰⵔⵉⵡⵏ ⵏⵏⵙⵏ ⴰⵔ ⴷ ⵍⴽⵎⵏ ⵉⴳⵔⴰⵏ, ⵇⵇⵏⵏ ⵉ ⵜⵉⵢⵢⵉⴳⵉⵡⵉⵏ ⴰⵔ ⵜⵜⵄⵍⵍⴰⵎⵏ ⵜⵉⵔⵉⵜⵉⵏ ( 4 ), ⴰⵔ ⴳⵯⵔⵔⴰⵏ ⴰⵎⵓⴷ, ⴰⵔ ⵙⴽⴰⵔⵏ ⵉⴹⵕⴼⴰⵏ, ⴰⵔ ⴽⴽⵔⵣⵏ ⴰⵔ ⵜⴰⵣⴷⵡⵉⵜ. ( ⵍⴰⵅⵚⴰⵚ ). ⴰⵙⵏⴳⴰⵔ ⴰⵣⴳⴳⵯⴰⵖ ⵓⵔ ⴰⵔ ⵉⴽⴽⵔⵣ ⴰⵙⵏⴳⴰⵔ ⴱⵍⴰ ⵡⵏⵏⴰ ⴷ ⴷⴰⵔ ⵜⵍⵍⴰ ⵙⵙⵉⵏⵉⵜ ( 1 ) ⵏⵏⵙ; ⵡⵏⵏⴰ ⵉⴽⴽⵔⵣⵏ ⴰⵙⵏⴳⴰⵔ ⴰⵣⴳⴳⵯⴰⵖ ⵓⵍⴰ ⵓⵎⵍⵉⵍ, ⴰⵔ ⵉⵜⵜⴳⵍⵍⴰⴱ ⵜⵉⴱⵃⵉⵔⵜ, ⵉⴳ ⴰⵙ ⴰⵎⴰⵣⵉⵔ, ⵉⵙⵙⵓ ⵜⵜ, ⵢⴰⵊⵊ ⵜⵜ ⴰⵔ ⴷ ⵜⵣⵡⵓ ( 2 ), ⵉⵄⴰⵡⴷ ⴰⵙ ⴷⴰⵖ ⵜⴰⵢⵢⵉⵔⵣⴰ, ⵉⴳⵔⵓ ⴳⵉⵙ ⴰⴼⴰⵔ ⴷ ⵕⵕⴱⵉⵄ, ⵉⵕⵥ ⵓⵟⵟⵉⴱⵏ ⵍⵍⵉ ⴳⵉⵙ ⵍⵍⴰⵏⵉⵏ, ⵉⵃⵡⴹ ⵜ ( 3 ), ⵉⴳⵔ ⴳⵉⵙ ⴰⵙⵏⴳⴰⵔ, ⵉⵙⵙⵓ ⵜ, ⵢⴰⵊⵊ ⵜ ⵅⵎⵙⵜⵜⴰⵄⵛⵔ ⵢⵓⵎ, ⴰⵔ ⴷ ⵉⵏⴽⵔ ⵉⵍⵎⵎⴰ ⵓⵙⵏⴳⴰⵔ, ⴰⵔ ⴰⵙ ⵉⵟⵟⴰⵢ ⵉⴳⴹⴰⴹ, ⴰⵔ ⴷ ⵉⵎⵇⵇⵓⵔ ⴰⵔ ⴷ ⵉⵏⵓ, ⴰⵔ ⴰⵙ ⵉⵜⵜⴽⴽⵙ ⵍⴳⵍⵎⵓⵏ, ⴰⵔ ⵜ ⵢⴰⴽⴽⴰ ⵉ ⵉⵣⴳⴰⵔⵏ, ⴰⵔ ⵉⵙⵙⵓⴽⵓⴼ ⵜⵉⵙⵏⴳⴰⵔⵉⵏ; ⴰⵔ ⵜⵏⵜ ⵉⵙⵎⵓⵏ ⴰⵔ ⴷ ⵉⴳ ⵓⵙⵏⴳⴰⵔ ⵍⵄⵕⵕⴰⵎ ⵉⴳⴳⵓⵜⵏ, ⵢⴰⵙⵉ ⵜ ⵙ ⵉⴳⴳⵉ ⵏ ⵓⵣⵓⵔ, ⵉⵙⵔⵙ ⵜ ⴰⵔ ⴷ ⵉⵇⵇⴰⵔ, ⴰⵙⵉⵏ ⵜ ⵉⴷ ⵜⵎⵖⴰⵔⵉⵏ ⵉⵍⵎⵎⴰ, ⴰⵔ ⵜ ⵜⵜⴽⴽⵯⵎⵏⵜ ( 4 ), ⴰⵔ ⴷ ⵜ ⴽⵎⵎⵍⵏⵜ ⴰⵔ ⵜ ⵅⵣⵣⵏⵏⵜ ⴳ ⵍⵅⵏⴰⵛⵉ, ⵏⵖ ⴰⵔ ⵜ ⵙⴳⵓⴷⴰⵢⵏ ⴳ ⵓⵃⴰⵏⵓ. ( ⵍⴰⵅⵚⴰⵚ ). ⵜⴰⴼⵉⵢⵢⵓⵛⵜ ( 1 ) ⵍⵓⵇⵜ ( 2 ) ⵏ ⵜⴼⵉⵢⵢⵓⵛⵜ ⴰⵔ ⵜⵜⴱⵔⵔⴰⵃⵏ ⵎⴷⴷⵏ ⵉⵙ ⵇⵇⵏⵏ ⵜⴰⴼⵉⵢⵢⵓⵛⵜ ⴰⵔⴽⵉⵖ ⴽⵓⵍⵍⵓ ⵜⴰⵙⵓⵙ, ⵜⵇⵇⴰⵕ ⴳ ⵡⴰⴽⴰⵍ. ⴰⵛⴽⵓ ⵉⵖ ⵜⵜ ⵓⵔ ⵇⵇⵉⵏⵏ ⵖⵉⴽⴰⴷ ⴽⵓⵍⵎⵎⴰ ⴷ ⵉⴹⵕⵏ ⴳ ⵡⴰⵔⴳⴰⵏ ⵃⴰⵡⵣⵏ ⵜ ⵎⴷⴷⵏ ⵙⵡⴰ ⵜⴳⴰ ⵜⵉⵏⵏⵙⵏ ⵙⵡⴰ ⵓⵀⵓ. ⴳ ⴰⴽⵓⴷ ⴰⵏⵏ ⵡⵏⵏⴰ ⵉⵜⵜⵢⴰⵎⴰⵥⵏ ⴰⵔ ⵢⴰⴽⴽⴰ ⵍⵉⵏⵚⴰⴼ. ⴽⵓⴷⵏⵏⴰ ⵜⵇⵇⵓⵕ ⴱⵔⵔⵃⵏ ⵉⵙ ⵜⵜ ⵕⵥⵎⵏ. ⴽⵓ ⵢⴰⵏ ⵉⴷⴷⵓ ⵙ ⵡⴰⵔⴳⴳⵉⵏⵏ ⵏⵏⵙ ⴰⵔ ⵜⵜ ⴳⵔⵔⵓⵏ, ⴰⵔ ⵜⵜ ⵜⵜⵅⵣⴰⵏⵏ ( 3 ) ⴳ ⵉⵃⵓⵏⴰ, ⴰⵔ ⵜⵜ ⵙⴼⵉⵢⵢⵓⵛⵏ ( 4 ) ⴽⵔⴰ ⵙ ⴽⵔⴰ ⴰⵔ ⵔⵔⴰⴳⵏ ⴰⵇⵇⴰⵢⵏ ( 5 ), ⵙⵙⵍⵉⵏ ⵜⵉⵥⵏⵉⵏ ( 6 ), ⵥⴹⵉⵏ ⵜⵏⵜ, ⵥⵎⵉⵏ ⴰⵎⵍⵓ ( 7 ), ⵥⵍⵉⵏ ⴰⵔⴳⴰⵏ ⴷ ⵜⵣⴳⵎⵎⵓⵜ, ⴰⵔ ⵛⵜⵜⴰⵏ ⴰⵔⴳⴰⵏ, ⴰⵔ ⴰⴽⴽⴰⵏ ⵜⴰⵣⴳⵎⵎⵓⵜ ( 8 ) ⵉ ⵍⴱⵀⴰⵢⵎ ⵏⵏⵙⵏ. ( ⵍⴰⵅⵚⴰⵚ ) ⵜⴰⴽⵏⴰⵔⵉⵜ ⵍⵓⵇⵜ ⵏ ⵜⴽⵏⴰⵔⵉⵜ ⴰⵔ ⴷⴰⵖ ⵜⵜⴱⵔⵔⴰⵃⵏ ⵎⴷⴷⵏ ⵉⵙ ⵜⵜ ⵇⵇⵏⵏ ⴰⵢⵢⵓⵔ ⵏ ⵡⴰⴹⴰⵏ ( 1 ). ⴰⵔⴽⵉⵖ ⵜⵏⵡⴰ ⴱⴰⵀⵔⴰ ⵓⴽⴰⵏ ⴱⵔⵔⵃⵏ ⵉⵙ ⵜⵜ ⵕⵥⵎⵏ. ⴰⵎⵎⴰ ⵡⵏⵏⴰ ⵉⵕⵥⵎⵏ ⵓⵔⵜⵉ ⵏⵏⵙ ⴱⵍⴰ ⵍⴱⵔⵉⵃ ⴰⵔ ⵢⴰⴽⴽⴰ ⵍⵉⵏⵚⴰⴼ ⵉ ⵉⵏⴼⵍⴰⵙ ⵍⵍⵉ ⵎⵥⵥⵉⵏⵉⵏ, ⵉⵏⴼⵍⴰⵙ ⵏ ⴷⴷⵛⵕ, ⵙ ⴰⵢⵏⵏⴰ ⵔⴰⵏ ⵍⵅⵓⵟⵓⵕ ⵏⵏⵙⵏ, ⵉⵎⴽⵍⵉ ⵏⵖ ⴷ ⵉⵎⵏⵙⵉ. ⵉⵖ ⴽⵓⵍⵍⵓ ⵜⵏⵡⴰ ⴱⵔⵔⵃⵏ ⵉⵙ ⵜⵜ ⵔⵥⵎⵏ. ⴳ ⴰⴽⵓⴷ ⴰⵏⵏ, ⴰⵔ ⵜⵜⴷⴷⵓⵏ ⵎⴷⴷⵏ, ⴽⵓ ⵢⴰⵏ ⵙ ⵡⵓⵔⵜⵉ ⵏⵏⵙ, ⴰⵔ ⵜⵜⴽⴽⵙⵏ ⵜⴰⴽⵏⴰⵔⵉⵜ ⴰⵔ ⵜⵜ ⵜⵜⴳⴳⴰⵏ ⴳ ⵡⴰⵔⵢⴰⵍⵏ ⵙ ⵜⴳⵯⵎⵎⴰ ⵏⵏⵙⵏ. ⵡⵉⵍⵍⵉ ⵟⵟⴰⴼⵏⵉⵏ ⴳⵉⴳⴰⵏ, ⴷⴰⵔⵙⵏ ⵓⵔⵜⴰⵏ ⴳⴳⵓⵜⵏⵉⵏ, ⴰⵔ ⵜⵜ ⵥⵥⵍⵓⵎⵏ, ⴰⵔ ⵜⵜ ⴼⵙⵙⵔⵏ ⴳ ⵉⴳⴳⵉ ⵏ ⵉⵣⵓⵔⵏ. ⴰⵔⴽⵉⵖ ⵜⵇⵇⵓⵕ ⵃⴹⵓⵏ ⵜⵜ ⴰⵔ ⵍⵓⵇⵜ ⵏ ⵓⵚⵎⵎⵉⴹ ⴰⵔ ⵜⵜ ⵛⵜⵜⴰⵏ ( 2 ) ⵏⵖ ⵜⵜ ⵙⵙⵏⵣⴰⵏ. ⵍⴽⵙⵉⴱⵜ - ⵎⴰⴷ ⵉⴳⴰⵏ ⵍⴽⵙⵉⴱⵜ ⵍⵍⵉ ⵉⵍⵍⴰⵏ ⴳ ⴷⴰⵔⵓⵏ? - ⵍⴽⵙⵉⴱⵜ ⵍⵍⵉ ⵉⵍⵍⴰⵏ ⴳ ⴷⴰⵔⵏⵖ: ⵉⵕⵄⵎⴰⵏ ⴷ ⵉⵣⴳⴰⵔⵏ ⴷ ⵡⵓⵍⵍⵉ. - ⵎⴰⴷ ⵜⵙⴽⴰⵔⵎ ⵙ ⵉⵕⵄⵎⴰⵏ ⵏⵏⵓⵏ? - ⵉⵕⵄⵎⴰⵏ ⴰⵔ ⵙⵔⵙⵏ ( 1 ) ⵏⴽⴽⵔⵣ, ⴰⵔ ⵙⵔⵙⵏ ⵏⵜⵜⴰⵙⵉ ⵙ ⵎⴰⵏⵉ ⵢⴰⴳⴳⵓⴳⵏ. - ⵉⵙ ⴰⵔ ⵜⵛⵜⵜⴰⵎ ⵜⵉⴼⵉⵢⵢⵉ ( 2 ) ⵏ ⵉⵕⵄⵎⴰⵏ ( 3 )? - ⵉⵕⵄⵎⴰⵏ ⵉⵍⵍⴰ ⵎⴰⴷ ⵜⵏ ⵉⵛⵜⵜⴰⵏ, ⵉⵍⵍⴰ ⵎⴰⴷ ⵜⵏ ⵓⵔ ⵉⵛⵜⵜⴰⵏ; ⵉⵍⵍⴰ ⵎⴰ ⵎⵎⵓ ⵉⵔⴰ ⵍⵅⴰⵟⵕ ⵏⵏⵙ ⵜⵉⴼⵉⵢⵢⵉ ⵏ ⵓⵕⵄⵎ, ⵉⵛⵛ ⵜⵜ, ⵉⵍⵍⴰ ⵎⴰ ⵎⵎⵓ ⵜⵜ ⵉⴽⵯⵔⵀⴰ, ⵓⵔ ⴰⵔ ⵜⵜ ⵉⵛⵜⵜⴰ. - ⵉⵙ ⴱⴰⵀⵔⴰ ⴷⴰⵔⵓⵏ ⵍⵍⴰⵏ ⵉⵣⴰⵎⵎⴰⵔⵏ? - ⵍⵍⴰⵏ ⴷⴰⵔⵏⵖ ⵉⵣⴰⵎⵎⴰⵔⵏ ⵓⵍⴰ ⵜⴰⵜⵜⵏ ⵓⵍⴰ ⵜⵉⵖⴰⴹⵟⵏ ⵓⵍⴰ ⵉⵏⴽⵯⵔⴰⵏ. - ⵜⴰⵜⵜⵏ, ⵎⴰⴷ ⵉⴳⴰⵏ ⵏⵏⴼⵉⵄⵜ ⵏⵏⵙⵏⵜ? - ⵜⴰⵔⵡⴰ, ⴰⵔ ⴰⵙⵏ ⵇⵇⵔⵙⵏ, ⵛⵛⵉⵏ ⵜⵏ, ⵏⵖ ⵜⵏ ⵣⵣⵏⵣⴰⵏ; ⵜⴰⴹⵓⴹⵟ ⴰⵔ ⵜⵜ ⵍⵙⵙⴰⵏ. - ⵎⴰⴷ ⵉⴽⵙⵙⴰⵏ ⵍⴽⵙⵉⴱⵜ ⵏⵏⵓⵏ? - ⵡⵏⵏⴰ ⵉⵟⵟⴰⴼⵏ ⴰⵎⴽⵙⴰ ⴰⵔ ⴰⵙ ⵉⵜⵜⴰⵡⵉ ⵍⴽⵙⵉⴱⵜ ⵏⵏⵙ ⵉⴽⵙ ⵜⵜ ⴳ ⵓⴷⵔⴰⵔ ⵓⵍⴰ ⴰⵣⴰⵖⴰⵔ. ( ⴰⵛⵜⵓⴽⵏ ). ⵙⴽⵙⵓ ⵙⴽⵙⵓ ⴰⵔ ⵜ ⵙⴽⴰⵔⵏ ⴳ ⵓⴳⴳⵯⵔⵏ ⵏ ⵜⵎⵥⵉⵏ. ⴰⵔ ⵜⵜⵕⵓⵛⵛⵏⵜ ⵜⵎⵖⴰⵔⵉⵏ ⴰⴳⴳⵯⵔⵏ ⴰⵏⵏ ⵙ ⵡⴰⵎⴰⵏ ⴰⵔ ⴽⵓⴷⵏⵏⴰ ⵢⵓⴹⵕ, ⵓⴽⴰⵏ ⴰⵔ ⵜ ⵙⵃⵔⵔⴰⴽⵏⵜ ⵙ ⵉⵅⴼⴰⵡⵏ ⵏ ⵉⴹⵓⴹⴰⵏ ( 1 ) ⵏⵏⵙⵏⵜ ⴰⵔ ⵉⵜⵜⴳⴳⴰ ⵜⴰⵇⵇⴰⵢⵉⵏ ⵎⵥⵥⵉⵏⵉⵏ. ⴽⵔⴰ ⵙ ⴽⵔⴰ ⴰⵔ ⴽⵓⴷⵏⵏⴰ ⴽⵓⵍⵍⵓ ⵉⴳⴰ ⵙⴽⵙⵓ, ⴳⵉⵏⵜ ⵜ ⵉⵍⵎⵎⴰ ⴳ ⵓⴼⵛⴽⵓ ⵍⵍⵉ ⵎⵎⵓ ⵉⵙⵎ " ⵜⴰⵙⴽⵙⵓⵜ ". ⵏⵜⵜⴰⵜ ⴰⵖ ⴰⵔ ⵉⵏⵡⵡⴰ ( 2 ). ⵜⴰⵙⴽⵙⵓⵜ ⴰⵏⵏ ⴰⵔ ⵜⵜⵉⵍⵉ ⴳ ⵉⴳⴳⵉ ⵏ ⵓⴳⴷⵓⵔ ⵍⵍⵉ ⴳ ⴰⵔ ⵜⵏⵡⵡⴰ ⵍⵅⴹⵕⵜ ( 3 ). ⵍⴼⵡⴰⵕ ⵏ ⵍⵅⴹⵕⵜ ⴰⵏⵏ ⴷ ⵡⴰⵎⴰⵏ ⵏⵏⵙ ⴰⵙ ⴰⵔ ⵉⵏⵡⵡⴰ ⵙⴽⵙⵓ ⴳ ⵜⵙⴽⵙⵓⵜ, ⴰⵛⴽⵓ ⵍⵍⴰⵏⵜ ⵜⵏⵇⴱⴰ ⴳ ⵜⵙⴽⵙⵓⵜ. ⵏⵜⵜⵏⵜⵉ ⴰⵖ ⴰⵔ ⵏⵏ ⵉⴽⵛⵛⵎ ⵍⴼⵡⴰⵕ ⵙ ⵓⴳⴷⵓⵔ. ⵉⵖ ⵉⵏⵡⴰ ⴳⵉⵏⵜ ⵜ ⴳ ⵟⵟⴱⵚⵉⵍ ⵏⵖ ⵜⴰⵣⵍⴰⴼⵜ, ⵙⵙⵓⵏⵜ ⵜ ⵙ ⵡⴰⵎⴰⵏ ⵏ ⵍⵅⴹⵕⵜ, ⴳⵉⵏⵜ ⴼⵍⵍⴰⵙ ⵍⵅⴹⵕⵜ. ( ⵍⴰⵅⵚⴰⵚ ). ⴰⵎⵣⵉⵍ ⵉⵎⵣⵉⵍⵏ ⴰⵔ ⴱⵏⵏⴰⵏ ⴰⵏⵓⴹ. ⵎⴰⴷ ⵜ ⵉⴳⴰⵏ? ⵢⴰⵜ ⵍⴱⵉⵜ ⴳ ⵜⴰⵎⴰ ⵏ ⵜⴳⵎⵎⵉ ⴰⵔ ⴳⵉⵙ ⵜⴳⴳⴰⵏ ⵍⴽⵉⵔ ⵍⵍⵉ ⵙ ⴰⵔ ⵜⵜⵚⵓⴹⵏ ⵜⵉⵔⴳⵉⵏ, ⴰⵔ ⵙⵔⵓⵙⵏ ⵢⴰⵜ ⵜⵊⵊⴰⴱⵉⵜ ⵉⴽⵜⴰⵔⵏ ⵙ ⵡⴰⵎⴰⵏ ⵎⴰ ⴳ ⴰⵔ ⵙⵙⵏⵙⴰⵏ ⵓⵣⵣⴰⵍ ⵉⵃⵎⴰⵏ, ⴰⵔ ⴰⵙ ⵜⵜⵉⵏⵉⵏ ⵉⵙⵙⵡⵉ ⵏ ⵡⵓⵣⵣⴰⵍ. ⵎⴰⴷ ⴽⵓⵍⵍⵓ ⵜⵜⵄⴷⴰⵍⵏ? ⴰⵔ ⵜⵜⵄⴷⴰⵍⵏ ⵉⵙⵙⴽⵔⴰⵣ ⴷ ⵜⵙⴰⵍⵉⵡⵉⵏ ⴷ ⵉⵙⵎⵎⴰⵡⴷⵏ ⴷ ⵉⴳⵍⵣⵣⴰⵎ ⴷ ⵉⵛⵓⵇⵇⴰⵕ ( 1 ), ⴰⵔ ⵙⵓⵍ ⵜⵜⵄⴷⴰⵍⵏ ⵜⵓⵣⵍⵉⵏ ⴷ ⵉⵊⵏⵡⵉⵢⵏ ⴷ ⵉⵎⵉⴷⴰⵔ. ⵍⵎⵄⵍⵍⵎ ⴰⵎⵣⵉⵍ ⴰⵔ ⵜ ⵙⵙⵃⴹⴰⵕⵏ ⵡⵉⵍⵍⵉ ⴷⴰⵔⵙ ⵜⵜⵄⴷⴰⵍⵏⵉⵏ ⵛⵛⵡⴰⵇⵇⵕ ( 1 ) ⴼ ⵓⵙⴳⴳⵯⴰⵙ ⵏ ⵡⴰⴹⴰⵏ ⵣⵓⵏ ⴷ ⵟⵟⴰⵍⴱ. ⴰⵔ ⴰⵙ ⴰⴽⴽⴰⵏ ⵙⵉⵏ ⵉⵚⴰⵄⵉⵢⵏ ⵉ ⵜⴰⴽⴰⵜ ⴷ ⵜⵙⵏⴷⵓⵜ ⵏ ⵜⵓⴷⵉⵜ; ⴳ ⵍⵓⵇⵜ ⵏ ⵉⵏⵔⴰⵔⵏ ⴰⵔ ⵉⵙⵎⵓⵏ ⵜⵓⵎⵥⵉⵏ, ⴳ ⵍⵓⵇⵜ ⵏ ⵜⵢⵢⵉⵔⵣⴰ ⴰⵔ ⵉⵙⵎⵓⵏ ( ) ⴰⵎⵣⵉⵍ ⴰⵔ ⴷⴰⵔⵙ ⵜⵜⵉⵍⵉ ⵍⵅⴷⵎⵜ ⴱⴰⵀⵔⴰ ⵖⴰⵔ ⴳ ⵍⵓⵇⵜ ⵏ ⵜⵢⵢⵉⵔⵣⴰ; ⵎⴰⴷ ⵓⵔ ⵉⴳⵉⵏ ⵍⵓⵇⵜ ⴰⵏⵏ ⴰⵔ ⵉⵙⴽⴰⵔ ⵜⵉⵙⴰⵍⵉⵡⵉⵏ ⴰⵔ ⵜⵏⵜ ⵉⵜⵜⴳⴳⴰ ⴳ ⵓⵛⵡⴰⵔⵉ ⵏⵏⵙ, ⴰⵔ ⵜⵏⵜ ⵉⵜⵜⴰⵡⵉ ⵙ ⵙⵙⵓⵇ ⴰⵔ ⵉⵜⵜⵚⵎⵎⴰⵕ ⵉⵙⴰⵏ ⴷ ⵉⵖⵢⵢⴰⵍ. ( ⵍⴰⵅⵚⴰⵚ ). ⴰⵖⴰⵔⴰⵙ ⵏ ⵙⵙⵓⵇ ( 1 ) ⵡⵏⵏⴰ ⵉⵇⴹⵄⴰⵏ ⴳ ⵓⵖⴰⵔⴰⵙ ( 2 ) ⵏ ⵙⵙⵓⵇ ⵏⵏⵙⵏ, ⵉⵖ ⵉⵏⵖⴰ ⵢⴰⵏ ⴳ ⵓⵖⴰⵔⴰⵙ ⵏ ⵙⵙⵓⵇ, ⴰⵔ ⵢⴰⴽⴽⴰ ⵎⵉⵢⵜⴰⵢⵏ ⵎⵜⵇⴰⵍ. ⵡⵏⵏⴰ ⵉⵔⵓⵔⵏ, ⵢⴰⴳⵯⵉ ⴰⴷ ⵉⵙⴽⵔ ⴰⵢⵍⵍⵉ ⴼ ⴽⵓⵍⵍⵓ ⵏⵡⴰⴼⴰⵇⵏ ⴰⵢⵜ ⵃⵎⴰⴷ ⴳ ⵍⴽⵉⵖⴹ ⴰⴷ, ⴰⵔ ⵉⵜⵜⵣⴰⵢⴰⴷ ⴳ ⵍⴼⴰⵙⴰⴷ, ⵀⴰⵜⵉ ⴰⵔ ⵢⴰⴽⴽⴰ ⵜⴰⵎ ⵉⵚⴰⵄⵉⵢⵏ ⵏ ⵡⵓⴷⵉ ( 3 ) ⵙ ⵚⵚⴰⵄ ⵏ ⵏⵏⴰⴱⵉ ( ⵚⴰⵍⵍⴰ ⵍⵍⴰⵀ ⵄⵍⵉⵀ ⵡⴰ ⵙⵍⵍⴰⵎ ) ⵉ ⴽⵓⵍⵎⵎⴰ ⵉⴳⴰ ⵜ ⵉⴹ ⴰⵔⴽⵉⵖ ⴷ ⵉⵕⴰⵊⵄⴰ ⵙ ⵍⵃⵇⵇ. ⵡⵏⵏⴰ ⴳⵉⵙ ⵉⵎⵎⴰⵖⵏ ⴷ ⵡⴰⵢⵢⴰⴹ, ⵉⵖ ⵜ ⵉⵏⵖⴰ, ⵀⴰⵜⵉ ⴰⵔ ⵢⴰⴽⴽⴰ ⴰⵢⵍⵍⵉ ⵉⵍⵍⴰⵏ ⴳ ⵓⵖⴰⵔⴰⵙ ⵏ ⵙⵙⵓⵇ ( 2 ), ⵉⵖ ⴷ ⵉⵙⵙⵏⴳⵉ ⵉⴷⴰⵎⵎⵏ ⵙ ⵓⵥⵕⵓ, ⵀⴰⵜⵉ ⴰⵔ ⵢⴰⴽⴽⴰ ⵎⵔⴰⵡ ⵉⵎⵜⵇⴰⵍⵏ, ⵉⵖ ⵜⵏ ⴷ ⵉⵙⵙⵏⴳⵉ ⵙ ⵡⵓⵣⵣⴰⵍ, ⵀⴰⵜⵉ ⴰⵔ ⵢⴰⴽⴽⴰ ⵅⵎⵙⴰ ⵓⵄⵛⵔⵉⵏ ⵎⵜⵇⴰⵍ. ⵡⵏⵏⴰ ⵉⵄⴰⵡⵏⵏ ⴱⵓ ⴹⴹⵓⵍⵎ, ⵀⴰⵜⵉ ⴰⵔ ⵢⴰⴽⴽⴰ ⵅⵎⵙⴰ ⵓⵄⵛⵔⵉⵏ ⵎⵜⵇⴰⵍ. ⵡⵏⵏⴰ ⵎⵎⵓ ⵖⵔⴰⵏ ⴰⴷ ⵉⴳ ⴰⵏⴼⵍⵓⵙ ⴳ ⵙⵙⵓⵇ, ⵉⵖ ⵢⵓⴳⵉ, ⴰⵔ ⵢⴰⴽⴽⴰ ⴽⵕⴰⴹ ⵉⵎⵜⵇⴰⵍⵏ. ⵡⵏⵏⴰ ⴷ ⵢⵉⵡⵉⵏ ⵍⵃⵃⵕⴰⵎ ⵙ ⵙⵙⵓⵇ, ⴰⴷ ⵜ ⵉⵣⵣⵏⵣ, ⵉⵙⵙⵏ ⵉⵙ ⴷ ⵍⵃⵃⵕⴰⵎ ⴰⴷ ⵉⴳⴰ, ⵀⴰⵜⵉ ⴰⵔ ⴷⴰⵖ ⵢⴰⴽⴽⴰ ⵚⵎⵎⵓⵚ ⵉⵎⵜⵇⴰⵍⵏ, ⵓⴽⴰⵏ ⵢⴰⵙⵉ ⵏⵉⵜ ⵍⵃⵃⵕⴰⵎ ⴰⵏⵏ. ( ⵍⴰⵅⵚⴰⵚ ). ⵜⴰⵍⴰⵍⵉⵜ ⵉⵖ ⵉⵍⵓⵍ ⵡⴰⵔⵔⴰⵡ ⴳ ⴷⴰⵔ ⵍⵡⴰⵍⵉⴷⴰⵢⵏ ⵏⵏⵙ, ⴱⴱⵉⵏ ⴰⵙ ⴰⴱⵓⴹ. ⵉⵖ ⵉⴽⴽⴰ ⵙⴰ ⵏ ⵡⵓⵙⵙⴰⵏ ⴳⵉⵏ ⴰⵙ ⵉⵙⵎ, ⵖⵔⵙⵏ ⵉ ⵜⵖⵔⵙⵉ, ⵙⴽⵔⵏ ⵜⴰⵎⵖⵔⴰ, ⵖⵔⵉⵏ ⵉ ⵎⴷⴷⵏ, ⴼⴽⵉⵏ ⴰⵙⵏ ⴰⴷ ⵛⵛⵉⵏ, ⵍⵄⴱⵏ ⵙ ⵜⵍⵍⵓⵏⴰ ⴳ ⵍⴼⵕⵃ ⵏ ⵡⴰⵔⵔⴰⵡ ( 1 ) ⵍⵍⵉ ⴷ ⵉⵣⵓⵢⴷⵏ ⴳ ⴷⴰⵔ ⵎⵉⴷⴷⵏ ⴰⵏⵏ ⵉⴹ ⴷ ⵡⴰⵙⵙ ( 2 ), ⴽⵓ ⵢⴰⵏ ⵉⴷⴷⵓ ⵙ ⵜⴳⵎⵎⵉ ⵏⵏⵙ. ⵎⴰⵙ ⵏ ⵡⴰⵔⵔⴰⵡ ⵍⵍⵉ ( 1 ) ⴰⵔ ⴰⵙ ⵜⴰⴽⴽⴰ ⴰⴷ ⵉⵙⵙⵓⵎⵎ ⴳ ⵜⴱⵓⴱⴱⴰⵜⵉⵏ ⵏⵏⵙ ⴰⵔⴽⵉⵖ ⴽⵎⵎⵍⵏ ⵙⵉⵏ ⵉⵙⴳⴳⵯⴰⵙⵏ ⵏⵖ ⵓⵔ ⴽⵎⵎⵉⵍⵏ ( 3 ) ⵜⴽⴽⵙ ⴰⵙ ⴰⵖⵖⵓ, ⴰⵔ ⵉⵛⵜⵜⴰ ⴰⵢⵏⵏⴰ ⵢⵓⴼⴰ. ⵉⵖ ⵉⴽⵎⵎⵍ ⵚⴹⵉⵚ ⵉⵙⴳⴳⴰⵙⵏ ⴳ ⵍⵄⵎⵕ ( 4 ) ⵏⵏⵙ, ⵚⵕⴼⵏ ⵜ ⵍⵡⴰⵍⵉⴷⴰⵢⵏ ⵏⵏⵙ ⵙ ⵜⵎⵣⴳⵉⴷⴰ ⴷⴰⵔ ⵟⵟⴰⵍⴱ ⴰⴷ ⴳⵉⵙ ( 5 ) ⵉⵄⵍⵍⵎ ⵍⴰⴷⴰⴱ ⴷ ⵍⴼⴰⵕⴰⵢⴹ ⵏ ⴷⴷⵉⵏ ⵏⵏⵙ. ⴰⵔ ⴰⵙ ⵉⵜⵜⵄⵍⵍⴰⵎ ⵍⵇⵓⵕⴰⵏ ⵍⵄⴹⵉⵎ ⴰⵔⴽⵉⵖ ⵉⴳⴰ ⵍⵎⵄⵍⵍⵎ, ⴳ ⴰⴽⵓⴷ ⴰⵏⵏ ⵉⵃⵜⴰⵊⵊⴰ ⵙ ⵍⵉⵜⵜⵉⵀⴰⵍ ( 6 ). ( ⵍⴰⵅⵚⴰⵚ ). ⵙⵙⵉⴱⴰⵄ ( ⵉⵙⵎ ) ⴰⵙⵙ ⵏ ⵙⴰ ⵏ ⵡⵓⵙⵙⴰⵏ ⴰⵔ ⵉⵇⵇⵔⵙ ⴱⴰⴱⴰⵙ ⵏ ⵡⴰⵣⵣⴰⵏ ⵉ ⵉⵣⵉⵎⵎⵔ; ⵉⵖⵔ ⵉ ⵟⵟⵍⴱⴰ, ⵙⵙⵓⴼⵖⵏ ⴰⵙ ⵙⵙⵍⵓⴽⵜ, ⵉⵜⵜⵀⵍⵍⴰ ⴳⵉⵙⵏ. ⵉⵖ ⵔⴰⴷ ⴼⴼⵓⵖⵏ ⴷⵄⵓⵏ ⴰⵙ ⵉ ⵢⵉⵡⵉⵙ, ⵉⴼⴽ ⴰⵙⵏ ⵣⵣⵉⵢⵢⴰⵔⵜ ⵏⵏⵙⵏ, ⵉⵙⴽⵔ ⴰⵙ ⵉⵍⵎⵎⴰ ( 1 ) ⵉⵙⵎ: ⵎⵓⵃⴰⵎⵎⴰⴷ ⵏⵖ ⵃⵎⴰⴷ ⵏⵖ ⴽⵔⴰ ⵢⴰⴹⵏⵉⵏ. ⴰⵣⵣⴰⵏ ⴰⵏⵏ ⴰⵔ ⴰⵙ ⵜⵙⴽⴰⵔ ⵎⴰⵙ ⴰⵊⴳⵓⴳⵍ ⴰⴷ ⵓⵔ ⵢⴰⵍⵍⴰ ⴰⵔ ⵜ ⴳⵉⵙ ⵜⵙⴳⵯⴰⵏ ⴰⵔⴽⵉⵖ ⵉⵔⴰ ⴰⴷ ⵉⵙⵙⵓⵎ ⵜⴰⵙⵉ ⵜ, ⵜⴼⴽ ⴰⵙ ⴰⴷ ⵉⵙⵙⵓⵎ, ⵎⴰⴷ ⵉⴳⴰⵏ ⴰⵊⴳⵓⴳⵍ? ⵢⴰⵏ ⵓⴽⵛⵛⵓⴹ ⵏ ⵓⵣⴳⴳⵯⴰⵔ ⵏⵖ ⵡⵉⵏ ⵓⵍⵉⵍⵉ ( 2 ), ⵙⵙⴽⵏⵓⵏ ⵜ ⴰⵔ ⴷ ⵉⵎⵎⵉⴳⴳⵉⵔ, ⵙⴽⵔⵏ ⴰⵙ ⵛⵛⴱⴽⵜ ⴳ ⵜⵣⴰⴽⴰⵔⵉⵏ. ⴽⵓⴷⵏⵏⴰ ⵔⴰⴷ ⵜⵙⴳⵯⵏ ⵜⴰⵎⵖⴰⵔⵜ ⴰⵔⵔⴰⵡ ⵏⵏⵙ, ⵜⵙⵙⵓ ⴼⵍⵍⴰⵙ ⴽⵔⴰ ⵏ ⵉⵊⵄⴰⴹ, ⵜⴰⴳⵯⵍ ⵜ ⴳ ⵜⴳⵊⴷⴰ, ⵜⵙⵎⵓⵟⵟⵍ ⴰⵣⵣⴰⵏ ⴳ ⵢⴰⵏ ⵓⵊⵄⵓⴹ, ⵜⴰⵙⵙ ⵜ ⵙ ⵓⵙⴰⵜⵍ. ⵎⴰⴷ ⵉⴳⴰⵏ ⴰⵙⴰⵜⵍ? ⵢⴰⵏ ⵉⴼⵓⵍⵓ ⵏ ⵜⴰⴹⵓⴹⵜ ⵉⵖⵎⴰⵏ, ⵜⵉⵍⵉ ⵜⴰⵡⵎⵎⵉⵙⵜ ⴳ ⵉⵅⴼ ⵏⵏⵙ, ⴰⵔ ⵙⵔⵙ ⵜⵜⴻⵜⵜⵍⵏⵜ ⵜⵎⵖⴰⵔⵉⵏ ⴰⵣⵣⴰⵏ ⵉⵖ ⵔⴰⴷ ⵉⴳⵯⵏ ⵣⵄⵎⴰ ⴰⵔ ⵜ ⵙⵔⵙ ⵜⵜⴰⵙⵙⵏⵜ. ( ⵍⴰⵅⵚⴰⵚ ) ⵟⵟⴰⵍⴱ ⴰⵢⵜ ⵍⵎⵓⴹⵄ ⴰⵔ ⵙⵙⵃⴹⴰⵔⵏ ⵟⵟⴰⵍⴱ ⴼ ⵓⵙⴳⴳⵯⴰⵙ ⵏ ⵡⴰⴹⴰⵏ ( 1 ). ⴰⵔ ⵉⵙⵙⵃⴹⴰⵔ ⵙ ⵜⵖⵔⴰⴷ ⵏⵏⵙ ⴳ ⴷⴰⵔ ⵍⵊⵎⴰⵄⵜ: ⵜⵓⵎⵥⵉⵏ ⴷ ⵓⵙⵏⴳⴰⵔ ⴷ ⵜⵖⵔⵙⵉ ⵏ ⵍⵄⵉⴷ ⴷ ⵍⴼⵍⵓⵙ ⴷ ⴽⵕⴰⴹ ⵍⵊⵡⴰⵎⵄ ⵉ ⵜⴰⴽⴰⵜ ⵏ ⵡⵏⵏⴰ ( 2 ) ⵉⵙⵙⵏⴷⵓⵏ. ⴰⵔ ⵉⵜⵜⵥⴰⵍⵍⴰ ⵙ ⵎⵉⴷⴷⵏ, ⴰⵔ ⵉⵙⵙⴰⵇⵔⴰ ⵉⵎⵃⴹⴰⵔⵏ ⴰⵔⴽⵉⵖ ⵉⴽⵎⵎⵍ ⵓⵙⴳⴳⵯⴰⵙ ⴼⵔⵓⵏ ⴰⵙ ⵍⵉⵃⴹⴰⵕ ⵏⵏⵙ ⴼ ⵜⴰⴽⴰⵜⵉⵏ. ⴰⵔ ⴰⵙ ⵙⴽⴰⵔⵏ ⵜⵉⵔⴰⵎ: ⴽⵔⴰⵢⴳⴰⵜⵜ ⴰⵙⵙ ⵜⵅⴷⵎ ⴰⵙ ⵢⴰⵜ ⵜⴰⴽⴰⵜ ⵍⴼⴹⵓⵕ ⴷ ⵉⵎⴽⵍⵉ ⴷ ⵡⴰⵣⴷⵡⵉⵜ ⴷ ⵉⵎⵏⵙⵉ; ⵍⴼⴹⵓⵕ ⴰⵔ ⴰⵙ ⵜⵙⴽⴰⵔ ⴰⵣⴽⴽⵉⴼ ⴷ ⵓⵖⵔⵓⵎ ⴷ ⵍⵉⴷⴰⵎ; ⵉⵎⴽⵍⵉ ⴰⵔ ⴰⵙ ⵜⵙⴽⴰⵔ ⵙⴽⵙⵓ ⴷ ⵍⵅⴹⵕⵜ; ⴰⵔ ⴰⵙ ⵜⵙⴽⴰⵔ ⵙ ⵡⴰⵣⴷⵡⵉⵜ ⴰⵖⵔⵓⵎ ⴷ ⵍⵉⴷⴰⵎ; ⴰⵔ ⴰⵙ ⵜⵙⴽⴰⵔ ⵙ ⵉⵎⵏⵙⵉ ⵙⴽⵙⵓ ⴷ ⵍⵅⴹⵕⵜ ⵏⵖ ⵜⴰⴳⵯⵍⵍⴰ ⴷ ⵓⵖⵖⵓ ⴷ ⵍⵉⴷⴰⵎ. ⴽⵔⴰⵢⴳⴰⵜⵜ ⴰⵙⵙ ⵜⴼⴽ ⴰⵙ ⴰⵢⵏⵏⴰ ⵜ ⵉⵡⴷⴰⵏ ⴳ ⵚⵚⴽⴽⴰⵕ ⴷ ⵡⴰⵜⴰⵢ. ⴰⵔ ⴰⵙ ⵙⴽⴰⵔⵏ ⵜⵉⵎⵍⵙⵉⵜ ⵏⵏⵙ: ⴰⵙⵍⵀⴰⵎ ⵏⵖ ⴰⴼⴰⴳⴳⵓ ⴷ ⵓⵇⵛⵛⴰⴱ ⴷ ⵉⴷⵓⴽⴰⵏ ⴷ ⵕⵕⵥⵥⴰ. ⴰⵢⵏⵏⴰ ⵜ ⵉⵅⵚⵚⴰⵏ ⵉⵙⴽⵔ ⵜ ⴳ ⵉⵅⴼ ⵏⵏⵙ. ⵓⵏⵛⴽ ⴰⵏⵏ ⴰⴷ ⵉⴳⴰⵏ ⵛⵛⵕⴹ ⵏ ⵟⵟⴰⵍⴱ ⴳ ⵜⵎⵉⵣⴰⵔ ⵏⵏⵖ. ( ⴰⵛⵜⵓⴽⵏ ). ⵉⵎⵃⴹⴰⵕⵏ ⴳ ⵜⵎⵣⴳⵉⴷⴰ ⴰⵔ ⴷ ⵜⵜⴰⵛⴽⴰⵏ ⵉⵎⵃⴹⴰⵕⵏ ⵙ ⵜⵎⵣⴳⵉⴷⴰ ⵣⵉⴽⴽ ⵚⴱⴰⵃ, ⴰⵙⵉⵏ ⵜⵉⵍⵍⵡⴰⵃ ⵏⵏⵙⵏ ⴰⵔ ⵜⵏⵜ ⴰⵇⵇⵔⴰⵏ ⴰⵔ ⴷ ⵜⵏⵜ ( 1 ) ⵉⵙⵙⴰⵏ ⵖⵔⵉⵏ ⵜⵏⵜ ⴼ ⵟⵟⴰⵍⴱ ⵏⵏⵙⵏ ⵓⴽⴰⵏ ⵎⵃⵓⵏ ⵜⵏⵜ, ⴰⵔⴰⵏ ⴳⵉⵙⵏⵜ ⴽⵔⴰ ⵢⴰⴹⵏⵉⵏ; ⵉⵖ ⵜⵏⵜ ⴽⵎⵎⵍⵏ ⵙ ⵜⵉⵔⵔⴰ ⴰⵔ ⵜⵏⵜ ⴰⵇⵇⵔⴰⵏ ⴰⵔⴽⵉⵖ ⵜⵏⵜ ⴼⵀⵎⵏ. ⵉⵖ ⵉⵍⴽⵎ ⵓⵣⴰⵍ ⵉⵏⵏⴰ ⴰⵙⵏ ( 2 ) ⵟⵟⴰⵍⴱ: " ⴼⵜⵓⵢⴰⵜ ( 3 ) ⵛⵛⴰⵜ ⴷ ( 4 ) ⵉⵎⴽⵍⴰⵡⵏ ⵏⵏⵓⵏ " ⵉⵖ ⵛⵛⴰⵏ ⵓⵔⵔⵉⵏ ⴷ ⴰⵔ ⴷⴰⵖ ⴰⵇⵇⵔⴰⵏ ⵜⵉⵍⵍⵡⴰⵃ ⴰⵔ ⴷ ⵓⴷⴷⵏⵜ ⵜⵉⵣⵡⴰⵔⵏ ⵥⵥⴰⵍⵍⵏ ⵓⵔⵔⵉⵏ ⴷ ⴰⵙⵉⵏ ⴷⴰⵖ ⵜⵉⵍⵍⵡⴰⵃ ⴰⵔⴽⵉⵖ ⵓⴷⴷⵏⵜ ⵜⴰⴽⵯⵥⵉⵏ ⵖⵔⵉⵏ ⴷⴰⵔ ⵟⵟⴰⵍⴱ ⵓⴽⴰⵏ ⴰⵔ ⴰⵇⵇⵔⴰⵏ ⵉⵍⵎⵎⴰ ⵍⴰⵚⵡⴰⵕ ⵏⵏⵙⵏ, ⵉⵖⵔ ⵟⵟⴰⵍⴱ ⵉ ⵡⵏⵏⴰ ⴷ ⴷⴰⵔ ⴳⵉⵙⵏ ⵜⵍⵍⴰ ⵜⵡⴰⵍⴰ ⵏ ⵍⴰⵚⵡⴰⵕ ⵉⴹⵓⴼ ⴰⵙ ⵜⵏ ⵉⵏⵏ ⴰⵔⴽⵉⵖ ⵜⵇⵔⵔⴱ ⵜⴰⴼⵓⴽⵜ ⴰⴷ ⵜⵕⵓⵃ ⵉⵏⵏⴰ ⴰⵙⵏ: " ⴰⵙⵉⵢⴰⵜ ( 3 ) ⵜⵉⵍⵍⵡⴰⵃ ". ⵉⵖ ⵓⴷⴷⵏⵜ ⵜⵉⵡⵡⵓⵜⵛⵉ ⵥⵥⴰⵍⵍⵏ ⴷⴷⵓⵏ ⵛⵛⵉⵏ ⴷ ⵉⵎⵏⵙⴰⵡⵏ ⵏⵏⵙⵏ, ⵓⵔⵔⵉⵏ ⴷ ⴰⵔ ⴷⴰⵖ ⴰⵇⵇⵔⴰⵏ ⵍⴰⵚⵡⴰⵕ ⵏⵏⵙⵏ ⴰⵔⴽⵉⵖ ⵥⵥⵓⵍⵍⵏ ⵜⵉⵢⵢⵉⴹⵚ ⴷⴷⵓⵏ ⵙ ⵜⴳⵯⵎⵎⴰ ⵏⵏⵙⵏ ⴰⵔ ⵣⵉⴽⴽ ⵚⴱⴰⵃ. ⵖⵉⴽⴰⵏⵏ ⴰⴷ ⵙⴽⴰⵔⵏ ⴽⵔⴰⵢⴳⴰⵜⵜ ⴰⵙⵙ ⴰⵔ ⴷ ⵉⵙⵙⴰⵏⵏ ⵍⵇⵓⵕⴰⵏ. ( ⵍⴰⵅⵚⴰⵚ ). ⵙⵉⴷⵉ ⵄⴱⵍⵍⴰ ⵓⵙⵄⵉⴷ ⵉⵍⵍⴰ ⵢⴰⵏ ⵛⵛⵉⵅ ⴳ ⴳⵔ ⵡⴰⵙⵉⴼ ⵏ ⵎⴰⵙⵙⵜ ⴷ ⵍⵎⵄⴷⵔ, ⴳ ⵙⵓⵙ, ⵉⵖ ⵏⵏ ⵜⵇⵔⵔⴱⵜ ⵜⵉⵣⵏⵉⵜ. ⵜⵍⵍⴰ ⴼ ⵛⵛⵉⵅ ⴰⵏⵏ ⵢⴰⵜ ⵍⵇⵓⴱⴱⵜ. ⵜⵍⵍⴰ ⴼ ⵉⴳⴳⵉ ⵏ ⵢⴰⵜ ⵜⵓⵔⵉⵔⵜ ⵏ ⵓⵎⵍⴰⵍ, ⵜⵉⵍⵉ ⵢⴰⵜ ⵜⵔⴳⴰⵏⵜ ⴳ ⵉⴳⴳⵉ ⵏ ⵢⴰⵜ ⵜⵓⵔⵉⵔⵜ ⵢⴰⴹⵏⵉⵏ, ⴰⵔ ⴰⵙ ⵜⵜⵉⵏⵉⵏ: " ⵜⴰⵔⴳⴰⵏⵜ ⵏ ⵙⵉⴷⵉ ⴱⵍⵅⵉⵔ ", ⴳ ⵟⵟⵕⴼ ⵏ ⵍⵇⵓⴱⴱⵜ ⴰⵏⵏ, ⵛⵛⵉⵅ ⴰⵏⵏ ⵍⵍⵉ ⵉⵜⵜⵓⵎⴹⵍⵏ ⴳ ⵍⵇⵓⴱⴱⵜ ⴰⵏⵏ, ⴰⵔ ⴰⵙ ⵜⵜⵉⵏⵉⵏ: " ⵙⵉⴷⵉ ⵄⴱⵍⵍⴰ ⵓⵙⵄⵉⴷ ". ⵃⵜⵜⴰ ⵢⴰⵏ ⵓⵔ ⵉⵙⵙⵉⵏ ⵎⴰⵏ ⴰⴽⵓⴷ ⴰⴷ ⵖⵉⵏⵏ ⵉⵜⵜⵓⵎⴹⴰⵍ. ⵉⴳⴰ ⴳ ⵍⵄⴰⴷⴰ ⵏ ⴰⵢⵜ ⵍⵎⵄⴷⵔ, ⵉⵖ ⵜⵍⴽⵎ ⵜⵢⵢⵉⵔⵣⴰ, ⴰⵔ ⵜⵜⴱⵔⵔⴰⵃⵏ ⴳ ⵉⴳⴳⵉ ⵏ ⵜⵎⵣⴳⵉⴷⴰ ⵍⵍⵉ ⵉⵎⵇⵇⵓⵕⵏ ⴳ ⵍⵎⵄⴷⵔ ⵙ ⵍⵎⵄⵕⵓⴼ ⵏ ⵙⵉⴷⵉ ⵄⴱⵍⵍⴰ ⵓⵙⵄⵉⴷ; ⴰⵔ ⵙⵎⵓⵏⴰⵏ ⴰⴳⴳⵯⵔⵏ, ⵙⵖⵉⵏ ⵍⵉⴷⴰⵎ, ⴰⵡⵉⵏ ⵉⴼⵛⴽⴰⵏ ⵎⴰ ⴳ ⴰⵔ ⵙⵙⵏⵡⴰⵏ ⵜⴰⴳⵯⵍⵍⴰ ⴷ ⵣⵣⵉⵜ ⴷ ⵙⴽⵙⵓ; ⴰⵎⵎⴰ ⴰⵖⵔⵓⵎ, ⵉⵔⵡⴰⵙ ⵉⵢⵉ ⵓⵔ ⴰⵔ ⵜ ⴳⵉⵙ ⵙⴽⴰⵔⵏ. ⴷⴷⵓⵏ ⵙⵔⵙ, ⴼⴼⵖⵏ ⴽⵓⵍⵍⵓ ⵉⵔⴳⴰⵣⵏ ⵓⵍⴰ ⵜⴰⵣⵣⴰⵏⵉⵏ, ⵡⵏⵏⴰ ⵉⵟⵟⴰⴼⵏ ⴰⵢⵢⵉⵙ, ⵢⴰⵡⵉ ⵜ. ⴰⴷ ⵓⴽⴰⵏ ⴽⵎⵎⵍⵏ ⵎⴷⴷⵏ ⵍⵎⵄⵕⵓⴼ, ⵎⵓⵏⵏ ⴽⵓⵍⵍⵓ ⵜⵏ ⴳ ⵉⵎⵉ ⵏ ⵍⵇⵓⴱⴱⵜ ⵏ ⵙⵉⴷⵉ ⵄⴱⵍⵍⴰ ⵓⵙⵄⵉⴷ, ⴷⵄⵓⵏ ⴳⵉⵙ, ⵇⴷⴷⵎⵏ ⵜ ⵉⵏⵏ ⵙ ⵕⴱⴱⵉ ⴰⴷ ⴰⵙⵏ ⴷ ⵢⴰⵡⵉ ⴰⵏⵥⴰⵕ. ( ⴰⵢⵜ ⴱⵕⴰⵢⵢⵉⵎ ) ⵜⴰⵣⴷⵖⵜ ⴳ ⵜⵎⴰⵣⵉⵔⵜ ⵏ ⵉⴽⵯⵏⴽⴰ ( 1 ) ⵜⴰⵇⴱⵉⵍⵜ ⵏ ⵉⴽⵯⵏⴽⴰ ⵓⵔ ⴷⴰⵔⵙⵏ ⵜⵉⵅⵢⴰⵎⵉⵏ. ⵓⵔ ⵣⴷⵉⵖⵏ ( 2 ) ⴽⵓⵍⵍⵓ ⵜⵏ ⴰⴱⵍⴰ ⴳ ⵜⴳⵯⵎⵎⴰ, ⴳ ⵓⴷⵔⴰⵔ ⵓⵍⴰ ⴰⵣⴰⵖⴰⵔ. ⵎⴰⵛⵛ ⵍⴱⵏⵢⴰ ⵏⵏⵙⵏ ⵉⴳⴰ ⵙⵉⵏ ⵍⴰⵕⵀⴰⴹ: ⵉⵍⵍⴰ ⵍⴱⵏⵢⴰ ⵏ ⵍⵍⵓⵃ, ⵉⵍⵍⴰ ⵡⵉⵏ ⵓⵥⵕⵓ ( 3 ). ⵍⵍⵓⵃ ⵉⴳⴰ ⵜ ⵙⵉⵏ ⵉⴼⵍⵡⴰⵏ ( 4 ); ⵜⵓⵔⵔⵓⵜ ⵏⵏⵙⵏ ⴽⵕⴰⴹ ⵉⵖⴰⵍⵍⵏ, ⵜⵉⵖⵣⵉ ⵏⵏⵙⵏ ⵚⴹⵉⵚ; ⵉⵍⵉⵏ ⵚⴹⵉⵚ ⵉⵙⴽⵙⴰⵍ ⵉ ⵢⴰⵏ ⴳⵉⵙⵏ ⵍⵍⵉ ⴳ ⴰⵔ ⵜⵜⵉⵍⵉⵏ ⵉⴽⵓⵕⴰⵢⵏ ⵍⵍⵉ ⵙ ⴰⵔ ⵜⵏ ⵎⴷⴷⵉⵏ. ⵡⵏⵏⴰ ⵔⴰⴷ ⵉⴱⵏⵓ ⵙ ⵍⵍⵓⵃ, ⴰⵔ ⵉⵜⵜⵣⵣⴼ ⴰⴽⴰⵍ ⴰⵔ ⴷ ⵉⵍⴽⵎ ⵡⴰⴷ ⵉⵚⵃⴰⵏ, ⵉⵙⴽⵔ ⴳⵉⵙ ⵓⵣⵓⵏⵏ, ⴰⵔ ⵜ ⵉⵙⵙⵡⴰ ⵙⵉⵏ ⵉⴷ ⵄⵛⵔⵉⵏ ⵏ ⵡⴰⵙⵙ ⴰⵔⴽⵉⵖ ⵉⵛⴱⵄⴰ ⴰⵎⴰⵏ, ⵉⵖⵣ ⵍⵍⵡⴰⵙⵉⵙ ⵏ ⵜⴳⵎⵎⵉ, ⵉⵙⵉⴳⴳⵍ ⵉⵔⴹⴹⴰⴹⵏ ⴷ ⵍⵎⵄⵍⵍⵎ; ⵉⵎⴷⵉ ⵍⵎⵄⵍⵍⵎ ⵍⵍⵓⵃ ⵙ ⵉⴽⵓⵕⴰⵢⵏ ⵏⵏⵙ ⵍⵍⵉ ⵣⵡⴰⵔⵏⵉⵏ, ⵉⵥⵉⵢⵢⵔ ⵜⵏ ⵙ ⵉⵣⴰⴽⴰⵔⵏ ⵎⵙⵇⵇⵎ; ⴰⵔ ⵉⵇⵇⴰⵣ ⴽⵔⴰ ⴳ ⵉⵔⴹⴹⴰⴹⵏ ⵍⵍⵉ ⴰⴽⴰⵍ ⵍⵍⵉ ⵉⵙⵡⴰⵏ, ⴰⵔ ⵜ ⵉⵜⵜⴰⵙⵉ ⴽⵔⴰ ⴳⵉⵙⵏ ⵙ ⵜⴰⵔⵢⴰⵍⵉⵏ, ⵏⵖ ⵉⴳⵯⵏⵉⵏⵏ, ⴰⵔ ⵜ ⵉⵏⵏ ⵜⵜⴼⴼⵉⵏ ⴳ ⴳⵔ ⵍⴰⵍⵡⴰⵃ ⵍⵍⵉ, ⴰⵔ ⵜ ⵜⵜⵕⴽⴽⴰⵥⵏ ⵡⵉⵢⵢⴰⴹ ⵙ ⵍⵎⵕⴰⴽⵥ. ⴽⵓⴷⵏⵏⴰ ⵉⵄⵎⵎⵕ ⵍⵍⵓⵃ, ⴽⴽⵙⵏ ⵜ ⵎⴷⵉⵏ ⵜ ⴷⴰⵖ ⴳ ⵍⴳⵯⴷⴷⴰⵎ. ( ⴰⵛⵜⵓⴽⵏ ) ⵜⵉⴳⵎⵎⵉ ⵏ ⵉⴽⵯⵏⴽⴰ ⵜⴰⴷⴷⵡⴰⵔⵉⵜ ⵏ ⵉⵏⴱⴳⵉⵡⵏ ( 1 ) ⵎⴰⴷ ⴳⵉⵙⵜ ( 2 ) ⵉⵜⵜⵉⵍⵉⵏ? - ⴰⵔ ⴳⵉⵙ ⵉⵜⵜⵉⵍⵉ ⵍⴼⵕⴰⵛ ⵉⴼⵓⵍⴽⵉⵏ: ⵜⵉⴳⵔⵜⴰⵍ ⴽⵯⵍⴰⵏⵉⵏ ⴷ ⵜⵥⵕⴱⴰⵢ ⴼⵓⵍⴽⵉⵏⵉⵏ ⵏⵖ ⵉⵃⵏⴱⵍⵏ ⴼⵓⵍⴽⵉⵏⵉⵏ. - ⵉⵎⵎⴰ ⵍⴱⵢⵓⵜ ⵏ ⵜⵎⵖⴰⵔⵉⵏ ⵎⴰⴷ ⴳⵉⵙⵏⵜ ⵉⵜⵜⵉⵍⵉⵏ? - ⵜⵉⵙⵙⴰ ⵍⵍⵉ ⴳ ⴰⵔ ⴳⴳⵯⴰⵏⵏⵜ ⴷ ⵍⴼⵕⴰⵛ ⵏⵏⵙⵏⵜ ⴷ ⵙⵙⵏⴰⴷⵇ ⵏⵏⵙⵏⵜ ⵍⵍⵉ ⴳ ⴰⵔ ⵜⵜⴳⴳⴰⵏⵜ ⵍⴽⵙⵓⵜ ⵏⵏⵙⵏⵜ ⴷ ⵜⵖⴰⵡⵙⵉⵡⵉⵏ ⵏⵏⵙⵏⵜ. - ⴰⵎⵎⴰ ⵉⵔⴷⵏ ⴷ ⵜⵎⵥⵉⵏ ⵎⴰⵏⵉ ⴳ ⴰⵔ ⵜⵏ ⵜⵜⵅⵣⴰⵏⵎ? - ⴰⵔ ⵜⵏ ⵏⵜⵜⵅⵣⴰⵏ ⴳ ⵜⵙⵔⴼⵉⵏ ⵏⵖ ⵉⵃⵓⵏⴰ ⴳ ⵓⴳⴰⴷⵉⵔ. - ⴰⵎⵎⴰ ⵜⴰⴳⵔⵓⵔⵜ ⵏ ⵡⵓⵍⵍⵉ ( 3 ) ⵎⴰⵏⵉ ⴳ ⵜⵍⵍⴰ? - ⵉⵍⵍⴰ ⵎⴰⴷ ⵜⵜ ( 4 ) ⵉⵙⴽⴰⵔⵏ ⴳ ⵍⵃⵓⵛ, ⵉⵍⵍⴰ ⵎⴰⴷ ⵜⵜ ⵉⵙⴽⴰⵔⵏ ⴳ ⵓⴳⵯⵏⵙ ⵏ ⵜⴳⵎⵎⵉ ⵎⴰⵔ ⵓⵛⵛⵏ. - ⴰⵎⵎⴰ ⵉⴼⵓⵍⵍⵓⵙⵏ ⵎⴰⵏⵉ ⴳ ⴰⵔ ⵜⵜⵣⴷⴰⵖⵏ? - ⴰⵔ ⴽⵓⵍⵍⵓ ⵜⵜⴽⴽⴰⵏ ⵜⵉⴳⵎⵎⵉ ⵓⵍⴰ ⵍⵃⵓⵛ ⴰⵔ ⴳⴳⵯⴰⵏⵏ ⴳ ⵉⵙⵏⵙⴰ ⵏⵏⵙⵏ ⵏⵖ ⴰⵏⵖⵓⵔ ⵏⵏⵙⵏ ⴳ ⵓⵖⴳⵎⵎⵉ. - ⴰⵎⵎⴰ ⵉⴳⵯⵍⵉⴼⵏ ⵎⴰⵏⵉ ⴳ ⴰⵔ ⵜⵜⵉⵍⵉⵏ? - ⴰⵔ ⴰⵙⵏ ⵥⵍⴰⵢⵏ ⵎⴷⴷⵏ ⴰⴳⵔⵓⵔ ⴳ ⴽⵔⴰ ⵏ ⵍⵎⴰⴽⴰⵏ ( 5 ) ⵉⵙⵓⵎⵎⵔⵏ ⴰⵔ ⴰⵙ ⵜⵜⵉⵏⵉⵏ ⵎⴷⴷⵏ ⵜⴰⴷⴷⴰⵔⵜ ⵏ ⵉⴳⵯⵍⵉⴼⵏ ( 6 ). - ⴰⵎⵎⴰ ⴰⵣⵓⵔ, ⵎⴰⵏⵉⴽ ⴰⴷ ⵉⴳⴰ ⵏⵜⵜⴰ? - ⵍⵍⵉⴳ ⵉⵜⵜⴰⵡⴱⵏⴰ ⵓⵖⵔⴰⴱ, ⵢⵉⵍⵉ ⵍⵇⵏⴹⵕⴰⵜ ⴷ ⵜⴳⵊⴷⴰ ( 7 ) ⴷ ⵓⵟⵕⵕⵉⵃ, ⴳⵉⵏ ⴼⵍⵍⴰⵙ ⵜⴰⵍⵍⴰⵖⵜ ⵍⵍⵉ ⵎⵎⵓ ⵏⵜⵜⵉⵏⵉ: " ⵜⴰⵣⴰⴳⵓⵔⵜ " ⴼⴰⴷ ⴰⴷ ⴰⵙ ⴳⵉⵏ ⵍⴱⵖⵍⵉ ⴳ ⵉⴳⴳⵉ ⵏⵏⵙ, ⴼⴰⴷ ⴰⴷ ⴰⵙ ⴳⵉⵏ ⴰⵖⵖⵓ ⵏ ⵍⵊⵉⵔ ( 8 ) ⵏⵖ ⵜⴰⴽⴹⵉⴼⵜ ⵏ ⵍⵊⵉⵔ. ( ⴰⵛⵜⵓⴽⵏ ). ⵉⴳⵓⴷⴰⵔ ⵏ ⵜⵇⴱⵉⵍⵜ. ⴰⵔ ⵏⴽⴽⵔⵏ ⵡⵉⵍⵍⵉ ⵎⵇⵇⵓⵕⵏⵉⵏ ⴳ ⵜⵇⴱⵉⵍⵜ, ⴰⵔ ⴰⵙⵏ ⵜⵜⵉⵏⵉⵏ: " ⵎⵓⵏⴰⵜ ⴷ ( 1 ) ⴰ ⵍⵊⵎⴰⵄⵜ ⴰⴷ ⵏⴱⵏⵓ ( 2 ) ⵢⴰⵏ ⵓⴳⴰⴷⵉⵔ ( 3 ) ⵏ ⵜⵇⴱⵉⵍⵜ, ⴰⴷ ⴳⵉⵙ ⵏⵙⴽⵔ ⵍⴱⵉⵜ ⵉ ⵢⴰⵏ, ⴰⴷ ⴳⵉⵙ ( 2 ) ⵏⵜⵜⵅⵣⴰⵏ ⴰⵢⴷⴰ ⵏⵏⵖ, ⵏⵇⵇⴰⴱⵍ ⵜ ⴳⵉⵙ. ⴰⴳⴰⴷⵉⵔ ⵉⵖ ⵉⵍⵍⴰ ⵍⴱⴰⵕⵓⴹ ⵏⵄⵎⵎⵕ ⵜ, ⴰⵔ ⴳⵉⵙ ⵏⵜⵜⴳⴳⴰ ⵜⵉⴹⴰⴼ, ⴰⵔ ⴳⵉⵙ ⵏⵙⵎⵓⵏⴰ ⴰⵢⴷⴰ ⵏⵏⵖ, ⵉⵖ ⵉⵍⵍⴰ ⵍⵀⵓⵍ ⴰⵔ ⴽⵓⵍⵍⵓ ⵏⵜⵜⴰⵙⵉ ⵖⴰⵢⴰⴷ ⵉⵍⵍⴰⵏ ⴳ ⵜⴳⵯⵎⵎⴰ ⵙ ⵍⴱⵢⵓⵜ ⵍⵍⵉ ⵉⵍⵍⴰⵏ ⴳ ⵓⴳⴰⴷⵉⵔ; ⴽⵔⴰⵢⴳⴰⵜⵜ ⵢⴰⵏ ⵙ ⵍⴱⵉⵜ ⵏⵏⵙ; ⴰⵔ ⴰⵙ ⵙⴽⴰⵔⵏ ⵢⴰⵏ ⵓⵄⵙⵙⴰⵙ ⵙ ⵜⵡⴰⵍⴰ ⴽⵔⴰⵢⴳⴰⵜⵜ ⴰⵙⵙ; ⴰⵔ ⴰⵙ ⴱⴹⴹⵓⵏ ( 4 ) ⵍⵎⵓⵏⵜ ⴼ ⵍⴱⵢⵓⵜ; ⴽⵔⴰⵢⴳⴰⵜⵜ ⵍⴱⵉⵜ ⴰⵔ ⴷ ⵜⵜⴰⵡⵉ ( 5 ) ⴽⵔⴰⵢⴳⴰⵜⵜ ⴰⵙⵙ ⵍⵎⵓⵏⵜ ⵏⵏⵙ ⵏ ⵜⵉⵔⴰⵎ, ⵙⴽⵔⵏ ⴰⵙ ⵜⵉⵖⵔⴰⴷ ⵏⵏⵙ ⵉⴳⴰⵏ ⵉⵇⵇⴰⵕⵉⴹⵏ, ⴰⵔ ⴰⵙ ⴰⴽⴽⴰⵏ ⵜⴰⵙⴰⵔⵓⵜ ⵏ ⵉⵎⵉ ⵏ ⴱⵕⵕⴰ ⵏ ⵓⴳⴰⴷⵉⵔ, ⴰⵔ ⴼⵍⵍⴰⵙ ⵜⵜⵛⵕⵓⴹ ⵍⵊⵎⴰⵄⵜ ⵉⵖ ⴳⵉⵙ ⵉⵜⵜⵢⴰⴽⴰⵔ ⴽⵔⴰ ⴰⵔ ⵜ ⵉⵜⵜⵅⵍⵍⴰⵚ, ⵏⵖ ⴰⵙⵏ ⵉⴱⵉⵢⵢⵏ ⵎⴰⴷ ⵜ ⵢⵓⴽⵔⵏ ( 6 ). ⵍⵉⵏⵚⴰⴼ, ⵏⵖ ⴷ ⴷⴷⵄⵉⵔⵜ, ⵏⵖ ⴷ ⴰⵥⴰⵢⵏ ⵏ ⵜⵇⴱⵉⵍⵜ ⴰⵔ ⵜ ⵉⵜⵜⴳⴳⴰ ⵎⵉⵢⵢⴰ ⵏ ⵓⵎⵜⵇⴰⵍ ⴷ ⵙⵏⴰⵜ ⵜⵖⵔⵙⵉⵡⵉⵏ, ⵢⴰⵜ ⴳ ⵉⵎⵉ ⵏ ⵓⴳⴰⴷⵉⵔ ⴷ ⵢⴰⵜ ⴷⴰⵔ ⵍⵎⵇⴷⴷⵎ ⵏ ⵜⵇⴱⵉⵍⵜ, ⴷ ⵢⴰⵜ ⵢⴰⴹⵏⵉⵏ ⴷⴰⵔ ⵍⴱⵉⵜ ⵍⵍⵉ ⵉⵜⵜⵢⴰⴽⴰⵔⵏ. ⵏⴽⴽⵯⵏⵉ, ⵍⵇⴰⵄⵉⴷⴰ ⵏ ⵓⴳⴰⴷⵉⵔ, ⵓⵔ ⴰⵔ ⴳⵉⵙⵏ ⵜⵜⵉⵍⵉ ⵜⵏⵓⵟⵟⴼⵉ ⴰⵛⴽⵓ ⵏⴰⴷⵖⵓⵔ ⴰⵎⴰⵏ; ⴰⵔ ⴳⵉⵙ ⵜⵜⵉⵍⵉ ⵖⴰⵔ ⵍⴱⵉⵜ ⵏ ⵓⴳⵔⵔⴰⵎ ⵉⵃⴹⴰⵏ ⵜⵉⵖⴰⵡⵙⵉⵡⵉⵏ ⵏ ⵓⴳⴰⴷⵉⵔ; ⴰⵔ ⴷⴰⵖ ⵜⴰⴽⴽⴰ ⵍⵊⵎⴰⵄⵜ ⵉ ⵍⴱⵉⵜ ⵏ ⵓⴳⵔⵔⴰⵎ ⵜⴰⵕⴱⵄⵉⵜ ⵏ ⵜⵎⵥⵉⵏ, ⵏⵖ ⵜⵉⵏ ⵓⵙⵏⴳⴰⵔ, ⵏⵖ ⵜⵉⵏ ⵜⴰⵇⵇⴰⵢⵉⵏ. ⵡⵏⵏⴰ ⵉⵔⴰⵏ ⴰⴷ ⵢⴰⵙⵉ ⵉⵥⵉⴹ ⵏⵏⵙ, ⵏⵖ ⴷ ⵜⴰⵇⵇⴰⵢⵉⵏ ⵏⵏⵙ ⵏⵖ ⴷ ⵖⴰⵢⵍⵍⵉ ⵉⴳⴰ ⴳ ⵍⴱⵉⵜ ⵏⵏⵙ, ⴰⵔ ⵜ ⵉⵜⵜⴰⴱⵄⴰ ⵓⵏⴹⴰⴼ ⵍⵍⵉ ⵏ ⵉⵎⵉ ⴰⵔ ⴷ ⵉⵕⵥⵎ ⵍⴱⵉⵜ ⵏⵏⵙ, ⵢⴰⵙⵉ ⴷ ⴰⵢⵏⵏⴰ ⵉⵔⴰ, ⵉⵔⴳⵍ ⵍⴱⵉⵜ ⵏⵏⵙ, ⵉⴼⴼⵖ. ( ⵉⴳⴷⵎⵉⵡⵏ ). ⵜⴰⴼⵍⵍⴰⵃⵜ ⴷ ⵉⴼⵍⵍⴰⵃⵏ ⵉⵖ ⴱⴷⵔⵏ ⵉⴱⵓⴷⵔⴰⵔⵏ ⵜⴰⴼⵍⵍⴰⵃⵜ, ⵀⴰ ⵏⵏ ⴰⵔ ⵙⵔⵙ ⵜⵜⵇⵚⴰⴹⵏ ⵜⴰⵢⵢⵓⴳⴰ ⵏ ⵉⵎⵏⴷⵉ ⵓⵍⴰ ⵜⵉⵏ ⵜⵉⴱⵃⵉⵔⵉⵏ ⵓⵍⴰ ⵜⴰⵍⵄⵕⵚⵉⵏ, ⵇⵇⵚⴰⴹⵏ ⴷⴰⵖ ⵙⵔⵙ ⵜⴰⵎⴳⵔⴰ, ⵏⵖ ⴷ ⴰⵙⵙⵓⴽⴼ ⵏ ⵖⴰⵢⴰⴷ ⵉⵜⵜⴰⴽⵓⴼⵏ, ⵏⵖ ⴷ ⵉⵟⵡⴰⵄⵏ ⵏ ⵖⴰⵢⴰⴷ ⵉⵜⵜⵢⴰⵡⵟⵓⵡⵡⴰⵄⵏ, ⵣⵄⵎⴰ ⵉⵏⵏⴰ ⵓⵔ ⵉⴽⴽⵔⵣ ⵡⴰⵡⵍⵍⵓ, ⴰⵔ ⵜ ⵇⵇⴰⵣⵏ ⵙ ⵉⵛⵓⵇⵇⴰⵕ, ⵜⴰⵖⴰⵣⴰ ⴰⵏⵏ ⴰⵔ ⴰⵙ ⵜⵜⵉⵏⵉⵏ " ⴰⵟⵡⴰⵄ ". ⵜⵍⵍⴰ ⴱⴷⴷⴰ ⵜⴰⵢⵢⵓⴳⴰ ⵖⵉⵏⵏ ⴳ ⵍⵍⴰⵏ ⵡⴰⵎⴰⵏ ⴽⵓⵍⵍⵓ ⴰⵙⴳⴳⵯⴰⵙ. ⴰⵔ ⵜⵜⵉⵏⵉⵏ ⵉⴱⵓⴷⵔⴰⵔⵏ: " ⵉⵛⵛ! ⵉⵛⵛ! ( 1 ), ⵓⵔ ⵜ ⵉⵇⴰⴷⴷⴰ ⵖⵉⵔ: ⴽⵔⵣ! ⴽⵔⵣ! " ⵏⵏⴰⵏ ⵉⵍⵍⴰ ⵢⴰⵏ ⵓⴼⵇⵇⵉⵔ ⵉⴳⴰ ⴱⴰⵀⵔⴰ ⴰⴼⵍⵍⴰⵃ. ⵍⵍⵉⴳ ⵜⵍⴽⵎ ⵍⵓⵇⵜ ⵏ ⵜⵢⵢⵓⴳⴰ ( 2 ) ⵢⴰⵏ ⵓⵙⴳⴳⵯⴰⵙ ⵉⵙⵔⵙ ⵏⵏ ⵜⴰⵔⵡⴰ ⵏⵏⵙ ⴳ ⵢⴰⵏ ⵉⴳⵔ ⵎⵇⵇⵓⵕⵏ; ⵣⴰⵢⴷⵏ ⵜⴰⵔⵡⴰ ⴰⵏⵏ ⴰⵔ ⴳⵉⵙ ⴽⴽⵔⵣⵏ; ⵍⵍⵉⴳ ⵜ ⴽⵎⵎⵍⵏ, ⴰⵡⵉⵏ ⴷ ⵉⵡⵡⵓⵍⵍⴰ ⵙ ⵜⴳⵎⵎⵉ. ⵍⵍⵉⴳ ⴷ ⴽⵛⵎⵏ ⴼ ⴱⴰⴱⴰⵜⵙⵏ ⵉⵏⵏⴰ ⴰⵙⵏ: " ⵎⴰⵅⵅ ⴰⵢⵍⵍⵉⵖ ⴷ ⵜⵉⵡⵉⵎ ⵉⵡⵡⵓⵍⵍⴰ? " ⵣⵄⵎⴰ: " ⵎⴰⵅⵅ ⴰⴷ ⵜⵏ ⵓⵔ ⵜⴰⵡⵉⵎ ⵙ ⵢⵉⴳⵔ ⴰⴹⵏⵉⵏ? " ⵏⵏⴰⵏ ⴰⵙ: " ⵀⴰⵜⵉ ⴰ ⴱⴰⴱⴰⵜⵏⵖ ⵏⴽⵎⵎⵍ ⵜⴰⵢⵢⵓⴳⴰ. " ⵉⵏⴽⵔ ⴱⴰⴱⴰⵜⵙⵏ ⴰⴷ, ⵉⵣⵣⵓⴳⵣ ⴷ ⵜⵉⴽⵉⵏⵜ ⴳ ⵉⴳⴳⵉ ⵏ ⵜⴰⴽⴰⵜ. ⵏⵏⴰⵏ ⴰⵙ: " ⵎⴰⵅⵅ ⴰ ⴱⴰⴱⴰⵜⵏⵖ ⵓⵔ ⴰⴷ ⵙⵓⵍ ⵏⵛⵜⵜⴰ? " - ⵉⵏⵏⴰ ⴰⵙⵏ: " ⵍⵍⵉⴳ ⵙⵓⵍ ⵓⵔ ⵏⵔⵉ ⴰⴷ ⵏⴽⵔⵣ ⵓⵔ ⴰⴷ ⵙⵓⵍ ⵃⵜⵜⴰ ⵏⵛⵛ, ⵉⵖ ⵜⴽⵎⵎⵍ ⵜⵢⵢⵓⴳⴰ ⵉⴽⵎⵎⵍ ⵓⵎⵜⵜⵛⵓ. " ⵖⴰⵢⴰⴷ ⴰ ⴼ ⴰⵔ ⵜⵜⵉⵏⵉⵏ ⵉⴱⵓⴷⵔⴰⵔⵏ ⴰⵡⴰⵍ ⴰⴷ ⵏⵣⵔⵉ. ( ⵉⴳⴷⵎⵉⵡⵏ ). ⵜⴰⵢⵢⵉⵔⵣⴰ ⵉⵖ ⵉⵍⴽⵎ ⵍⵅⵔⵉⴼ, ⵜⵍⴽⵎ ⵍⵓⵇⵜ ⵏ ⵓⵚⵎⵎⵉⴹ, ⴰⵔ ⵉⵜⵜⵉⵍⵉ ⵓⵎⴷⵍⵓ ⴳ ⵉⴳⵏⵏⴰ, ⴰⵔ ⴷ ⵉⵟⵟⴰⵕ ⵓⵏⵥⴰⵕ, ⵀⴰ ⵏⵏ ⵓⵙⵙⴰⵏ ⵏ ⵜⵢⵢⵉⵔⵣⴰ. ⴳ ⴰⴽⵓⴷ ⴰⵏⵏ ⵉⵍⵎⵎⴰ, ⴰⵔ ⵜⵜⵃⵢⵢⴰⵍⵏ ⵎⴷⴷⵏ ⵉ ⵜⵉⵢⵢⵉⴳⵉⵡⵉⵏ ⵏⵏⵙⵏ, ⵎⴰ ⵙ ⴰⵔ ⴽⴽⵔⵣⵏ, ⴰⵔ ⵜⵜⵃⵢⵢⴰⵍⵏ ⴰⵎⵓⴷ ⵎⴰⴷ ⴽⴽⵔⵣⵏ. ⵡⵏⵏⴰ ⵜ ⵉⵟⵟⴰⴼⵏ ⴰⵔ ⵜ ⵉⴽⴽⵔⵣ, ⴰⵛⴽⵓ ⵡⵏⵏⴰ ⵓⵔ ⵉⴽⵔⵉⵣⵏ ⵓⵔ ⴷⴰⵔⵙ ⵉⵍⵍⵉ ⵎⴰⴷ ⵉⵛⵜⵜⴰ. ⵉⵖ ⵉⵙⵡⴰ ⵡⴰⴽⴰⵍ, ⵙⵉⴳⴳⵍⵏ ⵎⴷⴷⵏ ⵉⵏⵟⵟⴰⴼⵏ, ⵙⵉⴳⴳⵍⵏ ⵍⵎⵄⵍⵍⵎ ⵏⵏⴰ ⵉⵜⵜⵄⴷⴰⵍⵏ ⵉⵡⵡⵓⵍⵍⴰ. ⴽⵓⴷⵏⵏⴰ ⴽⵓⵍⵍⵓ ⵏⵓⵊⴰⴷ ⵉⵇⵛⵓⵛⵏ ⴰⴷ ⵍⵍⵉ ⴽⵓⵍⵍⵓ ⵏⴱⴷⵔ, ⵙ ⵉⵖ ⴷ ⵢⵉⵡⵉ ⵕⴱⴱⵉ ⴰⵏⵥⴰⵕ, ⵏⵙⵎⴰⵇⵇⵍ ⵢⴰⵏ ⵡⴰⵙⵙ ⵉⴼⵓⵍⴽⵉⵏ ⵣⵓⵏ ⴷ ⵍⵅⵎⵉⵙ, ⵣⵓⵏ ⴷ ⵍⵜⵏⵉⵏ, ⴳ ⴰⵙⵙ ⵏⵏⴰ ⴰⵔ ⵏⵜⵜⴼⴼⵓⵖ. ⴳ ⴰⵙⵙ ⴰⵏⵏ ⵍⵍⵉ ⴽⵓⵍⵍⵓ ⵉⵣⵡⴰⵔⵏ ⵔⴰⴷ ⵏⴼⴼⵖ ⵙ ⵜⵢⵢⵉⵔⵣⴰ, ⵏⵙⴽⵔ ⵜⴰⴳⵯⵍⵍⴰ, ⵏⵣⵣⵖⵕ ⵉⵙⴽⵔⴰⵣ, ⵏⴼⴼⵖ ⵏⵏ ⵉⵍⵎⵎⴰ, ⵏⴷⴷⵓ ⴰⵔ ⵉⴳⵔ, ⵏⴰⵡⵉ ⵜⵉⵢⵢⵉⴳⵉⵡⵉⵏ. ⵉⵎⴽⵉⵔⵉ ⵉⵄⴷⵍ ⵜⵓⴳⵯⴰⵙ, ⵉⵄⴷⵍ ⵜⴰⵡⵔⵉⵜ, ⵉⵄⴷⵍ ⴰⵙⵖⴰⵔ ⵏ ⵓⵣⴷⴰ, ⵉⵄⴷⵍ ⴰⵙⵍⴷⵉ, ⵢⴰⵙⵉ ⴰⵚⵍⵍⵉⴱ ⴳ ⵓⴼⵓⵙ ⵏⵏⵙ ⵎⴰ ⵙ ⴰⵔ ⵉⴽⴽⴰⵜ ⵜⴰⵢⵢⵓⴳⴰ ⵏⵏⵙ ⵉⵖ ⵜⵓⴳⵉ ⴰⴷ ⴰⵙ ⵜⵛⵖⵍ, ⵏⵄⴷⵍ ⴷ ⴰⵙⴽⵔⵣ ⴳ ⴷⴰⵔ ⵓⵎⵣⵉⵍ, ⵏⴳ ⵜ ⵉⵏⵏ ⵉ ⵓⴳⴳⴰⵍⵍⵓ. ⵉⵎⴽⵉⵔⵉ, ⵉⵖ ⵏⵏ ⵉⵍⴽⵎ ⵉⴳⵔ, ⵉⵄⵍⵍⵎ ⵙ ⵜⵢⵢⵓⴳⴰ ⵏⵏⵙ ⵢⴰⵏ ⵓⵎⵜⵜⵓⵍ, ⵉⵏⵏⴰ: " ⴱⵉⵙⵎⵉ ⵍⵍⴰⵀⵉ ⵔⵔⴰⵃⵎⴰⵏⵉ ⵔⵔⴰⵃⵉⵎ, ⵏⵜⵜⴽⵍ ⴼⵍⵍⴰⴽ ⴰ ⵙⵉⴷⵉ ⵕⴱⴱⵉ " ⵢⵓⵜ ⵙ ⴽⵕⴰⴹⵜ ⵟⵓⵎⵎⴰⵥ ( 1 ) ⵏ ⵜⵎⵥⵉⵏ, ⵉⵏⵏⴰ: " ⴼⵉ ⵙⴰⴱⵉⵍⵉ ⵍⵍⴰⵀ, ⵏⴹⴰⵍⴱ ⵉ ⵙⵉⴷⵉ ⵕⴱⴱⵉ ⴰⴷ ⴰⵖ ⴷ ⵢⴰⵍⵍ ⵍⵅⵉⵔ ⴰⴷ ⵍⵍⵉ ⵏⵜⵜⵏⴰⵡⴰⵍ, ⵉⴳ ⴰⵖ ⴳⵉⵙ ⵍⴱⴰⵔⴰⴽⴰ, ⵉⵙⵏⵢⵉⵍⴽⵉⵎ ⴰⵖ ⴷⵉⵙⵏⵜ ". ⵉⵛⵖⵍ ⵉⵍⵎⵎⴰ ⴷ ⵜⵢⵢⵉⵔⵣⴰ ⵏⵏⵙ. ( ⴰⵛⵜⵓⴽⵏ ). ⴰⵙⵓⵙⴰⵢ ⵉⵖ ⴽⵎⵎⵍⵏ ⵎⵉⴷⴷⵏ ⵜⴰⵢⵢⵓⴳⴰ, ⴳⴳⴰⵡⵔⵏ ⵉⵍⵎⵎⴰ ⴰⵔ ⴷ ⵉⵏⴽⵔ ⵕⵕⴱⵉⵄ ⴳ ⵉⴳⵔⴰⵏ ⵏⵏⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⴷⴷⵓ ⵙ ⵉⴳⵔ ⵏⵏⵙ, ⵉⵙⵎⴰⵇⵇⵍ ⵜ, ⵉⵖ ⴳⵉⵙ ⵉⵍⵍⴰ ⵕⵕⴱⵉⵄ, ⵢⴰⵛⴽ ⴷ ⵉⵏⵏⴰ ⵉ ⵜⵎⵖⴰⵔⵜ ⵏⵏⵙ ⴷ ⵉⵙⵜⵉⵙ: " ⵚⴱⴰⵃ ⵉⵖ ⵉⴼⴼⵓ ⵍⵃⴰⵍ ⵜⴷⴷⵓⵎⵜ ⵙ ⵉⴳⵔ ⵏ ⵍⵎⵓⴹⵄ ⵍⴼⵍⴰⵏⵉ, ⵀⴰ ⵏⵏ ⴳⵉⵙ ⵕⵕⴱⵉⵄ ⴳ ⵟⵟⵕⴼ ⴰⴷ ⵍⵍⵉ ⴷ ⵉⵡⴰⵍⴰⵏ ⵜⵓⵥⵥⵓⵎⵜ ( 1 ) ⵏⵏⵙ ", ⴰⵔ ⵜⵜⴷⴷⵓⵏ ⵣⵉⴽ ⵚⴱⴰⵃ ⴷ ⵜⴰⴽⵯⵥⵉⵏ ( 2 ), ⴰⵔ ⵙⵙⵓⵙⴰⵢⵏ ⴰⵔ ⵙⵎⵓⵏⴰⵏ ⵕⵕⴱⵉⵄ, ⴰⵡⵉⵏ ⴷ ⵕⵕⴱⵉⵄ ⴰⵏⵏ ⴰⵔ ⵜ ⴰⴽⴽⴰⵏ ⵉ ⵉⵣⴳⴰⵔⵏ ⵏⵏⵙⵏ ⴳ ⵓⵙⴰⵔⴰⴳ. ⵉⵖ ⵉⵎⵇⵇⵓⵕ ⵕⵕⴱⵉⵄ ⴰⵔ ⵜ ⵜⵜⴽⴽⵉⵙⵏ ( 3 ) ⵙ ⵜⵇⴰⴷⴷⵉⵎⵜ, ⵉⵖ ⵉⵎⵥⵥⵉ ⴰⵔ ⵜ ⵜⵜⴽⴽⵉⵙⵏ ⵙ ⵉⴼⴰⵙⵙⵏ ⵏⵏⵙⵏ; ⵉⵡⴰ ⵖⵉⴽⴰⵏⵏ ⴰⴷ ⵙⴽⴰⵔⵏ ⴳ ⵍⵓⵇⵜ ⵏ ⵓⵙⵓⵙⴰⵢ, ⵏⴽⴽⵯⵏⵉ ⴳ ⴷⴰⵔⵏⵖ ⵓⵔ ⴰⵔ ⵏⵜⵜⴰⵎⵥ ⵉⵎⵛⵖⴰⵍⵏ ⵏ ⵓⵙⵓⵙⴰⵢ. ⵉⴳⵔⴰⵏ ⵍⵍⵉ ⵍⵍⴰⵏⵉⵏ ⴳ ⵟⵟⵕⴼ ⵏ ⵉⵖⴰⵔⴰⵙⵏ ⵍⵍⵉ ⴳ ⴰⵔ ⵣⵔⴰⵢⵏⵜ ⵍⴱⵀⴰⵢⵎ ⵍⵍⵉ ⵜⵜⴷⴷⵓⵏⵉⵏⵜ ( 4 ) ⵙ ⵜⴰⴳⴰⵏⵜ ⴰⴷ ⴳⵉⵙ ⴽⵙⵙⴰⵏⵜ, ⴰⵔ ⴼⴼⵔⴳⵏ. ⵡⵉⵍⵍⵉ ⴰⴳⴳⵓⴳⵏⵉⵏ ⵜⵉⴳⵯⵎⵎⴰ, ⴰⵔ ⵀⵍⵍⵉ ⴼⵍⵍⴰⵙⵏ ⵜⵜⴰⴳⴳⵯⴰⵏ, ⵉⵖ ⴽⴽⴰⵏ ⵢⴰⵏ ⵎⵏⵏⴰⵡ ⵓⵙⵙⴰⵏ; ⵉⵖ ⵏⵏ ⴳⵉⵙⵏ ⵢⵓⴼⴰ ⵉⵎⴽⵙⴰⵡⵏ, ⵢⴰⵎⵥ ⵜⵏ, ⵉⴽⴽⵯⵎ ⵜⵏ, ⴰⵛⴽⵓ ⵍⵄⵓⵕⴼ ⵏ ⵉⵏⴼⵍⴰⵙ ⴰⵢ ⴰⵏⵏ, ⵓⵔ ⴰⴷ ⴰⵙⵏ ⵉⵚⵕⴹ, ⵓⵍⴰ ⵔⴰⴷ ⵢⴰⵡⵉ ⵍⴱⵀⴰⵢⵎ, ⴰⵔ ⵜⵏⵜ ⵉⵟⵟⴰⵢ, ⴰⵔ ⴷ ⵏⵏ ⵡⵅⵅⵕⵏⵜ, ⵢⴰⵊⵊ ⵜⵏⵜ, ⵉⵖ ⴰⵔ ⵜⵜⵉⵡⵔⵉⵖⵏⵜ ⵜⵓⵎⵥⵉⵏ, ⴰⵔ ⵜⵜⴷⴷⵓⵏⵜ ⵜⵎⵖⴰⵔⵉⵏ ⵙ ⵜⴰⴳⴰⵏⵜ ⴽⵔⴰⵢⴳⴰⵜⵜ ⴰⵙⵙ ⴰⵔ ⴷ ⵜⵜⴰⵡⵉⵏⵜ ( 5 ) ⵉⴽⵛⵛⵓⴹⵏ, ⴰⵔ ⵜⵏ ⵙⵎⵓⵏⴰⵏⵜ, ⴰⵔ ⴷ ⵇⵇⴰⵔⵏ ( 6 ), ⴰⵛⴽⵓ ⴰⵔ ⵜⵜⵉⴽⵚⵓⴹⵏⵜ ⴰⴷ ⵜⵍⴽⵎ ⵜⵎⵖⵔⴰ, ⴰⴷ ⵜⵏⵜ ⵉⵅⵚⵚⴰ ⵎⴰ ⵙ ⴰⵔ ⵙⵙⵏⵡⴰⵏⵜ ⵉ ⵉⵎⵛⵖⴰⵍⵏ ⵏ ⵜⵎⵖⵔⴰ. ( ⴰⵢⵜ ⴱⵕⴰⵢⵢⵉⵎ ). ⵜⴰⵎⴳⵔⴰ ⵀⴰⵜⵉ ⵜⵍⴽⵎ ⵜⵎⴳⵔⴰ ⵖⵉⵍⴰ, ⴰⵔ ⵜⵃⵢⵢⴰⵍⵏ ⵎⴷⴷⵏ. ⵍⵍⵉⴳ ( 1 ) ⵏⵡⴰⵏⵜ ⵜⵎⵥⵉⵏ, ⵉⴱⵔⵔⵃ ⵓⵎⵖⴰⵔ ⵉ ⵜⵇⴱⵉⵍⵜ, ⵉⵏⵏⴰ ⴰⵙⵏ: " ⴰⵔⴽⵉⵖ ⵣⵔⵉⵏ ⵙⵎⵎⵓⵚ ⴷ ⵎⵔⴰⵡ ⵏ ⵡⴰⵙⵙ ⴼⴰⴷ ⴰⴷ ⵏⵕⵥⵎ ⵜⴰⵎⴳⵔⴰ; ⵉⵙ ⴷ ⵡⵏⵏⴰ ⵉⵎⴳⵔⵏ ⵓⵔ ⵜⴰ ⵜⵍⴽⵉⵎ ⵍⵓⵇⵜ ⵉⵙ ⵔⴰⴷ ⵉⴼⴽ ⵜⴰⴼⴳⵯⵔⵜ. " ⵉⵖ ⵉⵍⴽⵎ ⵍⵄⴰⴷⴰⴷ ⵍⵍⵉ ⵙ ⵏⴻⵏⵏⴰ, ⴽⵔⵓⵏ ⵎⴷⴷⵏ ⵉⵅⴷⴷⴰⵎⵏ, ⵡⵏⵏⴰ ⵉⵔⴰⵏ ⵜⵉⵎⵖⴰⵔⵉⵏ ⵉⴽⵔⵓ ⵜⵏⵜ, ⵡⵏⵏⴰ ⵉⵔⴰⵏ ⵉⵔⴳⴰⵣⵏ ⵉⴽⵔⵓ ⵜⵏ, ⵡⵏⵏⴰ ⵉⵟⵟⴰⴼⵏ ⵎⴰⴷ ⵜ ⵉⵙⵜⵀⵏⵏⴰⵏ, ⵀⴰⵜⵉ ⵓⵔ ⴰⵔ ⵉⴽⵯⵔⵔⴰ ⵢⴰⵏ. ⵉⵡⴰ ⵍⵓⵇⵜ ⴰⵏⵏ ⵏⴰⵡⵉ ⵜⵓⵎⵥⵉⵏ ⴼ ⵉⴳⴳⵉ ⵏ ⵉⵕⵄⵎⴰⵏ ⴷ ⵉⵙⵔⴷⴰⵏ, ⵏⴰⵡⵉ ⵜⵏⵜ ⵙ ⵉⵣⵔⴳⵯⴰⵏ ⵏ ⵡⴰⵎⴰⵏ, ⵏⵥⴹ ⴷ ⴳⵉⵙⵏ ⴰⴳⴳⵯⵔⵏ ⵎⴰⴷ ⵏⵜⵜⵅⴷⴰⵎ ⵉ ⵉⵅⴷⴷⴰⵎⵏ ⴷ ⵜⵅⴷⴷⴰⵎⵉⵏ ⵍⵍⵉ ⵛⵇⵇⵍⵏⵉⵏ ⴳ ⵜⵎⴳⵔⴰ. ⵣⵓⵏ ⴷ ⵜⴰⵎⴳⵔⴰ, ⵣⵓⵏ ⴷ ⵜⴰⵢⵢⵉⵔⵣⴰ, ⴰⵔ ⵏⵙⵎⵓⵇⵇⵓⵍ ⵢⴰⵏ ⵡⴰⵙⵙ ⵉⴼⵓⵍⴽⵉⵏ ⵣⵓⵏ ⴷ ⵍⵅⵎⵉⵙ, ⵣⵓⵏ ⴷ ⵍⵜⵏⵉⵏ, ⴰⴷ ⵙⵙⴷⴼⵉⵍⵏ ⵎⵉⴷⴷⵏ ⵉⵍⵎⵎⴰ ⴳ ⵜⵎⴳⵔⴰ; ⴽⵔⴰⵢⴳⴰⵜⵜ ⵢⴰⵏ ⵉⵛⵖⵍ ⴳ ⵡⴰⵢⴷⴰ ⵏⵏⵙ. ⴳ ⴰⵙⵙ ⵍⵍⵉ ⴳ ⴼⴼⵓⵖⵏ ⵙ ⵜⵎⴳⵔⴰ, ⵏⴽⵔⵏ ⵉⵔⴳⴰⵣⵏ ⴷ ⵜⵎⵖⴰⵔⵉⵏ ⵣⵉⴽⴽ, ⵍⵙⵉⵏ ⵍⴽⵙⵓⵜ ⵍⵍⵉ ⵙ ⵔⴰⴷ ⵅⴷⵎⵏ, ⴼⵜⵓⵏ ⵙ ⵉⴳⵔⴰⵏ ⵏⵏⵙⵏ, ⵛⵖⵍⵏ, ⴽⵔⴰⵢⴳⴰⵜⵜ ⵢⴰⵏ ⵉⵅⴷⵎ ⴼ ⵓⴳⴰⵢⵢⵓ ⵏⵏⵙ. ⵏⴽⴽⵏⵉ ⵓⵔ ⵉⴳⵉ ⴷⴰⵔⵏⵖ ⵣⵓⵏ ⴷ ⵍⵖⵔⴱ ⵍⵍⵉ ⴳ ⴰⵔ ⵎⴳⴳⵔⵏ ⵙ ⵓⵙⵎⵎⴰⵡⴷ, ⵏⴽⴽⵯⵏⵉ ⴰⵔ ⵜⵜ ⴽⵓⵍⵍⵓ ⵏⵜⵜⴽⴽⵉⵙ ⵙ ⵉⴼⴰⵙⵙⵏ ⵏⵏⵖ, ⴰⵔ ⴷ ⵜⵏ ⴽⵓⵍⵍⵓ ⵏⵙⵎⵓⵏ, ⵓⵔ ⴰⵔ ⵏⴼⴼⴰⵍ ⴳ ⵡⴰⴽⴰⵍ ⵜⵓⵎⵥⵉⵏ ⵓⵍⴰ ⴰⵍⵉⵎ, ⴰⵛⴽⵓ ⵏⴽⴽⵯⵏⵉ ⵇⵚⵕⵏⵜ ⵜⵓⵎⵥⵉⵏ ⴷⴰⵔⵏⵖ. ⴰⵢⵏⵏⴰ ⵏⵎⴳⵔ, ⵏⵙⵎⵓⵏ ⵜ, ⵏⵙⴽⵔ ⴳⵉⵙ ⵉⵎⴰⴷⴰⵖⵏ. ⵉⵖ ⵉⵔⵖⴰ ⵍⵃⴰⵍ, ⵉⵍⴽⵎ ⵓⵣⴰⵍ, ⵕⵎⵉⵏ ⵉⵅⴷⴷⴰⵎⵏ, ⵙⴽⴽⵓⵙⵏ, ⵛⵛⵉⵏ ⵉⵎⴽⵍⵉ ⵏⵏⵙⵏ, ⵙⵓⵏⴼⵓⵏ, ⵏⴽⵔⵏ ⵛⵖⵍⵏ ⴷⴰⵖ ⴰⵔⴽⵉⵖ ⵜⵕⵓⵃ ⵜⴰⴼⵓⴽⵜ, ⵕⵓⵃⵏ ⴷ. ⵖⵉⴽⴰⵏⵏ ⴰⴷ ⵙⴽⴰⵔⵏ ⴰⵔⴽⵉⵖ ⴽⵓⵍⵍⵓ ⵜⴽⵎⵎⵍ ⵜⵎⴳⵔⴰ. ( ⵉⴷⴰⵡⵍⵜⵉⵜ ). ⵜⵉⵡⵉⵣⵉ ⴰⵔⴳⴰⵣ ⵏⵏⴰ ⵓⵔ ⴷⴰⵔⵙ ⵍⵍⴰⵏⵜ ⵍⴱⵀⴰⵢⵎ, ⴰⵔ ⵉⵜⵜⵉⵏⵉ ⵉ ⵎⴷⴷⵏ ⴼⴽⴰⵜ ⵉⵢⵉ ⵜⵉⵡⵉⵣⵉ, ⵉⵖ ⵣⵔⵉⵏ ⵎⵔⴰⵡ ⵓⵙⵙⴰⵏ ⵏⵖ ⴷ ⵏⵚⵚ ⵏ ⵡⴰⵢⵢⵓⵔ ( 1 ) ⴳ ⵜⵢⵢⵓⴳⴰ. ⴳ ⴰⴽⵓⴷ ⴰⵏⵏ ⴰⵔ ⵉⵙⵉⴳⴳⵉⵍ ⵜⵉⵢⵢⵉⴳⵉⵡⵉⵏ ⴳ ⴷⴰⵔ ⴰⵢⵜⵎⴰⵙ ⵏⵖ ⴷ ⵉⵎⴷⴷⵓⴽⴽⴰⵍ ⵏⵏⵙ; ⴰⵔ ⴰⵙ ⵜⵜⵉⵏⵉⵏ: " ⵎⴰⵏ ⴰⴽⵓⴷ ⵔⴰⴷ ⵏⵏ ⵏⴰⵛⴽ ( 2 )? " ⴰⵔ ⴰⵙⵏ ⵉⵜⵜⵉⵏⵉ: " ⴰⵛⴽⴰⵜ ⴷ ( 3 ) ⴰⵙⵙ ⵉⴼⵍⴰⵏⵉ. " ⴰⵙⵙ ⵏⵏⴰ ⴳ ⵔⴰⴷ ⴷ ⴰⵛⴽⵉⵏ ⴰⵔ ⵉⵙⵙⴰⵖ ⵜⵉⴼⵉⵢⵢⵉ ⴳ ⵉⵎⴽⵍⵉ, ⴰⵔ ⴰⵙⵏ ⵉⵙⴽⴰⵔ ⵜⴰⴳⵯⵍⵍⴰ ⴳ ⵉⵎⴽⵍⵉ, ⴳ ⵉⵎⵏⵙⵉ, ⴰⵔ ⴰⵙⵏ ⵉⵙⴽⴰⵔ ⴰⴱⵕⴰⵎ ⵏ ⵜⴼⵉⵢⵢⵉ. ⴰⵔ ⴰⴽⴽⴰⵏ ⵎⴷⴷⵏ ⵜⵉⵡⵉⵣⵉ ⵉ ⵜⴼⵇⵇⵉⵕⵜ ⵏⵏⴰ ⴷ ⴷⴰⵔ ⵓⵔ ⵍⵍⵉⵏⵜ ⵍⴱⵀⴰⵢⵎ, ⴰⵔ ⴰⵙ ⴰⴽⴽⴰⵏ ⵎⵇⵇⴰⵕ ⴷ ⴽⴽⵓⵥⵜ ⵏⵖ ⴷ ⵙⵎⵎⵓⵚⵜ ⵜⵉⵢⵢⵉⴳⵉⵡⵉⵏ. ⵡⵏⵏⴰ ⵉⵃⵛⵛⵎⵏ ⴰⵔ ⴰⵙ ⵉⵜⵜⴰⵡⵉ ⴰⵎⵓⴷ. ⴰⵔ ⴰⵙⵏ ⵜⵙⴽⴰⵔ ⵖⴰⵔ ⵉⵎⴽⵍⵉ ⵡⴰⵃⴷⴰⵜ. ⵉⵖ ⵏⵏⵓⵕⵥⵎⵏ ⴽⵔⴰⵢⴳⴰⵜⵜ ⵢⴰⵏ ⵉⴷⴷⵓ ⵙ ⵜⴳⵎⵎⵉ ⵏⵏⵙ. ⵖⵉⴽⴰⵏⵏ ⴷ ⵟⵟⴰⵍⴱ ⵏ ⵜⵎⵣⴳⵉⴷⴰ, ⴰⵛⴽⵓ ⵏⵜⵜⴰ, ⵜⵉⵢⵢⵉⴳⵉⵡⵉⵏ ⴳⴰⵏⵜ ⵍⵇⴰⵄⵉⴷⴰ ⵏ ⵣⵣⵎⴰⵏ ⵏ ⵛⵛⵕⵟ; ⵙⵙⴰⵄⵜ ⵏⵏⴰ ⵜⵏ ⵉⵄⵍⵎ, ⴰⵔ ⵏⵏ ⴽⵓⵍⵍⵓ ⵜⵜⴰⵛⴽⴰⵏ, ⵡⵏⵏⴰ ⵏⵏ ⵢⵓⵛⴽⴰⵏ, ⵉⵙⵎⵓⵏ ⵏⵏ ⴷⵉⴷⵙ ⴰⵎⵓⴷ, ⵢⴰⵡⵉ ⵜ ⵙ ⴷⴰⵔ ⵉⵏⴼⵍⴰⵙ ⴳ ⵜⵓⵥⵥⵓⵎⵜ ⵏ ⵉⴳⵔ, ⵉⴼⴽ ⴰⵙⵏ ⵜ, ⵄⴱⵕⵏ ⵜ, ⵣⵎⵎⵉⵎⵏ ⵜ, ⵉⵇⵇⵏ ⵉⵍⵎⵎⴰ ⵜⴰⵢⵢⵓⴳⴰ ⵏⵏⵙ, ⵉⵣⴰⵢⴷ ⴰⵔ ⵉⴽⴽⵔⵣ. ⵟⵟⴰⵍⴱ ⵔⴰⴷ ⵉⵥⵕ ⵜⴰⴽⴰⵜ ⵏⵏⴰ ⵉⵙⵙⵏⵏ ⵉ ⵜⵉⵔⴰⵎ ⴼⵓⵍⴽⵉⵏⵉⵏ, ⵉⴼⴽ ⴰⵙⵏ ⴰⴳⴳⵯⵔⵏ ⴷ ⵉⴱⵔⵉⵏ. ⵉⴱⵔⵉⵏ ⴰⵔ ⴳⵉⵙⵏ ⵙⴽⴰⵔⵏ ⵜⴰⴳⵯⵍⵍⴰ ⴳ ⵉⵎⴽⵍⵉ, ⴰⴳⴳⵯⵔⵏ ⴰⵔ ⴳⵉⵙ ⵙⴽⴰⵔⵏ ⴰⴱⵕⴰⵎ ⵙ ⵉⵎⵏⵙⵉ. ⵍⵉⴷⴰⵎ ⴰⵔ ⵉⵜⵜⵉⵍⵉ ⴳ ⴷⴰⵔ ⵟⵟⴰⵍⴱ, ⴰⵔ ⴷ ⵏⵏ ⵢⴰⵛⴽ ⵉⵎⴽⵍⵉ, ⵉⴼⴽ ⴰⵔⴳⴰⵏ ⵉ ⵉⵏⴼⵍⴰⵙ, ⴼⴼⵉⵏ ⵜ ⴳ ⵜⵓⵥⵥⵓⵎⵜ ⵏ ⵜⴳⵯⵍⵍⴰ. ⵖⵔⵉⵏ ⵉ ⵉⵔⴳⴰⵣⵏ ⵍⵍⵉ ⴽⴽⵔⵣⵏⵉⵏ, ⴰⵛⴽⵉⵏ ⴷ, ⴼⴽⵉⵏ ⴰⵙⵏ ⴰⴷ ⵙⵙⵉⵔⴷⵏ, ⵛⵛⵉⵏ ⴰⴼⴰⴷ, ⵉⵍⵎⵎⴰ ⴰⴷ ⵉⵙⴽⴽⵓⵙ ⵟⵟⴰⵍⴱ ⴷ ⵉⵏⴼⵍⴰⵙ ⴷ ⵉⵎⵃⴹⴰⵕⵏ, ⵛⵛⵉⵏ; ⵉⵖ ⵉⴷⵔⵓⵙ ⵉⵎⴽⵍⵉ, ⵣⴰⵢⴷⵏ ⴰⵙⵏ ⴳ ⵉⵎⵏⵙⵉ. ( ⵍⴰⵅⵚⴰⵚ ) ⵜⴰⵎⵖⴰⵔⵜ ⴷ ⵢⵉⵡⵉⵙ ⵜⵖⵔⴰ ⵜⵎⵖⴰⵔⵜ ⵉ ⵢⵉⵡⵉⵙ? ⵜⵏⵏⴰ ⴰⵙ: " ⵉⵙ ⵜⵔⵉⴷ ⴰ ⵉⵡⵉ ⴰⴷ ⴰⴽ ⵙⵉⴳⴳⵍⵖ ⵉⵍⵍⵉⵙ ⵏ ⵉⴷ ⵅⴰⵍⵉⴽ ⴰⴷ ⵜⵜ ⵜⵜⵉⵀⵍⴷ ( 1 ); ⴱⵏⵓⵖ ⴰⴽ ⵜⵉⴳⵎⵎⵉ ⵏⵏⴽ ⵉⴼⵓⵍⴽⵉⵏ ⴳ ⵟⵟⵕⴼ ⵏ ⵜⴳⵎⵎⵉ ⵏⵏⵖ, ⴱⵏⵓⵖ ⴰⴽ ⵜⴰⴷⵡⴰⵢⵔⵉⵜ ⵎⴰ ⴳ ⴰⵔ ⵜⵣⵣⵓⴳⵓⵣⴷ ⵉⵏⴱⴳⵉⵡⵏ ⵏⵏⴽ ⴷ ⵡⵏⵏⴰ ⴷ ⴷⴰⵔⴽ ⵢⵓⵛⴽⴰⵏ ⴳ ⵉⵎⴷⴷⵓⴽⴽⴰⵍ ⵏⵏⴽ; ⵔⵉⵖ ⵓⴽⴰⵏ ⴰ ⵉⵡⵉ, ⴼⴽⵉⵖ ⴰⴽ ⵕⵕⴹⴰ ⵉⵏⵓ, ⴰⴷ ⵉⵢⵉ ⵜⵜⴰⴱⵄⴰⴷ ⴳ ⵖⵉⴽⴰⴷ, ⵉⵖ ⵜⵔⵉⴷ ⵉⵎⵎⴰ ⵉⵖ ⵓⵔ ⵜⵔⵉⴷ, ⵍⵅⴰⵟⵕ ⵏⵏⴽ ⴰⴷ ⴷ ⵉⵣⵡⴰⵔⵏ, ⵉⵙ ⵀⵍⵍⵉ ⵔⵉⵖ ⵏⴽⴽ ⴰⴷ ⴰⴽ ⵙⴽⵔⵖ ⵜⴰⵎⵖⵔⴰ ⵙ ⵓⴼⵓⵙ ⵉⵏⵓ, ⵓⵏⵛⴽ ⵏⵏⴰ ⴽⴽⵉⵖ ⴷⴷⵔⵖ, ⴰⵛⴽⵓ ⵔⴰⴷ ⴼⵕⵃⵖ ⴱⴰⵀⵔⴰ ⵉⵖ ⴷⴰⵔⵏⵖ ⵜⵍⵍⴰ ⵜⵎⵖⵔⴰ ⵏⵏⴽ, ⴰⵛⴽⵉⵏ ⴷ ⴷⴰⵔⵏⵖ ⵖⴰⵢⵍⵍⵉ ⴷ ⵎⵉⴷⴷⵏ ⴳⴳⵓⵜⵏⵉⵏ, ⵢⵉⵍⵉ ⵍⴼⵕⵃ ⵉⴳⴳⵓⵜⵏ, ⵢⵉⵍⵉ ⵓⵃⵡⴰⵛ ⵏ ⵜⵎⵖⴰⵔⵉⵏ ⴳ ⵓⴳⵏⵙ, ⵢⵉⵍⵉ ⵡⵉⵏ ⵉⵔⴳⴰⵣⵏ ( 2 ) ⴳ ⴱⵕⵕⴰ, ⴰⵔ ⵜⵜⵎⵏⵉⴷⴷ ( 3 ) ⴷⴷⵓⵏⵉⵜ ⵜⴼⵓⵍⴽⵉ ⴽⵓⵍⵍⵓ ⴳ ⴰⵙⵙ ⴰⵏⵏ. ⵔⵉⵖ ⴰⴷ ⴽⵓⵍⵍⵓ ⵥⵕⵖ ⵖⵉⴽⴰⵏⵏ, ⴰⴷ ⵉⵢⵉ ⵜⵜ ⵓⵔ ⵉⴼⴰⵜ, ⵉⵎⵉⵍ ⴰⵡⵉⵖ ⵜⴰⵏⴳⴳⵉⴷⵜ ⵏⵏⵙ ⵙ ⵍⵇⴱⵕ, ⵀⴰⵜⵉ ⴰⵔ ⵜⵜⴰⵏⵏⵉⴷ ⵍⵄⵎⵎⵕ ⵉⵏⵓ, ⵉⴷⴷⴰ ⵓⴽⴰⵏ ⴽⵔⴰ ⵙ ⴽⵔⴰ, ⴰⵔ ⵏⵏ ⵓⴽⴰⵏ ⵜⵜⴰⴽⵎⵓⵔⵖ ⵙ ⵍⵉⵅⵔⵜ, ⴰⴷ ⴰⵖ ⵉⴱⴷⴷ ⵕⴱⴱⵉ ⴽⵓⵍⵍⵓ ⴰⵖ. ⵉⵍⵍⵉⵙ ⵏ ⵉⴷ ⵅⴰⵍⵉⴽ ⵍⵍⵉ ⵙ ⴰⴽ ⵏⵏⵉⵖ, ⵀⴰⵜⵉ ⵜⵥⵕⵉⴷ ⵜⵜ ( 4 ) ⵍⵍⵉⴳ ⵜⵎⵥⵥⵉ ⴰⵔ ⴷ ⴷⴰⵔⵏⵖ ⵜⵜⴰⵛⴽⴰ ⵏⵜⵜⴰⵜ ⴷ ⵎⴰⵙ, ⵜⴼⵓⵍⴽⵉ ⴱⴰⵀⵔⴰ, ⴱⴰⵀⵔⴰ, ⵉⴼⴽ ⴰⵙ ⵕⴱⴱⵉ ⵍⵃⴰⵍⵜ ⵉⴼⵓⵍⴽⵉⵏ, ⵜⵙⵙⵏ ⵚⵚⵡⴰⴱ, ⵜⵓⴷⴷⴱ, ⵢⵓⵙⵄⴰ ⵍⵅⴰⵟⵕ ⵏⵏⵙ, ⴰⵔ ⵜⵜⵃⵛⵛⴰⵎ, ⵜⵙⵙⵏ ⵉ ⵜⵉⵔⴰⵎ ⵎⵎⵉⵎⵏⵉⵏ ". ( ⴰⵢⵜ ⴱⵕⴰⵢⵢⵉⵎ ). ⵜⴰⵖⵕⵉⵜ ⵉⵖ ⵉⵔⴰ ⵢⴰⵏ ⴰⴷ ⵉⵜⵜⴰⵀⵍ ⵜⴰⵄⵣⵔⵉⵜ ⴳ ⴷⴰⵔ ⵉⵛⵍⵃⵉⵢⵏ, ⴰⵔ ⵉⵜⵜⵃⵉⵢⵢⴰⵍ ⴰⴷ ⵣⵡⴰⵔ ⵉⵙⴽⵔ ⴰⵢⵍⵍⵉ ⵎⵎⵓ ⵜⵜⵉⵏⵉⵏ ⵜⴰⵖⵕⵉⵜ ⵇⴱⵍ ⴰⴷ ⵜⵉⵍⵉ ⵜⵎⵖⵔⴰ. ⵎⴰⴷ ⵉⴳⴰⵏ ⵜⴰⵖⵕⵉⵜ ⴳ ⴷⴰⵔ ⵉⵛⵍⵃⵉⵢⵏ? ⵀⵉⵢⵢⴰ ⴰⵔ ⴷ ⵉⵜⵜⴰⵡⵉ ⴱⴰⴱⴰⵙ ⵏ ⵢⵉⵙⵍⵉ ( 1 ) ⴷ ⵎⴷⴷⵏ ⵍⵍⵉ ⵎⵇⵇⵓⵕⵏⵉⵏ ⴳ ⵍⵎⵓⴹⵄ ⵉ ⴱⴰⴱⴰⵙ ⵏ ⵜⵙⵍⵉⵜ ⵢⴰⵏ ⵉⵣⵉⵎⵎⵔ ⵏ ⵜⵖⵕⵉⵜ, ⴰⵔ ⴰⵙ ⵜⵜⵉⵏⵉⵏ: " ⵉⵣⵉⵎⵎⵔ ⵏ ⵜⵖⵕⵉⵜ " ⴷ ⵍⵇⵛⵛ ⵏ ⵜⵙⵍⵉⵜ, ⴰⴷ ⵜ ⵉⴳⴰⵏ ( 2 ): ⵢⴰⵏ ⵓⵇⵛⵛⴰⴱ ⵏ ⵍⴽⵜⵜⴰⵏ ( 3 ) ⴷ ⵢⴰⵏ ⵍⵉⵥⴰⵕ ( 4 ), ⴷ ⵜⵢⵢⵓⴳⴰ ⵏ ⵉⴷⵓⴽⴰⵏ ⵏ ⵜⵙⵍⵉⵜ, ⴷ ⵜⵙⴱⵏⵉⵜ, ⴷ ⵙⵉⵏ ⵍⴰⵣⵢⴰⴼ ( 5 ) ⵄⵎⵎⵕⵏⵉⵏ ⵙ ⵍⵃⵏⵏⴰ ⴷ ⵜⵉⵢⵢⵏⵉ, ⴷ ⵓⵛⴷⴷⴰⴷ ⵏ ⵍⵃⵔⵉⵔ. ⴳ ⴰⵙⵙ ⵍⵍⵉ ⴳ ⵔⴰⴷ ⴷ ⴰⵛⴽⵉⵏ ⵉⵏⵎⵖⵓⵕⵏ ⵏ ⵍⵎⵓⴹⵄ ⴷ ⴱⴰⴱⴰⵙ ⵏ ⵉⵙⵍⵉ ⵙ ⴷⴰⵔ ⴱⴰⴱⴰⵙ ⵏ ⵜⵙⵍⵉⵜ, ⴰⵔ ⵜ ⵉⴷ ⵜⵜⵄⵍⴰⵎⵏ ⴰⴷ ⴼⵍⵍⴰⵙⵏ ⵉⵙⴽⵔ. ⴰⵔ ⴷ ⵜⵜⴰⵛⴽⴰⵏ ⵎⴷⴷⵏ ⴰⵏⵏ ⵢⵉⵍⵉ ⴷⵉⴷⵙⵏ ⵟⵟⴰⵍⴱ ⵏ ⵜⵎⵣⴳⵉⴷⴰ ⴷ ⵙⵏⴰⵜ ⵜⵎⵖⴰⵔⵉⵏ ⵏⵖ ⴽⵕⴰⴹⵜ ⴳⴰⵏⵉⵏⵜ ( 6 ) ⴳ ⵓⴼⵓⵙ ⵏ ⵉⵙⵍⵉ; ⵏⵜⵜⵏⵜⵉ ⴰⴷ ⵉⵔⴱⴱⵓⵏ ⵍⵇⵛⵛ ⵏ ⵜⵙⵍⵉⵜ. ⴳ ⵢⵉⴹ ⵍⵍⵉ ⴳ ⴷ ⵓⵛⴽⴰⵏ, ⴰⵔ ⵉⵇⵇⵔⵙ ⵟⵟⴰⵍⴱ ⵉ ⵉⵣⵉⵎⵎⵔ ⵏⵏⴰ ⴷ ⵉⵡⵉⵏ. ⴰⴷ ⵓⴽⴰⵏ ⵎⵎⵏⵙⴰⵏ, ⴱⴱⵉⵏ ⴰⵡⴰⵍ ⵏ ⴰⵢⵍⵍⵉ ⴼ ⴷ ⵓⵛⴽⴰⵏ. ⴳ ⴰⴽⵓⴷ ⴰⵏⵏ ⵉⵍⵎⵎⴰ, ⴰⵔ ⵜⵓⵔⵔⴰⵢⵏ ⵉⵏⵎⵖⵓⵕⵏ ⵍⵍⵉ, ⴰⵡⵉⵏ ⵙⵓⵍ ⵢⵉⴹ ⵙ ⴷⴰⵔⵙⵏ, ⵏⵙⵉⵏⵜ ⵜⵎⵖⴰⵔⵉⵏ ⴳ ⵖⵉⵏⵏ ⴰⵔ ⴰⵣⴽⴽⴰ ⴰⵏⵏ, ⵙⵙⵍⵙⵉⵏⵜ ⵉ ⵜⵙⵍⵉⵜ ⵍⵇⵛⵛ ⵏⵏⵙ. ⴳ ⴰⵙⵙ ⴰⵏⵏ, ⵉⵖ ⵉⵣⵔⵉ ⴹⴹⵃⴰ, ⴼⴹⵕⵏⵜ ⵜⵎⵖⴰⵔⵉⵏ, ⴰⵛⴽⵏⵜ ⴷ ⵜⵉⵢⵢⴰⴹ ⵍⵍⵉ ⵜⵄⵍⵎ ⵎⴰⵙ ⵏ ⵜⵙⵍⵉⵜ, ⴰⵔ ⴷ ⵜⵜⴰⵡⵉⵏ ⵉⵄⵣⵔⵉⵢⵏ ⴰⵍⵍⵓⵏ, ⵓⴽⵯⴰⵏ ⴱⴷⵓⵏ ⴰⵃⵡⴰⵢⵛ, ⵜⵉⵍⵉ ⵜⵖⵕⵉⵜ, ⵙⵙⵍⵙⵏ ⵉ ⵜⵙⵍⵉⵜ ⵍⵇⵛⵛ ⵏⵏⵙ. ⵉⵖ ⴰⵙ ⵙⵙⵍⵙⴰⵏ ⵍⵇⵛⵛ ⵏⵏⵙ, ⴰⵔ ⵉⵜⵜⵉⵍⵉ ⵓⵃⵡⴰⵢⵛ ⴰⵔ ⵜⴰⵣⴷⵡⵉⵜ, ⵓⴽⴰⵏ ⴽⵔⴰⵢⴳⴰⵜⵜ ⵢⴰⵏ ⵉⴼⵜⵓ ⵙ ⵜⴳⵎⵎⵉ ⵏⵏⵙ. ( ⴰⵢⵜ ⴱⵕⴰⵢⵢⵉⵎ ). ⴰⵔⵔⴰ ⵜⴰⵎⵖⴰⵔⵜ ⵍⵍⵉ ⵉⵜⵜⵟⴼⵏ ⵜⴰⵔⵡⴰ ⵉⵖ ⵜⵍⵍⴰ ⴳ ⴷⴷⵓ ⵏ ⵓⴼⵓⵙ ⵏ ⵓⵔⴳⴰⵣ ⴰⵔⴽⵉⵖ ⵜⴽⴽⴰ ⴽⵕⴰⴹ ⵉⵢⵢⵉⵔⵏ, ⴰⵔ ⴳⵉⵙ ⵉⵜⵜⴱⵉⵢⵢⴰⵏ ⵡⴰⵔⵔⴰ, ⴰⵔ ⵜⵜⵛⵜⵀⵓ, ⴰⵔ ⵜⵜⵉⵏⵉⵏⵜ ⵜⵎⵖⴰⵔⵉⵏ ⴰⴷ ⴰⵙ ⵓⵔ ⵜⵎⵎⴰⵍⵎ ⵎⴰⴷ ⵉⵅⵛⵏ ⴰⴷ ⴳⵉⵙ ⵓⵔ ⵜⵎⵎⵙⵓⴷ. ⵎⴰⴷ ⵉⴳⴰⵏ ⴰⵎⵎⵙⵓⴷ? ⵉⵖ ⵜⵥⵕⴰ ⴽⵔⴰ; ⴽⵓⴷⵏⵏⴰ ⵜⵓⵔⵓ ⵉⵔⵡⵉⵙ ⴰⵢⵏⵏⴰ ⵜⵓⵔⵓ ⵖⴰⵢⴰⵏⵏ ⵍⵍⵉ ⵜⵥⵕⴰ. ⵉⵖ ⵜⴽⵎⵎⵍ ⵜⵜⵥⴰ ⵉⵢⵢⵉⵔⵏ ⴰⵔ ⵜⵜ ⵉⴷ ⵉⵜⵜⴰⵛⴽⴰ ⵓⵏⴳⴰⵥ ( 1 ), ⴼⵜⵓⵏ ⴰⵡⵉⵏ ⴷ ⵢⴰⵜ ⵜⴼⵇⵇⵉⵔⵜ ⵎⴰⴷ ⵜⵜ ⵉⵜⵜⴳⴰⴱⴰⵍⵏ ( 2 ). ⵉⵖ ⵜⵓⵔⵓ ⴰⴼⵔⵓⵅ ⵜⵙⴽⵔ ⵜⴰⵖⵕⵉⵜ, ⵜⴷⴷⵓ ⵙ ⴱⴰⴱⴰⵙ, ⵜⵏⵏⴰ ⴰⵙ: " ⴰⴷ ⵉⵚⵍⵃ ⵕⴱⴱⵉ ⵎⴰⴷ ⵉⵣⵓⵢⴷⵏ ". ⵉⵏⵏⴰ ⴰⵙ: " ⵎⴰⴷ ⵉⵍⵍⴰⵏ? " ⵜⵏⵏⴰ ⴰⵙ: " ⴰⴼⵔⵓⵅ " ⵓⴽⴰⵏ ⵉⴼⵕⵃ ⴱⴰⵀⵔⴰ, ⴰⵛⴽⵓ ⵡⵉⵍⵍⵉ ⵓⵔ ⴼⵀⵉⵎⵏⵉⵏ ⴰⵔ ⵜⵜⵖⴹⴰⴱⵏ ⵉⵖ ⵓⵔⵓⵏ ⵜⴰⴼⵔⵓⵅⵜ; ⵉⵣⴰⵢⴷ ⵉⵙⴽⵔ ⴰⵙ ⴷ ⵍⵃⵔⵣ ⴳ ⴷⴰⵔ ⵟⵟⴰⵍⴱ ⴰⵔ ⴷ ⵣⵔⵉⵏ ⵚⴹⵉⵚ ⵡⵓⵙⵙⴰⵏ. ⴰⵙⵙ ⵏ ⵙⴰ ⵏ ⵡⵓⵙⵙⴰⵏ ⴰⵔ ⵉⵇⵇⵔⵙ ⵉ ⵉⵣⵉⵎⵎⵔ, ⵉⵖⵔ ⵉ ⵟⵟⵍⴱⴰ, ⵙⵙⵓⴼⵖⵏ ⴰⵙ ⵙⵙⵍⵓⴽⵜ, ⵉⵟⵟⵀⵍⵍⴰ ⴳⵉⵙⵏ. ⵉⵖ ⵔⴰⴷ ⴼⴼⵓⵖⵏ ⴷⵄⵓⵏ ⴰⵙ ⵉ ⵢⵉⵡⵉⵙ, ⵉⴼⴽ ⴰⵙⵏ ⵣⵣⵉⵢⵢⴰⵔⵜ ⵏⵏⵙⵏ, ⵉⵙⵙⴰⵖ ⴰⵙ ⵉⵍⵎⵎⴰ ⵉⵙⵎ: ⵎⵓⵃⵎⵎⴰⴷ ⵏⵖ ⵃⵎⴰⴷ ⵏⵖ ⴽⵔⴰ ⵢⴰⴹⵏⵉⵏ. ⴰⵣⵣⴰⵏ ⴰⵏⵏ ⴰⵔ ⴰⵙ ⵜⵙⴽⴰⵔ ⵎⴰⵙ ⴰⵊⴳⵓⴳⵍ ⴰⴷ ⵓⵔ ⵢⴰⵍⵍⴰ ⴰⵔ ⵜ ⴳⵉⵙ ⵜⵙⴳⵯⴰⵏ ⴰⵔⴽⵉⵖ ⵉⵔⴰ ⴰⴷ ⵉⵙⵙⵓⵎ ⵜⴰⵙⵉ ⵜ, ⵜⴼⴽ ⴰⵙ ⴰⴷ ⵉⵙⵙⵓⵎⵎ. ⵎⴰⴷ ⵉⴳⴰⵏ ⴰⵊⴳⵓⴳⵍ? ⵢⴰⵏ ⵓⴽⵛⵛⵓⴹ ⵏ ⵓⵣⴳⴳⵯⴰⵔ ⵏⵖ ⵡⵉⵏ ⵓⵍⵉⵍⵉ ⵙⵙⴽⵏⵓⵏ ⵜ ⴰⵔ ⴷ ⵉⵎⵎⵉⴳⴳⵉⵔ ⵙⴽⵔⵏ ⴰⵙ ⵛⵛⴱⴽⵜ ⴳ ⵜⵣⴰⴽⴰⵔⵉⵏ. ⴽⵓⴷⵏⵏⴰ ⵔⴰⴷ ⵜⵙⴳⵯⵏ ⵜⵎⵖⴰⵔⵜ ⴰⵔⵔⴰⵡ ⵏⵏⵙ ⵜⵙⵙⵓ ⴼⵍⵍⴰⵙ ⴽⵔⴰ ⵏ ⵉⵊⵄⴰⴹ, ⵜⴰⴳⵯⵍ ⵜ ⴳ ⵜⴳⵊⴷⴰ, ⵜⵙⵎⵓⵟⵟⵍ ⴰⵣⵣⴰⵏ ⴳ ⵢⴰⵏ ⵓⵊⵄⵓⴹ, ⵜⴰⵙⵙ ⵜ ⵙ ⵓⵙⴰⵜⵍ. ⵎⴰⴷ ⵉⴳⴰⵏ ⴰⵙⴰⵜⵍ? ⵢⴰⵏ ⵉⴼⵉⵍⵓ ⵏ ⵜⴰⴹⵓⴹⵜ ⵉⵖⵎⴰⵏ, ⵜⵉⵍⵉ ⵜⴰⵡⵎⵎⵉⵙⵜ ⴳ ⵉⵅⴼ ⵏⵏⵙ, ⴰⵔ ⵙⵔⵙ ⵜⵜⴻⵜⵜⵍⵏⵜ ⵜⵎⵖⴰⵔⵉⵏ ⴰⵣⵣⴰⵏ ⵉⵖ ⵔⴰⴷ ⵉⴳⵯⵏ ⵣⵄⵎⴰ ⴰⵔ ⵜ ⵙⵔⵙ ⵜⵜⴰⵙⵙⵏⵜ. ( ⵍⴰⵅⵚⴰⵚ ) ⴰⵙⵙⵓⵎ ⵏ ⵜⴰⵔⵡⴰ ⵎⵥⵥⵉⵏⵉⵏ ⵉⵏⵏⴰⵙ ⵏ ⵓⵃⵛⵎⵉ ⴰⴷ ⵜ ⵉⵙⵙⵏⴳⴰⵢⵏ ( ⴰⵙⵙⵏⴳⵉ ⴰⴷ ⵓⵔ ⴰⵙ ⵙⴽⵉⵔⵏ ⴽⵔⴰ ⵏ ⵍⵇⴰⵄⵉⴷⴰ ⵣⵄⵎⴰ ⴰⴷ ⵢⵉⵍⵉ ⵙ ⵍⵓⵇⵜ, ⵙⴽⵔⵏ ⴰⵙ ⵜⴰⵙⵙⴰⵄⵉⵏ ⵓⵀⵓ. ) ⵍⵓⵇⵜ ⵏⵏⴰ ⵓⴽⴰⵏ ⵜⵔⴰ ⵉⵏⵏⴰⵙ ⵜⵣⴰⵢⴷ ⴰⵔ ⵜ ⵜⵙⵙⵏⴳⴰⵢ ⴱⵍⴰ ⵍⵓⵇⵜ. ⵙⵍⴰⵡⴰⵏⵜ ( 1 ) ⵉⵖ ⵉⴳⴰ ⵡⴰⵔⵔⴰⵡ ⴰⵏⵏ ⴱⵓ ⵜⵖⵉⵢⵢⵉⵜ ⴱⴰⵀⵔⴰ. ⵓⵔ ⴰⴽⴽⵯ ⴰⵙ ⵜⵜⴽⴽⵉⵙ ⵉⵏⵏⴰⵙ ⵜⵉⴱⵉⴱⴱⵉⵛⵜ ⵙⴳ ⵉⵎⵉ ⵏⵏⵙ. ⵍⵓⵇⵜ ⵏⵏⴰ ⵓⴽⴰⵏ ⵔⴰⴷ ⵉⴱⴷⵓ ⴳ ⵉⵎⵟⵟⴰⵡⵏ ⵜⴳ ⴰⵙ ⵏⵏ ⵜⵉⴱⵉⴱⴱⵉⵛⵜ ⴳ ⵉⵎⵉ ⴰⴷ ⵉⴼⵙⵙⴰ. ⵡⴰⵍⴰⵢⵏⵏⵉ ⵍⴱⴰⵄⴹ ⴳ ⵜⴳⵯⵎⵎⴰ ⵍⵍⵉ ⵎⵇⵇⵓⵕⵏⵉⵏ ⵓⵔ ⴰⵔ ⵜⵙⵙⵏⴳⴰⵢ ⵉⵏⵏⴰⵙ ⵏ ⵡⴰⵔⵔⴰⵡ ⵏⵏⵙ, ⴰⵔ ⴷ ⵜⵜⴰⵡⵉⵏ ⴽⵔⴰ ⵏ ⵜⵎⵖⴰⵔⵜ ⴰⴹⵏⵉ ⴰⵔ ⴰⵙⵏ ⵜ ⵜⵙⵙⵏⴳⴰⵢ. ⴰⵔ ⵉⵙⵙⵓⵎⵓⵎ ⵓⵃⵛⵎⵉ ⵙⵉⵏ ⵉⵙⴳⴳⴰⵙⵏ ⴽⵎⵎⵍⵏⵉⵏ ⴰⵛⴽⵓ ⵡⵏⵏⴰ ⵓⵔ ⵉⴽⵎⵎⵉⵍⵏ ⵖⵓⵏⵛⴽ ⴰⵏⵏ ⵓⵔ ⴰⵔ ⵉⵜⵜⵉⵍⵉ ⵚⵚⴰⵃⵜ. ⵉⵖ ⵉⴽⵎⵎⵍ ⵍⵇⴷⵔ ⴰⴷ ⴰⵔ ⴰⵙ ⵜⵜⴽⴽⵉⵙⵏ ⵜⵉⴱⴱⵉⵛⵜ. ⵎⴰⵎⵏⴽ ⴰⴷ ⵙⴽⴰⵔⵏ ⴳ ⴰⴽⵓⴷ ⴰⵏⵏ? ⵉⵖ ⵔⴰⵏ ⴰⴷ ⴰⵙ ⴽⴽⵉⵙⵏ ⵜⵉⴱⴱⵉⵛⵜ ⴰⵔ ⴷ ⵜⵜⴰⵡⵉⵏ ⴽⵔⴰ ⵏ ⵎⴰⴷ ⵉⵎⵎⵉⵎⵏ ⵣⵓⵏ ⴷ ⵜⵉⵢⵢⵏⵉ, ⴰⵡⵉⵏ ⴷ ⵍⵃⵍⵉⴱ, ⴰⵡⵉⵏ ⴷ ⴽⵓⵍⵍⵓ ⵎⴰⴷ ⵙⵎⵓⵙⵙⵓⵏ ⴳ ⵉⵎⴰⵙⵙⵏ ⵏ ⵉⴳⵔⴰⵏ ⵓⵍⴰ ⵉⵔⵓⴽⵓⵜⵏ ⵏ ⵜⴳⵯⵎⵎⴰ, ⴰⵛⴽⵓ ⴰⵔ ⵜⵜⵉⵏⵉⵏ ⴰⵃⵛⵎⵉ ⴰⵢⵏⵏⴰ ⴼ ⴰⵙ ⴽⴽⵉⵙⵏ ⴰⵢⵜ ⴷⴰⵔⵙ ( 2 ) ⵜⵉⴱⴱⵉⵛⵜ ⴰⴷ ⴷⴰⵔⵙ ⵉⵜⵜⵄⵣⵣⵓⵏ. ⵉⵡⴰ ⴽⵔⴰⵢⴳⴰⵜⵜ ⵢⴰⵜ ⴳ ⵜⵖⴰⵡⵙⵉⵡⵉⵏ ⴰⴷ ( 3 ) ⴷ ⵎⴰⴷ ⴳⵉⵙⵏ ⵜⵜⵇⵚⴰⴹⵏ. ⵉⵖ ⴷⴰⵖ ⵔⴰⵏ ⴰⴷ ⵉⴳ ⴰⵎⵃⴹⴰⵕ ⴰⴷ ⵢⴰⵇⵇⵔⴰ ⴳ ⵜⵎⵣⴳⵉⴷⴰ ⴰⵔ ⴷ ⵜⵜⴰⵡⵉⵏ ⵜⴰⵍⵍⵓⵃⵜ ⵙⴳ ⵜⵎⵣⴳⵉⴷⴰ ⴳⵏ ⴰⵙ ⵜⵜ ⴳ ⵉⴼⴰⵙⵙⵏ ⵏⵏⵙ ⴰⵔ ⴷ ⵉⵣⵔⵉ ⵢⴰⵏ ⵉⵎⵉⴽⴽ ⵔⴰⵔⵏ ⵜⵜ. ⵖⵉⴽⴰⴷ ⴰⵛⴽⵓ ⵎⵉⴷⴷⵏ ⵏ ⴱⵕⵕⴰ ⵓⵔ ⴰⵔ ⴰⵇⵇⵔⴰⵏ ( 4 ) ⴰⵎⵔ ⴳ ⵜⵉⵍⵍⵡⴰⵃ ⵏ ⵓⴽⵛⵛⵓⴹ. ⴰⵔ ⵙⴽⴰⵔⵏ ⵖⵉⴽⴰⴷ ⵉ ⵉⵃⵛⵎⵉⵢⵏ ⵉⵎⵎⴰ ⵜⵉⴷ ⴳⴰⵏⵉⵏ ⵜⵉⵃⵛⵎⵉⵢⵉⵏ ⴰⵔ ⴰⵙⵏⵜ ⴷ ( 5 ) ⵜⵜⴰⵡⵉⵏ ⵜⵉⵥⴹⵉⵜ ⴷ ⵓⴼⵓⵙ ⵏ ⵓⵣⵔⴳ ⴷ ⵜⵛⴰⵇⵇⵓⵕⵜ ⴷ ⵜⴰⴹⵓⴹⵜ ⴷ ⵓⵖⵏⵊⴰ ⴷ ⵎⴰⴷ ⵉⵔⵡⴰⵙⵏ ⵖⴰⵢⴰⵏⵏ. ( ⵉⴳⴷⵎⵉⵡⵏ ) ⵓⵍⵓⴼ ⵉⵖ ⵢⴰⴷ ⵓⵔ ⵉⵜⵜⴰⴼⵇ ⵓⵔⴳⴰⵣ ⴷ ⵜⵎⵖⴰⵔⵜ ⵏⵏⵙ, ⵉⵍⵍⴰ ⵍⵖⵛⵛ ⴳ ⴳⵔⴰⵜⵙⵏ, ⵢⴰⵏ ⵓⵔ ⵉⴳⵉ ⵍⴰⵎⴰⵏ ⴳ ⵢⴰⵏ, ⵉⵖ ⴷ ⵜⴰⵎⵖⴰⵔⵜ ( 1 ) ⴰⴷ ⴷ ⵉⴽⴽⴰ ⵍⵃⴰⵍ ⴰⵔ ⵜⵜⴹⴰⵍⴰⴱ ⴰⵔⴳⴰⵣ ⴰⴷ ⴰⵙ ⵉⵕⵥⵎ. ⵏⵜⵜⴰⵏ ⵓⵔ ⴰⵔ ⴰⵙ ⵉⵜⵜⵇⴱⴰⵍ ⵖⴰⵔ ⵉⵖ ⴰⵙ ⵜⵙⴰⵎⵃ ⴳ ⴽⵓⵍⵎⵎⴰ ⴰⵙ ⵜⴹⴹⴼⴰⵕ ( 2 ). ⴰⵔ ⵜⵜⴷⴷⵓⵏ ⵙ ⴷⴰⵔ ⵟⵟⴰⵍⴱ ⵏ ⵜⵎⵣⴳⵉⴷⴰ, ⵜⵛⴰⵀⴷ ⴼⵍⵍⴰⵙ ⵉⵙ ⴰⵙ ⵜⵙⴰⵎⵃ ⴳ ⴽⵓⵍⵛⵉ. ⵓⴽⴰⵏ ⵢⴰⵔⴰ ⴰⵙ ⵜⴰⴱⵔⴰⵜⵜ ⵏⵏⵙ, ⵜⴷⴷⵓ ⵙ ⴷⴰⵔ ⴰⵢⵜ ⴷⴰⵔⵙ, ⴳ ⴰⴽⵓⴷ ⴰⵏⵏ ⵓⵔ ⴰⴷ ⴰⵙ ⵉⵅⵍⵍⵚ ⴰⵢⵏⵏⴰ ⵉⴱⵇⵇⴰⵏ ⴳ ⵓⵎⵔⵡⴰⵙ ⴷ ⵍⴽⴰⵖⴹ ⵏⵏⵙ. ⴰⵎⵎⴰ ⵜⴰⵣⴷⵖⵜ ⴳ ⵙⵓⵙ ⵓⵔ ⴰⵔ ⴳⵉⵙ ⴽⵯⵔⵔⴰⵏ. ⴰⵔ ⵜⵣⵣⵔⴰⵢ ⵍⵄⵉⴷⴷⴰ ⵖⴰⵔ ⴳ ⴷⴰⵔ ⴰⵢⵜ ⴷⴰⵔⵙ. ⵉⵛⵍⵃⵉⵢⵏ ⵏ ⵙⵓⵙ ⵉⴳⴰ ⴷⴰⵔⵙⵏ ⵍⵄⵉⴱ ⵎⵇⵇⵓⵕⵏ ⵜⴰⵎⵖⴰⵔⵜ ⴰⴷ ⵜⵚⵕⵓⴹ ⵉ ⵓⵔⴳⴰⵣ ⵎⵇⵇⴰⵔ ⵜⵜ ⴽⵓⵍⵍⵓ ⵉⴱⴱⵊ ⵙ ⵓⴽⵓⵕⴰⵢ ⵓⵍⴰ ⵉⵖ ⵜⵜ ⵉⵅⴰⵚⵚⴰ ⴽⵔⴰ ⵜⵚⴱⵕ ⵏⵖ ⵜ ⵜⵏⵏⴰ ( 3 ) ⵉ ⴰⵢⵜ ⴷⴰⵔⵙ, ⴰⵛⴽⵓ ⵜⵏⵏⴰ ⵉⴳⴰⵏ ⵖⵉⴽⴰⵏⵏ ⵓⵔ ⴰⵔ ⵜⵜ ⵜⵜⴰⵡⵉⵏ ( 4 ) ⵎⴷⴷⵏ, ⴰⵔ ⵔⴳⴳⵯⵍⵏ ⴳ ⵛⵛⵕⵕ ⵏⵏⵙ. ⵉⵖ ⴷ ⴰⵔⴳⴰⵣ ⴰⴷ ⴷ ⵉⴽⴽⴰ ⵍⵃⴰⵍ, ⵉⵜⵜⵄⴰⴷⴷⴰ ⴱⴰⵀⵔⴰ, ⴰⵔ ⴰⵙ ⵚⵕⵓⴹⵏ ⴰⵢⵜⵎⴰⵙ ⵏ ⵜⵎⵖⴰⵔⵜ ⵏⵖ ⴱⴰⴱⴰⵙ ⵙ ⴷⴰⵔ ⵍⴼⵇⵇⵉⵀ ( 5 ) ⵍⵍⵉ ⵜⵜⵕⴹⵓⵏ ⵎⴷⴷⵏ, ⵉⴽⴽⵙ ⵢⴰⵏ ⴳⵉⵙⵏ ⴽⵓⵍⵍⵓ ⵍⴰⵅⴱⴰⵕ, ⵉⵏⵏⴰ ⴰⵙ ⵍⴼⵇⵇⵉⵀ: " ⴰⵡⵉ ⴷ ⵉⵏⴰⴳⴰⵏ ⵎⴰ ⵙ ⴼⵍⵍⴰⵙ ⵉⵜⵜⵄⴰⴷⴷⴰ. " ⵉⵖ ⵜⵏ ⴷ ⵢⵉⵡⵉ, ⴰⵔ ⴰⵙ ⵉⵜⵜⵉⵏⵉ ⵍⴼⵇⵇⵉⵀ: " ⵜⴰⵎⵖⴰⵔⵜ ⴰⴷ ⵉⵕⵥⵎ ⴰⵙ ⵓⵖⴰⵔⴰⵙ ⵏ ⵕⴱⴱⵉ, ⵎⴰⴷ ⵜⵜⵉⵏⵉⴷ? " ⵉⵏⵏⴰ ⴰⵙ: " ⵏⴽⴽ ⵜⴰⵎⵖⴰⵔⵜ ⵉⵏⵓ ⵔⵉⵖ ⵜⵜ " ⵉⵏⵏⴰ ⴰⵙ: " ⴰⴷ ⵜⴼⴽⴷ ⴹⴹⴰⵎⵏ ⵏ ⵜⵜⴰⵄⴰⴷⴷⵉ ⴷ ⵎⴰ ⵙ ⵔⴰⴷ ⵜⵜ ⵓⵔ ⵉⵜⵜⵅⵚⵚⴰ ⵓⵎⵢⴰ. " ⵉⵖ ⵜ ⵉⴼⴽⴰ, ⵉⵔⴰⵔ ⴰⵙ ⵜⴰⵎⵖⴰⵔⵜ ⵏⵏⵙ, ⵉⵖ ⵜ ⵓⵔ ⵉⴼⴽⵉ ⵉⵕⵥⵎ ⴼⵍⵍⴰⵙ ⵉ ⵜⵎⵖⴰⵔⵜ, ⵉⵅⵍⵍⵚ ⴰⵙ ⴰⵢⵏⵏⴰ ⵜⴹⴹⴼⴰⵕ. ( ⴰⵢⵜ ⴱⵕⴰⵢⵢⵉⵎ ). ⴰⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴳ ⵙⵓⵙ ⴰⵔ ⵉⵜⵜⵎⵄⵉⵡⵉⵏ ⵓⵔⴳⴰⵣ ⴷ ⵜⵎⵖⴰⵔⵜ ⵏⵏⵙ ⴼ ⵛⵛⵖⵍ ⵏ ⵜⴳⵎⵎⵉ ⵏⵏⵙⵏ ⴷ ⵍⵎⵄⵉⵛⵜ ⵏ ⵜⴰⵔⵡⴰ ⵏⵏⵙⵏ. ⴰⵔⴳⴰⵣ ⴰⵔ ⵉⵜⵜⵇⴰⴱⴰⵍ ⵛⵛⵖⵍ ⵏ ⴱⵕⵕⴰ ⵏ ⵜⴳⵎⵎⵉ ⵣⵓⵏ ⴷ ⵙⵙⵓⵇ, ⴰⵔ ⵉⵜⵜⴷⴷⵓ ( 1 ) ⵉⵙⵖ ⴷ ⴳⵉⵙ, ⵏⵖ ⵏⵏ ⴳⵉⵙ ⵉⵣⵣⵏⵣⴰ, ⵉⴷⴷⵓ ⵙ ⵜⵔⴳⵯⴰ ⵢⴰⵎⵥ ⴰⵎⴰⵏ ⵉⵙⵙⵓ ⵜⴰⵖⵓⵍⵜ ⵏⵏⵙ, ⴰⵔ ⵉⴽⴽⵔⵣ, ⴰⵔ ⵉⵙⵓⵙⴰⵢ, ⴰⵔ ⵉⵎⴳⴳⵔ, ⴰⵔ ⵉⵙⵎⵓⵏ, ⴰⵔ ⵉⵙⵔⵡⴰⵜ. ⵜⴰⵎⵖⴰⵔⵜ ⴰⵔ ⵜⵙⵙⵏⵡⴰ ⵜⵉⵔⴰⵎ ⵏⵏⵙⵏ, ⴰⵔ ⵜⵙⵙⵉⵔⵉⴷ ⵍⴽⵙⵓⵜ, ⴰⵔ ⵜⵥⵥⴰⴹ, ⴰⵔ ⵜⵚⵚⴼⵓⴹ ⵜⵉⴳⵎⵎⵉ, ⴰⵔ ⴷ ⵜⵜⴰⵡⵉ ⵕⵕⴱⵉⵄ ⵉ ⵍⴱⵀⴰⵢⵎ, ⴰⵔ ⵜⵜⵥⵥⴳ, ⴰⵔ ⵜⵜⵍⵍⵎ ⵜⴰⴹⵓⴹⵜ, ⴰⵔ ⵜⵜⴼⵔⴰⵏ ⵉⵥⵉⴹ, ⴰⵔ ⴷ ⵜⵜⴰⴳⵯⵎ ⴰⵎⴰⵏ, ⴰⵔ ⵏⵏ ⵜⴼⴼⴰⵍ ⵍⴱⵀⴰⵢⵎ ⵏⵏⵙ ⴳ ⴷⴰⵔ ⵜⴰⵡⴰⵍⴰ ⴰⵔ ⵜⵏ ⴷ ⴳⵉⵙ ⵜⵜⴰⵡⵉ. ⵍⵍⴰⵏⵜ ⵜⵎⵖⴰⵔⵉⵏ ⵍⵍⵉ ⵜⵜⴰⵎⵥⵏⵉⵏⵜ ⵜⴰⵢⵢⵓⴳⴰ, ⴰⵔ ⵜⵜⴰⵡⵙⵏⵜ ⵉ ⵉⵔⴳⴰⵣⵏ ⵏⵏⵙⵏⵜ ⴳ ⵜⵢⵢⵉⵔⵣⴰ, ⴰⵔ ⵜⵏ ⵜⵜⵄⴰⵡⴰⵏⵏⵜ ⴳ ⵜⵎⴳⵔⴰ, ⵓⵍⴰ ⴳ ⵓⵔⵔⵡⴰ; ⵉⵍⵉⵏⵜ ⵜⵎⵖⴰⵔⵉⵏ ⵢⴰⴹⵏⵉⵏ ⵍⵍⵉ ⵉⵜⵜⴷⴷⴰⵏ ⵙ ⵉⴽⵛⵛⵓⴹⵏ, ⴰⵔ ⵜⵏ ⴷ ⵜⵜⴰⵡⵉⵏⵜ ⴳ ⵓⴷⵔⴰⵔ ⵉⵖ ⵉⵍⵍⴰ ⴳ ⵜⵎⴰⵣⵉⵔⵜ, ⵏⵖ ⴰⵣⴰⵖⴰⵔ. ⵍⵍⴰⵏⵜ ⵜⵉⵍⵍⵉ ⴷ ⵉⵜⵜⵣⴷⴷⴰⵎⵏ ⴼ ⵉⴳⴳⵉ ⵏ ⴹⴹⵀⵕ ⵏⵏⵙⵏⵜ ⵉⵍⵉⵏⵜ ⴷⴰⵖ ⵃⵜⵜⴰ ⵜⵉⵍⵍⵉ ⴽⵙⵙⴰⵏⵉⵏⵜ ⵍⴱⵀⴰⵢⵎ, ⵏⵖ ⵓⵍⵍⵉ, ⵉⵖ ⴷⴰⵔⵙⵏ ⵜⵍⵍⴰ ⵜⵡⴰⵍⴰ. ( ⴰⵢⵜ ⴱⵕⴰⵢⵢⵉⵎ ). ⵍⵄⴰⴷⴰ ⵏ ⵕⵎⴹⴰⵏ ⵉⵖ ⵉⴽⵛⵎ ⵕⵎⴹⴰⵏ ⵀⴰ ⵏⵏ ⵟⵟⵍⴱⴰ ⴰⵔ ⴱⴷⴷⴰ ⵜⵜⴷⴷⵓⵏ ⵙ ⵙⵙⵍⴰⴽⵉ ⴳ ⴷⴰⵔ ⵎⴷⴷⵏ, ⴽⵔⴰⵢⴳⴰⵜⵜ ⵢⴰⵏ ⵡⴰⵙⵙ ( 1 ) ⵢⴰⵡⵉ ⵢⴰⵏ ⴰⵢⵏⵏⴰ ⵎⵎⵓ ⵉⵥⴹⴰⵕ, ⵎⵔⴰⵡ ⵏⵖ ⵓⴳⴳⴰⵔ, ⴰⵔ ⴰⵙⵏ ⵙⵙⵓⴼⵓⵖⵏ ⵙⵙⵍⵓⴽⵜ, ⵓⴽⴰⵏ ⴰⵔ ⴳⵉⵙⵏ ⵟⵟⵀⴰⵍⵍⴰⵏ ⴱⴰⵀⵔⴰ ⵙ ⵟⵟⵡⴰⵊⵏ ⴷ ⵙⴽⵙⵓ ⴷ ⵜⴼⵉⵢⵢⵉ. ⵉⵖ ⵔⴰⴷ ⴼⴼⵖⵏ ⴼⴽⵉⵏ ⴰⵙⵏ ⵍⴼⵍⵓⵙ; ⴷⵄⵓⵏ ⴷⵉⵙⵏ. ⵡⵏⵏⴰ ⵉⵔⴰⵏ ⴰⴷ ⵉⵙⵙⵓⴼⵓⵖ ⵙⵙⵍⵓⴽⵜ ⴰⵔ ⵉⵜⵜⴷⴷⵓ ⵙ ⴷⴰⵔ ⵟⵟⵍⴱⴰ ⵏ ⵍⵎⴹⵕⵚⵜ ( 2 ) ⴰⵔ ⵉⵜⵜⴹⴰⵍⴰⴱ ⵓⵏⵛⴽ ⵏⵏⴰ ⵎⵎⵓ ⵉⵥⴹⴰⵕ. ⴰⵢⵡⴰ ⵉⵖ ⴷⵔⵓⵙⵏ ⴰⵔ ⴽⵓⵍⵍⵓ ⵜⵜⴷⴷⵓⵏ, ⵉⵖ ⴳⴳⵓⵜⵏ ⴰⵔ ⵜⵜⴳⴳⴰⵏ ⵜⴰⵡⴰⵍⴰ, ⵡⵏⵏⴰ ⵜⵍⴽⵎ ⵉⴷⴷⵓ, ⵡⵉⵍⵍⵉ ⵓⵔ ⵜⵍⴽⵎ ⴰⵔ ⵜⵜⵇⵇⵍⵏ ⴰⵔ ⵚⴱⴰⵃ ⴰⵏⵏ, ⵉⵖ ⵎⵎⵛⵃⴰⵏ ⴳⵔⴰⵜⵙⵏ ⴳⵉⵏ ⴷ ⵜⴰⴽⵛⵛⵓⴹⵜ. ⵎⴰⵅⵅ? ⴰⵛⴽⵓ ⴰⵔ ⵉⵜⵜⵉⵍⵉ ⵉⵖ ⵉⵍⵍⴰ ⴽⵔⴰ ⵏ ⵍⵅⵍⵇ ⴰⵔ ⴱⴰⵀⵔⴰ ⵉⵟⵟⵀⴰⵍⵍⴰ ⵏⵖ ⴰⵔ ⴱⴰⵀⵔⴰ ⵢⴰⴽⴽⴰ ⵍⴼⵍⵓⵙ, ⴽⵓ ⵢⴰⵏ ⵉⵔⴰ ⴰⴷ ⴷⴰⵔⵙ ⵉⴷⴷⵓ. ⵉⵖ ⵔⴰⴷ ⴼⵜⵓⵏ ⴰⵔ ⴽⵓⵍⵍⵓ ⵜⵜⵃⵉⵢⵢⴰⵍⵏ, ⵍⵙⵉⵏ ⵍⴽⵙⵓⵜ ⵏⵏⵙⵏ ⵉⵄⴷⵍⵏ, ⵏⵇⵇⵔⵏ ⵉⵙⵍⵀⴰⵎⵏ ⵏⵏⵙⵏ, ⵇⵇⵏⵏ ⵉⴷⵓⴽⴰⵏ ⵏⵏⵙⵏ, ⵉⵍⵍⴰ ⵎⴰⴷ ⴷⴰⵔ ⵏⵙⵙⴰⵏ ⴳ ⵢⵉⴹ, ⵓⴽⴰⵏ ⵙⵔⵔⵃⵏ ⵖⵉⵏⵏ ⵜⵉⵖⵔⵉ ⵏ ⵍⵇⵓⵕⴰⵏ ⴷ ⵔⵔⴰⵊⴰⵣ ⴰⵔⴽⵉⵖ ⵉⴼⴼⵓ ⵣⵣⵎⴰⵏ. ( ⵍⴰⵅⵚⴰⵚ ). ⵍⵄⵉⴷ ⵏ ⵕⵎⴹⴰⵏ ⵎⴷⴷⵏ ⴰⵔ ⵜⵜⴰⵥⵓⵎⵏ ⴰⵢⵢⵓⵔ ⵏ ⵕⵎⴹⴰⵏ. ⵉⵖ ⵉⵍⴽⵎ ⵉⴹ ⵏ ⵍⵄⵉⴷ ⴽⵔⴰⵢⴳⴰⵜⵜ ⵎⴰⵏⵉ ⴰⵔ ⴳⵉⵙ ⵙⴽⴰⵔⵏ ⵜⵉⵊⵎⵓⵄⵉⵏ, ⴰⵔ ⵙⵎⵓⵇⵇⵓⵍⵏ ⴰⵢⵢⵓⵔ. ⵉⵖ ⵜ ⵥⵕⴰⵏ ⴰⵔ ⵜ ⴽⴽⴰⵜⵏ ⵙ ⵍⴱⴰⵕⵓⴹ ⵎⴰⵏⵉⴽ ⴰⴷ ⴰⵙⵏ ⵙⵙⴼⵍⴰⴷⵏ ( 1 ) ⵡⵉⵢⵢⴰⴹ ⵍⵍⵉ ⵜ ⵓⵔ ⵉⵥⵕⵉⵏ ⴰⴷ ⵙⵙⵏⵏ ⵉⵙ ⵉⴳⴰ ⵍⵃⴰⵍ ⵍⵄⵉⴷ. ⴰⵙⵙ ⵏ ⵍⵄⵉⴷ ⵓⵔ ⵜⴰ ⵉⵖⵍⵉ ⵍⴼⵊⵔ ⴰⵔ ⵜⵜⴽⵙⵏ ⵎⴷⴷⵏ ⵍⴼⵟⵟⵕⴰⵜ, ⴰⵛⴽⵓ ⵜⴰⵍⴼⵟⵟⵕⵜ ⵜⵡⴰⵊⴱ ⴼ ⴽⵔⴰⵢⴳⴰⵜⵜ ⵢⴰⵏ ⵎⵇⵇⴰⵔ ⴷ ⵉⵍⵓⵍ ⴳ ⴰⵙⵙ ⴰⵏⵏ. ⵡⵏⵏⴰ ⵜⵜ ⵓⵔ ⵉⴽⴽⵙⵏ ⴰⵔ ⵉⵜⵜⴰⴳⵯⵍ ⵓⵥⵓⵎ ⵏⵏⵙ ⴳ ⴳⵔ ⵉⴳⵏⵏⴰ ⴷ ⵡⴰⴽⴰⵍ, ⵓⵔ ⴰⵔ ⵉⵜⵜⵓⵇⴱⵉⵍ ⴰⵔⴽⵉⵖ ⵜⵜ ⵉⴽⴽⵙ. ⵎⴰⴷ ⵜⵜ ⵉⴳⴰⵏ? ⴽⴽⵓⵥ ⵓⵔⴰⵡⵏ ⵏ ⵜⵎⵥⵉⵏ ⵏⵖ ⵡⵉⵏ ⵢⵉⵔⴷⵏ ( 2 ) ⵉ ⵜⴳⴰⵢⵢⵓⵜ. ⵉⵖ ⵜⵜ ⴽⴽⵉⵙⵏ ( 3 ), ⴼⴽⵉⵏ ⵜⵜ ⵉ ⵟⵟⴰⵍⴱ ⵏ ⵜⵎⵣⴳⵉⴷⴰ ⵏⵖ ⴷⴷⵔⵉⵡⵛ ⵏⵏⴰ ⵓⵔ ⵉⵟⵟⴰⴼⵏ ⵢⴰⵜ ⴰⴷ ⴳⵉⵙ ⵉⴽⴽⵙ ⵜⵉⵏⵏⵙ. ⵉⵖ ⵜⴳⵯⵍⵉ ⵜⴰⴼⵓⴽⵜ ⵙ ⵙⵏⴰⵜ ⵜⵉⴷⴷⴰⴷ ⵏ ⵓⴳⵯⵊⵊⵉⴼ ⴼⵜⵓⵏ ⵎⴷⴷⵏ ⵙ ⵜⵎⵥⵥⵉⵍⵍⵉⵜ. ⴽⵔⴰⵢⴳⴰⵜⵜ ⵢⴰⵏ ⵢⴰⵙⵉ ⵜⵉⵛⵉⵛⵜ ⵏⵖ ⵍⵎⴰⵢⴷⴰ ⵏ ⵓⵖⵔⵓⵎ ( 3 ) ⴷ ⵜⵎⴽⵉⵍⵜ ⵏ ⵡⵓⴷⵉ ( 4 ) ⵉⵕⵄⵉⵏ ⴷ ⵜⴰⵎⵎⵏⵜ. ⴰⵔ ⵜⵜⴷⴽⴰⵕⵏ ⴰⵔ ⴽⵓⴷⵏⵏⴰ ⴽⵓⵍⵍⵓ ⵎⵓⵏⵏ ⴳ ⵜⵎⵥⵥⵉⵍⵍⵉⵜ ⵢⴰⵛⴽ ⵏⵏ ⵟⵟⴰⵍⴱ ⵉⵥⵥⴰⵍ ⵙⵔⵙⵏ ⵜⴰⵥⴰⵍⵍⵉⵜ ⵏ ⵍⵄⵉⴷ, ⵓⴽⴰⵏ ⵏⴽⵔⵏ ⴰⵔ ⵜⵜⵎⵙⵉⵍⵍⵉⵎⵏ ⴳⵔⴰⵜⵙⵏ. ⵣⴰⵢⴷⵏ, ⵙⵓⵔⵙⵏ ⴼ ⵍⵎⵡⴰⵢⴷ ⵍⵍⵉ, ⵛⵛⵉⵏ; ⴰⵢⵏⵏⴰ ⵉⵛⵉⴹⵏ ⴳ ⵉⴼⵔⴽⴽⴰⵢ ⴼⴽⵉⵏ ⵜ ⵉ ⴷⴷⵔⴰⵡⵛ. ( ⵍⴰⵅⵚⴰⵚ ). ⵍⵄⵉⴷ ⵏ ⵜⴼⵉⵢⵢⵉ ⴰⵙⵙ ⵏ ⵍⵄⵉⴷ ⴰⵔ ⵜⵜⴷⴷⵓⵏ ⵎⴷⴷⵏ ⴽⵓⵍⵍⵓ ⵜⵏ ⵙ ⵜⵎⵣⴳⵉⴷⴰ, ⴰⵔ ⵍⵙⵙⴰⵏ ⵉⵎⴽⵕⴰⴹ ⴼⵓⵍⴽⵉⵏⵉⵏ ⴷ ⵉⴷⵓⴽⴰⵏ ⵏ ⵍⵊⴷⵉⴷ, ⴰⵔ ⴷ ⵉⵜⵜⴼⴼⵓⵖ ⵍⴼⵇⵇⵉⵀ ⴳ ⵜⵎⵣⴳⵉⴷⴰ, ⴼⵜⵓⵏ ⵙ ⵍⵅⵍⴰ, ⵥⵥⴰⵍⵍⵏ ⵜⴰⵥⴰⵍⵍⵉⵜ ⵏ ⵍⵄⵉⴷ. ⵉⵖ ⵥⵥⵓⵍⵍⴰⵏ, ⵖⵔⵙⵏ ⵉ ⵉⵣⵉⵎⵎⵔ ⵏ ⵟⵟⴰⵍⴱ; ⵉⵡⴰ ⵉⵖ ⵖⵔⵙⵏ ⵉ ⵉⵣⵉⵎⵎⵔ ⵏ ⵟⵟⴰⵍⴱ ⴰⵛⴽⵉⵏ ⴷ ⵛⵛⵉⵏ ⴰⵖⵔⵓⵎ ⴷ ⵡⵓⴷⵉ ⴷ ⵜⴰⵎⵎⴻⵎⵜ ⴳ ⵜⵎⵣⴳⵉⴷⴰ, ⵙⵎⵓⵏⵏ ⵉ ⵍⴼⵇⵇⵉⵀ ⵜⴰⵎⵓⵣⵓⵏⵜ ⵉ ⵓⴳⴰⵢⵢⵓ, ⴽⵓⵍⵍⵓ ⵡⵉⵍⵍⵉ ⵥⵥⵓⵍⵍⴰⵏⵉⵏ, ⵖⵔⵉⵏ ⵍⴼⴰⵜⵃⴰ, ⴷⴷⵓⵏ ⵙ ⵜⴳⵯⵎⵎⴰ ⵏⵏⵙⵏ, ⴰⵔ ⵜⵜⴰⵣⵣⵍⴰⵏ ⵉⵔⴳⴰⵣⵏ ⵓⵍⴰ ⵉⴼⵔⵅⴰⵏ ⵓⵍⴰ ⵜⴰⵣⵣⴰⵏⵉⵏ; ⴽⵔⴰⵢⴳⴰⵜⵜ ⵢⴰⵏ ⵉⵖⵔⵙ ⵉ ⵍⵄⵉⴷ ⵏⵏⵙ, ⵢⴰⵣⵓ ⵜ, ⵉⴽⴽⵉⵙ ⵜⴰⵙⴰ ⵏⵏⵙ, ⵉⵙⴽⵔ ⴳⵉⵙ ⵣⵣⵏⴰⵏⴰⵜ, ⴰⵔ ⵜⵜⴰⵊⵊⴰⵏ ⵜⵉⴼⵉⵢⵢⵉ ⴰⵔ ⵚⴱⴰⵃ ⵏ ⵍⵄⵉⴷ ⵄⴰⴷ ⴰⴷ ⵜⵜ ⴱⴱⵉⵏ ( 1 ), ⴰⵔ ⴰⵇⵇⵔⴰⵏ ⵉ ⵏⴳⵔⴰⵜⵙⵏ, ⴽⵔⴰⵢⴳⴰⵜⵜ ⵢⴰⵏ ⵉⵄⵕⴹ ⵉ ⵍⵃⴱⴰⴱ ⵏⵏⵙ ⴷ ⵉⵎⴷⴷⵓⴽⴽⴰⵍ ⵏⵏⵙ; ⵖⵉⴽⴰⵏⵏ ⴰⴷ ⵜⴳⴰ ⵍⵇⴰⵄⵉⴷⴰ ⵏⵏⵙⵏ ⴳ ⴽⵓⵍⵍⵓ ⴽⵕⴰⴹ ⵡⵓⵙⵙⴰⵏ ⵏ ⵍⵄⵉⴷ. ⵜⵉⵡⵓⵜⵜⵛⵉ ⵏ ⵡⴰⵙⵙ ( 2 ) ⵏ ⵍⵄⵉⴷ ⵏ ⵜⴼⵉⵢⵢⵉ, ⴰⵔ ⵍⵙⵙⴰⵏ ⵉⵍⵎⴰⵡⵏ ⵏ ⵉⵣⴰⵎⵎⴰⵔⵏ, ⴰⵔ ⵜⵜⵍⵍⵉⵏ ⴳ ⵢⵉⴹ, ⴰⵔ ⵙⵎⵓⵏⴰⵏ ⵜⵉⴼⵉⵢⵢⵉ ⴷ ⵓⴳⴳⵯⵔⵏ ⴷ ⴰⵢⵏⵏⴰ ⵓⴼⴰⵏ, ⴰⵔ ⵙⵙⵉⵡⵉⴷⵏ ⵜⴰⵣⵣⴰⵏⵉⵏ ⴷ ⵜⵎⵖⴰⵔⵉⵏ ⴷ ⵉⴹⴰⵏ, ⴰⵛⴽⵓ ⵜⵅⵛⵏ ⵚⵚⵓⵕⵜ ⵏⵏⵙⵏ; ⴰⵔⴽⵉⵖ ⵙⵎⵓⵏⵏ ⵜⵉⴼⵉⵢⵢⵉ ⴷ ⵓⴳⴳⵯⵔⵏ ⵙⴽⵔⵏ ⵣⵣⵔⴷⴰ. ⵉⵖ ⴽⵓⵍⵍⵓ ⵙⵜⴰⵔⴰⵏ, ⴽⴽⵙⵏ ⵉⵍⵎⴰⵡⵏ ⵍⵍⵉ ⵍⵙⴰⵏ, ⵍⵙⵉⵏ ⵉⵎⴽⵕⴰⴹ ⵏⵏⵙⵏ, ⴰⵔ ⵙⵜⵖⴼⴰⵕⵏ ⵉ ⵕⴱⴱⵉ ⵍⵍⵉⴳ ⴳⴰⵏ ⵉⵅⴼⴰⵡⵏ ⵏⵏⵙⵏ ⴷ ⵓⴷⴰⵢⵏ. ( ⴰⵢⵜ ⴱⵕⴰⵢⵢⵉⵎ ). ⴰⵙⵙ ⵏ ⴳⵔ ⵍⵎⴷⴰⵢⵏ ⵉⴳⴰ ⵍⵄⴰⴷⴰ ⵏ ⴰⵢⵜ ⴱⵕⴰⵢⵢⵉⵎ ⴳ ⴰⵙⵙ ⵍⵍⵉ ⴳ ⴰⵔ ⵜⵜⵎⵓⵏⵏ ⴰⴷ ⵜⵜⵥⵓⵕⵏ ( 1 ) ⵍⵎⴷⴰⵢⵏ ⴳ ⵍⵓⵇⵜ ⵏ ⵍⴼⴰⴽⵉⵜ ⴰⵔ ⵜⵜⵉⵏⵉⵏ: " ⵜⴰⵏⵓⵕⵥⵎⵜ ⴰⴷ ⵉⵍⵍⴰⵏ ⴳ ⴰⵙⵙ ⴰⴷ, ⵡⵏⵏⴰ ⵉⵔⴰⵏ ⴽⵔⴰ ⵏ ⵉⴱⵃⵉⵔ ⵉⴽⵛⵎ ⵙⵔⵙ ⵉⵛⵛ ⴳⵉⵙ ⴰⵢⵏⵏⴰ ⴳⵉⵙ ⵉⵍⵍⴰⵏ ⵎⴰⵛⵛ ⵀⴰ ⵏⵏ ⴰⴷ ⴳⵉⵙ ⵓⵔ ⵢⴰⵡⵉ ⵢⴰⵜ ⵙ ⵜⴳⵎⵎⵉ ⵏⵏⵙ. " ⵓⴽⴰⵏ ⴽⵛⵎⵏ ⵎⵉⴷⴷⵏ ⵙ ⵉⴱⵃⴰⵔⵏ ⴳ ⵜⵔⴳⵯⴰ ⵓⵍⴰ ⴱⵕⵕⴰ ⵏⵏⵙ ⴰⵔ ⵜⵓⵥⵥⵓⵎⵜ ⵏ ⵡⴰⵙⵙ; ⴷⴷⵓⵏ ⵉⵍⵎⵎⴰ ⵔⵔⵄⵢⴰⵏ ⴷ ⵉⵄⵣⵔⵉⵢⵏ ⴱⴷⵓⵏ ⵉ ⵡⴰⴳⴳⵓⵏ ⵏ ⵉⵍⴷⵉ ( 2 ); ⴽⵓⵍⵎⵎⴰ ⵉⴳⴰ ⵜⵜ ⵍⵎⵓⴹⵄ ⴰⵔ ⵜⵜⵎⴰⵖⵏ ⵔⵔⵄⵢⴰⵏ ⵏⵏⵙ ⴷ ⵔⵔⵄⵢⴰⵏ ⵏ ⵍⵎⵓⴹⵄ ⵍⵍⵉ ⵜ ⵉⵏⵏ ⵉⵡⴰⵍⴰⵏ; ⵡⵏⵏⴰ ⴳⵉⵙⵏ ⵉⵎⵎⵔⵣⵏ ⴳ ⴰⵙⵙ ⴰⵏⵏ ⵓⵔ ⵉⵍⵉ ⴽⵔⴰⵢⴳⴰⵜⵜ ⵍⵉⵏⵚⴰⴼ. ⵉⵍⵍⴰ ⵉⵖ ⵉⴳⴳⵓⵜ ⵉⵎⵉⵖ ⴰⵏⵏ ⵙ ⵉⵍⴷⵉ ⴳ ⴰⵙⵙ ⴰⵏⵏ, ⴰⵔ ⴽⵓⴷⵏⵏⴰ ⴳⵉⵙ ⴼⴼⵖⵏ ⵃⵜⵜⴰ ⵙ ⵜⴰⵣⵣⵉⵜ. ⵡⵉⵏⵏ ⵍⵍⵉ ⵜⵜⵎⴰⵖⵏⵉⵏ, ⵡⵉⵏⵏⴰ ⴷ ⴳⵉⵙⵏ ⵉⵕⵥⴰⵏ ⵡⵉⵏⵏ ⴰⴹⵏⵉⵏ ⴰⵔ ⵜⵏ ⵉⴷ ⵟⵟⴰⵢⵏ ⴰⵔ ⴽⵓⴷⵏⵏⴰ ⵜⵏ ⵙⵙⴽⵛⵎⵏ ⵉ ⵜⴳⵯⵎⵎⴰ ⵏⵏⵙⵏ. ⵓⴽⴰⵏ ⵉⵖ ⵟⵟⴰⴼⵏ ⴰⵢⵜ ⵍⵎⵓⴹⵄ ⴰⵏⵏ ⵍⵍⵉ ⵎⵎⵓ ⴷ ⵜⵜⵕⵥⴰⵏ ⵔⵔⵄⵢⴰⵏ ⵏⵏⵙⵏ ⵉⵔⴳⴰⵣⵏ ⵍⴰⵏⵉⵏ ⵍⵄⵇⵓⵍ ( 3 ) ⵏⵏⵙⵏ ⵀⴰ ⵏⵏ ⴰⵔ ⵜⵜⵚⴱⴰⵕⵏ. ⵉⵖ ⴽⵓⵍⵍⵓ ⴳⴰⵏ ⴰ ⵖⴰⵔ ⴰⵢⵜ ⵡⴰⵔ ⵍⵄⴰⵇⵇⵍ ⴰⵔ ⵏⵏ ⵜⵜⴼⴼⵖⵏ ⵙ ⵡⵉⵍⵍⵉ ⴷ ⵉⵕⵥⴰⵏ ⵜⴰⵔⵡⴰ ⵏⵏⵙⵏ ⵟⵟⴰⵢⵏ ⵜⵏ ⵙ ⵓⵥⵕⵓ ⴷ ⵉⵍⴷⵉ ⴷ ⵓⴼⵓⵙ ⵙⵓⵍ ⴷ ⵓⵇⵕⵢⴰⵏ ⵓⴽⴰⵏ ⵉⵖ ⴷ ⵉⵡⵉ ⵕⴱⴱⵉ ⵉⵎⵎⵓⵜ ⴽⵔⴰ ⵀⴰ ⵏⵏ ⵍⴱⴰⵕⵓⴹ ⴰⴷ ⵜⵜ ⵉⵡⴰⵍⴰⵏ ⴳ ⴳⵔ ⵍⵎⵡⴰⴹⵉⵄ ⴰⵏⵏ ⵓⵔ ⴷ ⴰ ⵖⴰⵔ ⴰⴳⴳⵓⵏ. ⵖⵉⴽⴰⵏ ⴰⴷ ⵙⴽⴰⵔⵏ ⵎⵉⴷⴷⵏ ⵏ ⵜⵎⴰⵣⵉⵔⵜ ⴰⵏⵏ ⴳ ⴰⵙⵙ ⵍⵍⵉ ⵎⵎⵓ ⵜⵜⵉⵏⵉⵏ: " ⴰⵙⵙ ⵏ ⴳⵔ ⵍⵎⴷⴰⵢⵏ ". ( ⴰⵢⵜ ⴱⵕⴰⵢⵢⵉⵎ ). ⵍⴰⵍⵍⴰ ⴳⵓⵏⴼⵍ ⴰⵔ ⵏⵜⵜⵉⵏⵉ ⵍⴰⵍⵍⴰ ⴳⵓⵏⴼⵍ ⵉ ⵢⴰⵏ ⵓⴷⵔⴰⵔ ⵉⵎⵇⵇⵓⵕⵏ. ⵓⵔ ⴷⵉⵙ ⵉⵣⴷⵉ ⵃⵜⵜⴰ ⵢⴰⵏ ⵓⴷⵔⴰⵔ. ⵉⵖⵣⵣⵉⴼ ⴱⴰⵀⵔⴰ, ⵢⵓⴳⵔ ⴽⵓⵍⵍⵓ ⵉⴷⵔⴰⵔⵏ ⵜⴰⵎⴰ ⵏⵏⵙ. ⴰⵔ ⵙⵔⵙ ⵜⵜⴷⴷⵓⵏ ⵉⴼⵇⵇⵉⵔⵏ ⴷ ⵜⴼⵇⵇⵉⵔⵉⵏ ⴰⵙⵙ ⵏ ⵍⵅⵎⵉⵙ, ⴰⵔ ⵜⵜⵕⵓⵃⵏ, ⵏⵙⵉⵏ ⴳⵉⵙ ⵉⴹ ⵏ ⵍⵊⴰⵎⵄ, ⴰⵔ ⵜⵜⴰⵡⵉⵏ ⴰⴳⴳⵯⵔⵏ ⴷ ⵡⴰⵔⴳⴰⵏ, ⴰⵔ ⴳⵉⵙ ⵙⴽⴰⵔⵏ ⵍⵎⵄⵕⵓⴼ, ⴰⵔ ⴳⵉⵙ ⵜⵜⵥⴰⵍⵍⴰⵏ, ⴰⵔ ⴳⵉⵙ ⴰⵇⵇⵔⴰⵏ ⵜⴰⵥⴰⵍⵍⵉⵜ ⴼ ⵏⵏⴱⵉ ⴰⵔⴽⵉⵖ ⵉⴼⴼⵓ ⵍⵃⴰⵍ. ⵉⴳⴳⵉ ⵏ ⴳⵓⵏⴼⵍ ⵍⵍⴰⵏ ⴳⵉⵙ ⵡⴰⵎⴰⵏ ⴷⴷⵔⵏⵉⵏ. ⴰⵔ ⵙⵔⵙⵏ ⵜⵜⵓⴹⴹⴰⵏ ⵉⵎⵣⵢⵢⴰⵕⵏ, ⴰⵔ ⵜⵏ ⵙⵙⴰⵏ. ⵍⴰⵍⵍⴰ ⴳⵓⵏⴼⵍ ⵜⵍⵍⴰ ⴳ ⴰⵢⵜ ⴱⵕⴰⵢⵢⵉⵎ ⵏ ⵍⴳⴷⴷⴰⵎ ⵏ ⵛⵛⵉⵅ ⵙⵉⴷⵉ ⴱⵓⵄⴱⴹⵍⵍⵉ. ⴰⵔ ⵜⵜⵉⵏⵉⵏ ⵡⵉⵍⵍⵉ ⵣⵡⴰⵔⵏⵉⵏ: " ⵡⵏⵏⴰ ⵉⵥⵓⵕⵏ ⵍⴰⵍⵍⴰ ⴳⵓⵏⴼⵍ ⴽⵕⴰⴹⵜ ⵜⵡⴰⵍ ( 1 ) ⵣⵓⵏ ⴷ ⵉⵖ ⵉⵃⵓⵊⵊⴰ ⵍⴰⵍⵍⴰ ⵎⴽⴽⴰ; ⵡⵏⵏⴰ ⴳⵉⵙ ⵉⴳⴳⵓⵍⵍⴰⵏ ⵙ ⵍⴱⴰⵟⵍ, ⵓⵔ ⴰⴷ ⵜ ⵉⴷ ⵉⴹⵡⵡⵕ ⵓⵙⴳⴳⵯⴰⵙ. ⵡⵏⵏⴰ ⵔⴰⴷ ⴳⵉⵙ ⵉⴳⴳⴰⵍ ⴰⵔ ⵉⵜⵜⵉⵏⵉ: " ⵡⴰⵃⵇⵇ ⵍⴰⵍⵍⴰ ⴳⵓⵏⴼⵍ ⵓ ⵎⴰⴷ ⴳⵉⵙ ⵉⵥⵥⵓⵍⵍⴰⵏ, ⵓ ⵎⴰⴷ ⴳⵉⵙ ⵉⵖⵔⴰⵏ ⴰⵎ ⵉⵡⵉⵖ ⵜⴰⴼⵓⵏⴰⵙⵜ ⵏⵏⴽ ⵓⵍⴰ ⵥⵕⵉⵖ ⵎⴰⴷ ⵜⵜ ⵉⵡⵉⵏ, ⴰⵔ ⴰⵙ ⵜⵜⵉⵏⵉⵏ ⵡⵉⵍⵍⵉ ⵜ ⵙⴳⵓⵍⵍⴰⵏⵉⵏ: ⵓⵔ ⴼⵍⵍⴰⵖ ⵜⴰⵛⵛⴽⴰⵜ ". ⵡⵏⵏⴰ ⴳⵉⵙ ⵉⴳⴳⵓⵍⵍⴰⵏ ⴰⵔ ⵜ ⴽⵓⵍⵍⵓ ⵔⴳⴳⵎⵏ ⵎⵉⴷⴷⵏ ⴰⵛⴽⵓ ⵉⵎⵇⵇⵓⵕ ⵍⵃⵓⵕⵓⵎ ⵏⵏⵙ ⴷⴰⵔ ⵎⵉⴷⴷⵏ. ( ⴰⵢⵜ ⴱⵕⴰⵢⵢⵉⵎ ). ⵉⴳⵯⵔⵔⴰⵎⵏ ⴷⴰⵔⵏⵖ ⴳ ⴰⵢⵜ ⴱⵕⴰⵢⵢⵉⵎ, ⵍⵍⴰⵏ ⴳⵉⵙ ⵉⴳⵯⵔⵔⴰⵎⵏ ⴱⴰⵀⵔⴰ. ⵡⵉⵍⵍⵉ ⴳⴳⵓⵜⵏⵉⵏ, ⴰⵔ ⴰⵙⵏ ⵜⵜⵉⵏⵉⵏ: " ⵄⵣⵣⴰ ⵡⵉⵢⵀⴷⴰ ". ⵍⵍⴰⵏ ⴳ ⵜⵎⴰⵣⵉⵔⵜ ⴳ ⴱⵓⵏⵄⵎⴰⵏ, ⵍⵍⴰⵏ ⵙⵓⵍ ⵜⴰⵔⵡⴰ ⵏⵏⵙⵏ, ⴰⵔ ⵜⵏ ⵜⵜⵥⵓⵕⵏ ⵎⵉⴷⴷⵏ, ⴰⵔ ⴰⵙⵏ ⵜⵜⴰⵙⵉⵏ ⵜⴰⵅⵙⵉⵡⵉⵏ. ⵜⴰⵎⵖⴰⵔⵜ, ⵉⵖ ⴰⵔ ⴷⴰⵔⵙ ⵓⵔ ⵜⵜⵉⵍⵉⵏ ⵜⴰⵔⵡⴰ, ⴰⵔ ⵜⵏ ⵜⵜⵥⵓⵕ. ⵉⵖ ⴰⵙ ⵉⴼⴽⴰ ⵕⴱⴱⵉ ⵜⴰⵔⵡⴰ, ⵀⴰⵜⵉ ⵏⵜⵜⵏⵉ ⴰⴷ ⵉⵜⵜⴽⴽⵙⵏ ⴰⵣⵣⴰⵔ ⵉ ⵜⴰⵔⵡⴰ ⵏⵏⵙ ⵜⴰⵡⴰⵍⴰ ⵍⵍⵉ ⵉⵣⵡⴰⵔⵏ. ⴽⵔⴰⵢⴳⴰⵜⵜ ⴰⵙⴳⴳⵯⴰⵙ, ⴰⵔ ⴰⵙⵏ ⵜⵜⴰⵡⵉ ⵣⵣⵉⵢⴰⵕⵜ ⵏⵏⵙⵏ. ⴳ ⴰⵢⵜ ⵃⵎⵎⴰⵏ, ⵉⵍⵍⴰ ⵙⵉⴷⵉ ⴱⵓⵄⴱⴹⵍⵍⵉ; ⵏⵜⵜⴰ ⵓⵔ ⴷⴰⵔⵙ ⵍⵍⵉⵏ ⵜⴰⵔⵡⴰ ⵏⵏⵙ; ⵜⵙⴽⵔ ⴳⵉⵙ ⵜⵇⴱⵉⵍⵜ ⵍⵎⴹⵕⵚⵜ ⵎⵇⵇⵓⵕⵏ, ⵜⵙⵔⵙ ⴳⵉⵙ ⵜⵇⴱⵉⵍⵜ ⵍⴼⵇⵇⵉⵀ ⵏ ⵍⵄⵉⵍⵎ ⴰⵔ ⴷ ⵜⵜⴰⵛⴽⴰⵏ ( 1 ) ⵟⵟⵍⴱⴰ ⴳ ⵜⵇⴱⵉⵍⵉⵏ ⴰⵔ ⴰⵇⵇⵔⴰⵏ, ⴰⵔ ⵜⵜⵄⵉⵛⵏ ⴳ ⵍⵄⵛⵓⵕ ⵍⵍⵉ ⵜⴰⴽⴽⴰ ⵜⵇⴱⵉⵍⵜ ⵉ ⵍⵎⴹⵕⵚⵜ. ⵜⵉⵖⵔⵙⵉⵡⵉⵏ ⵏⵏⵙ, ⴷ ⵣⵣⵢⴰⵔⴰⵜ ⵏⵏⵙ, ⵀⴰ ⵏⵏ ⵟⵟⵍⴱⴰ ⴰⴷ ⵜⵏⵜ ⵉⵛⵜⵜⴰⵏ ⴰⵛⴽⵓ ⵏⵜⵜⵏⵉ ⴰⴷ ⵉⴳⴰⵏ ⵍⵡⴰⵔⴰⵜⴰ ⵏⵏⵙ. ⵡⵏⵏⴰ ⵢⴰⵖ ⴽⵔⴰ, ⴰⵔ ⵉⵜⵜⴷⴷⵓ ⵢⴰⵜ ⵜⵡⴰⵍⴰ, ⵉⴷⴷⵓ ⵜⵉⵙ ⵙⵏⴰⵜ, ⵉⴷⴷⵓ ⵜⵉⵙ ⴽⵕⴰⴹⵜ, ⵢⴰⵡⵉ ⵜⵉⵖⵔⵙⵉ ⴷ ⵍⵉⴷⴰⵎ ⴷ ⵓⴳⴳⵯⵔⵏ, ⵉⵖⵔⵙ ⵉ ⵜⵉⵅⵙⵉ ⵏⵏⵙ, ⵉⵖⵔ ⵉ ⵟⵟⵍⴱⴰ ⵉⴼⴽ ⴰⵙⵏ ⴰⴳⴳⵯⵔⵏ ⴷ ⵍⵉⴷⴰⵎ, ⴼⴽⵉⵏ ⴰⵙ ⵟⵟⵍⴱⴰ ⴷⴷⵓⵄⴰ, ⴼⴽⵉⵏ ⴰⵙ ⵍⴰⴷⵏ ⵉ ⵢⴰⵏ ⵟⵟⴰⵍⴱ ⵢⴰⵙⵉ ⴰⵙ ⵍⵃⵔⵣ, ⵉⵊⵊⵉ ⵉⵍⵎⵎⴰ. ⵉⵖ ⵉⵍⴽⵎ ⵍⵅⵎⵉⵙ ⵉⵣⵡⴰⵔⵏ ⴳ ⴽⵟⵓⴱⵕ, ⴰⵔ ⴳⵉⵙ ⵉⵜⵜⵉⵍⵉ ⵓⵍⵎⵓⴳⴳⵯⴰⵔ, ⴰⵔ ⵉⵜⵜⵄⵎⵎⴰⵕ ⴽⵕⴰⴹ ⵡⵓⵙⵙⴰⵏ; ⵉⴳⴰ ⵍⵎⵄⵍⵓⵎ ⴳ ⴷⴰⵔ ⵉⵇⴱⵉⵍⵏ ⵉⵛⵍⵃⵉⵢⵏ ⵓⵍⴰ ⴰⵄⵕⴰⴱⵏ, ⵓⵍⴰ ⴰⵢⵜ ⵛⵛⵔⴳ. ( ⴰⵢⵜ ⴱⵕⴰⵢⵢⵉⵎ ). ⵜⴰⵏⵏⴳⵯⵎⵔⵜ ⴳ ⴷⴰⵔ ⵉⵛⵍⵃⵉⵢⵏ ⵉⵛⵍⵃⵉⵢⵏ ⵉⵍⵍⴰ ⵎⴰⴷ ⵉⴳⵯⵎⵎⵔⵏ ⵙ ⵍⵎⵏⴷⴰⴼ, ⴰⵔ ⵙⵔⵙ ⵉⵜⵜⴰⵎⵥ ⵓⵛⵛⴰⵏⵏ ⴷ ⵉⵡⵜⵍⴰⵏ, ⵉⵍⵍⴰ ⵎⴰⴷ ⵉⴳⵯⵎⵎⵔⵏ ⵙ ⵜⵥⵓⴹⴰ. ⵎⴰⴷ ⵉⴳⴰⵏ ⵜⴰⵥⵓⴹⴰ? ⵢⴰⵏ ⵓⴽⵛⵛⵓⴹ ⵏ ⵓⵣⴳⴳⵯⴰⵔ ⵉⴽⵯⵏⴰⵏ, ⵣⵓⵏ ⴷ ⵍⵇⵓⵙ, ⵉⵣⵣⴳⵔ ⴰⵙ ⵉⴽⵛⵛⵓⴹⵏ ⴰⴹⵏⵉⵏ ⵢⴰⵙⵙ ⵜⵏ ⵙ ⵜⵣⴰⴽⴰⵔⵉⵏ; ⴰⵢⵏⵏⴰ ⴳ ⵉⵥⵕⴰ ⴰⵎⴰⵏ ⵏ ⵡⴰⵡⵜⵉⵍ ⴷ ⵉⵅⵙⵉⵙⵏ ⵏⵏⵙ ⵢⴰⵡⵉ ⵙⵔⵙ ⵜⴰⵥⵓⴹⴰ ⴳ ⵢⵉⴹ ⵉⵙⴽⴽⵉ ⵜⵜ ⴳⵉⵙ ⵉⵎⴷⵉ ⴼⵍⵍⴰⵙ ⴰⵔⴽⵉⵖ ⵜⵓⵎⵥ. ⵉⵍⵍⴰ ⵎⴰⴷ ⵉⴳⵯⵎⵎⵔⵏ ⵜⵉⵙⴽⵯⵔⵉⵏ ⴰⵔ ⵉⵙⴽⴰⵔ ⴰⵛⵛⴱⴰⵕ ⵉⴳ ⴼⵍⵍⴰⵙ ⵛⵛⴱⴽⵜ, ⵉⵣⵍⵓⵣⵣⵓ ⴳⵉⵙ ⵜⵓⵎⵥⵉⵏ, ⵉⵙⴽⵔ ⴰⵙ ⵉⵎⵉ, ⵉⵙⴽⵔ ⵉⵎⵉⴽ ⵏ ⵜⴳⵓⴷⴰⵢ ⵏ ⵡⴰⵍⵉⵎ ⴳ ⵜⴰⵎⴰ ⵏⵏⵙ. ⴽⵓⴷⵏⵏⴰ ⵓⴽⵯⴰⵏ ⵥⵕⴰⵏ ⵉⵙⴽⵯⵔⴰⵏ ⴰⵍⵉⵎ ⴰⵛⴽⵉⵏ ⴷ ⴰⵔ ⵜ ⵙⴼⵕⵓⵕⵓⴹⵏ ⴰⵔⴽⵉⵖ ⵍⴽⵎⵏ ⴰⵛⵛⴱⴰⵕ, ⴰⵏⵏⵉⵏ ⵜⵓⵎⵥⵉⵏ ⴽⵛⵎⵏ ⴰⵔ ⵜⵏⵜ ⵛⵜⵜⴰⵏ ⵙ ⴽⵓⴷⵏⵏⴰ ⵏⵏ ⴼⵍⵍⴰⵙⵏ ⵉⵍⵍⴰ ⵡⴰⵍⵍⵉ ⵉⵎⴷⵉⵏ, ⵉⵔⵉⵏ ⴰⴷ ⴼⴼⴰⵔⵔⵉⵏ, ⵜⵃⵚⵕ ⵜⵏ ⵛⵛⴱⴽⵜ ⵓⴽⴰⵏ ⵢⴰⵎⵥ ⵜⵏ. ⵉⵍⵍⴰ ⵎⴰⴷ ⵉⴳⵯⵎⵎⵔⵏ ⵜⴰⵔⵓⵛⵜ ⴳ ⵢⵉⴹ ⵙ ⵉⴹⴰⵏ ⵏⵖ ⴰⵙ ⵏⵏ ⴳⴰⵏ ⴰⴳⴳⵓ ⴳ ⵉⴼⵔⵉ ⵏⵏⵙ ⴰⵔⴽⵉⵖ ⴰⵙ ⵉⵅⵏⵏⴳ ⵜⴼⴼⵖ ⴷ ⴰⵔ ⵜⵜ ⴽⴽⴰⵜⵏ ⵙ ⵉⵄⴷⵔⴰⵛ ⴰⵛⴽⵓ ⴰⵔ ⵙⵔⵙⵏ ⵜⵚⵚⵏⵚⴰⴹ ⵜⵉⵥⵕⵥⴰⵢ. ⵉⵖ ⵔⴰⴷ ⴰⵙ ⵖⵔⵙⵏ ⴰⵔ ⵜⵜⵉⵏⵉ " ⴰⵃⵃ " ⵣⵓⵏ ⴷ ⴱⵏⴰⴷⵎ ⴰⵛⴽⵓ ⴰⵔ ⵜⵜⵉⵏⵉⵏ ⴱⵏⴰⴷⵎ ⴰⴷ ⵜⴳⴰ ⵉⵙ ⴽⴰ ⵜⵜⵓⵎⵙⴰⵅ. ⵉⵍⵍⴰ ⵎⴰⴷ ⵉⴳⵯⵎⵎⵔⵏ ⵉⴼⵉⵙ ⴷ ⵓⴳⵔⵣⴰⵎ ⴷ ⵍⴰⵡⵃⴰⵛ ⴰⴹⵏⵉⵏ. ⴰⵔ ⵉⵇⵇⴰⵣ ⵜⴰⵔⴰ; ⵎⴰⴷ ⵜⵜ ⵉⴳⴰⵏ? ⴰⵔ ⵉⵇⵇⴰⵣ ⵢⴰⵏ ⵓⴳⴹⵉ ⵉⴷⵔⴰⵏ, ⵉⴽⵕⵕⵓⵥⵏ ⵖⵉⵏⵏⴰ ⴳ ⴰⵔ ⵉⵣⵔⴰⵢ ⵍⵓⵃⵛ ⵉⴷⵍ ⵜ ⵙ ⴽⵔⴰ ⵏ ⵜⴽⵛⵛⵓⴹⵉⵏ ⵙⴷⵉⴷⵏⵉⵏ, ⵉⵃⴱⵓ ⵜ ⵙ ⴽⵔⴰ ⵏ ⵡⴰⴽⴰⵍ. ⴰⴷ ⵓⴽⴰⵏ ⴼⵍⵍⴰⵙ ⵢⴰⴽⵯⵍ ⵍⵓⵃⵛ ⵉⴹⵕ ⵙ ⵉⵣⴷⴷⴰⵔ, ⵉⵜⵜⵎⵕⵓ ⵏⵏ ⴳⵉⵙ ⴰⵔ ⴷ ⵙⵔⵙ ⴰⵛⴽⵉⵏ ⵎⵉⴷⴷⵏ ⴰⵎⵣⵏ ⵜ. ⵉⵍⵍⴰ ⵎⴰⴷ ⵉⴽⵛⵛⵎⵏ ⴼ ⵉⴼⵉⵙ ⴳ ⵉⴼⵔⵉ ⵏⵏⵙ ⴰⵣⴰⵍ, ⵢⴰⵙⵉ ⵜⴰⵛⴰⵡⵛⵜ ⵉⴳ ⴰⵙ ⵜⵜ ⴳ ⵓⵎⴳⴳⵕⴹ ⴰⵛⴽⵓ ⵉⴼⵉⵙ ⴰⵔ ⵉⵜⵜⴷⵀⴰⵛ ⴰⵣⴰⵍ ⵉⵎⵎⴰ ⴳ ⵢⵉⴹ ⵉⵛⵇⵇⴰ, ⴰⵔ ⵉⵙⵙⵅⵙⴰⵔ ⴱⵏⴰⴷⵎ ⵙ ⵓⵙⵀⵉⵀⵉ ⴷ ⵡⴰⴹⵓ ⵏⵏⵙ. ⴰⵔ ⵜ ⵉⵜⵜⵕⵓⵛ ⵙ ⵉⴱⵥⴹⴰⵏ ⵏⵏⵙ ⴰⵔⴽⵉⵖ ⵉⴷⵡⵡⵅ ⵢⴰⵡⵉ ⵜ, ⵉⵛⵛ ⵜ. ⵉⵖ ⵔⴰⴷ ⵜⵉⵍⵉ ⵜⵜⵡⵉⵍⵜ ( ⵜⴰⵏⵏⴳⵯⵎⵔⵜ ⵎⵇⵇⵓⵕⵏ ) ⴰⵔ ⵉⵜⵜⵉⵍⵉ ⵍⴱⵔⵉⵃ ⴳ ⵙⵙⵓⵇ ⵉⵙ ⴷ ⵜⴰⵏⵏⴳⵯⵎⵔⵜ ⴳ ⵓⴳⵯⵏⵉ ⵉⴼⵍⴰⵏⵉ ⵎⴰⵏⵉⴽ ⴰⴷ ⵙⵙⴰⵖⵏ ⵎⵉⴷⴷⵏ ⵍⴱⴰⵕⵓⴹ ⴷ ⵕⵕⵚⴰⵚ ⴷ ⵉⵎⴰⵛⵛⵉⵡⵏ ⴷ ⵉⵙⵙⴽⵯⵎⴰⵙ. ⴳ ⴰⵙⵙ ⴰⵏⵏ ⴰⵔ ⴽⵓⵍⵍⵓ ⵜⵜⵎⵓⵏⵏ ⴳ ⵖⵉⵍⵍⵉ ⴳ ⵙⴽⵔⵏ ⵍⵎⵉⵄⴰⴷ ⴳⵉⵏ ⴰⵖⵔⵓⵎ ⴳ ⵉⵇⵇⵍⵎⴰⵏ ⵎⴰⴷ ⵛⵜⵜⴰⵏ ⵉⵖ ⵜⵏ ⵢⴰⵖ ⵍⴰⵥ; ⵣⴰⵢⴷⵏ ⴹⵡⵡⵕⵏ ⵉ ⴽⵔⴰ ⵏ ⵓⴷⵔⴰⵔ ⵣⵓⵏ ⴷ ⵜⴰⵍⵅⴰⵜⵎⵜ; ⴽⵛⵎⵏ ⵉⵎⵙⵀⵔⵓⵛⵛⴰ ⵏ ⵚⵚⵉⴹ, ⵡⵉⵍⵍⵉ ⵓⵔ ⵟⵟⴰⴼⵏⵉⵏ ⵍⵎⴽⵯⴰⵃⵍ ⴰⵔ ⴷ ⵙⴷⵉⵡⵏ ⵚⵚⵉⴹ ⵉ ⵉⴷ ⴱⵓ ⵍⵎⴽⵯⴰⵃⵍ, ⴳⵯⵎⵔⵏ ⵎⵉⴷⴷⵏ, ⴼⵕⵕⵊⵏ ⴰⵔⴽⵉⵖ ⵜⵕⵓⵃ ⵜⴰⴼⵓⴽⵜ ⴽⵓ ⵢⴰⵏ ⵉⵕⵓⵃ ⵜⵉⴳⵎⵎⵉ ⵏⵏⵙ. ( ⵍⴰⵅⵚⴰⵚ ). ⴰⵎⵓⴷⴷⵓ ⴳ ⴷⴰⵔ ⵉⵛⵍⵃⵉⵢⵏ ⵢⴰⵏ ⵍⵅⵍⵇ ⵉⵔⴰ ⴰⴷ ⵉⵎⵎⵓⴷⴷⵓ ⴳ ⵙⵓⵙ ⵙ ⵎⵔⵔⴰⴽⵛ ⵙ ⵍⴱⵀⴰⵢⵎ. ⴷⴰⵔⵙ ⵢⴰⵜ ⵜⵙⵔⴷⵓⵏⵜ ⵜⵄⵣⵣⴰ ⴷⴰⵔⵙ, ⵉⴼⴼⵓⵖ, ⵉⵄⵎⵎⵕ ⴰⵙ ⵙ ⵣⵣⵉⵜ, ⵉⴼⴼⵓⵖ ⴰⵔ ⵉⵎⵉ ⵏ ⵜⴳⵎⵎⵉ, ⵉⵜⵜⵔⵙ ⵢⴰⵏ ⵓⵀⴰⵇⵇⴰⵢ ⴳ ⵍⴳⵯⴷⴷⴰⵎ ⵏⵏⵙ. ⵉⵎⵓⵏ ⴷⵉⵙ ⴱⴰⴱⴰⵙ, ⵉⴼⴼⵓⵖ ⴷⵉⵙ ⴰⴷ ⵜ ⵉⵚⵚⴰⴼⴹ ⵙ ⵓⵎⵓⴷⴷⵓ. ⵥⵕⴰⵏ ⴰⵀⴰⵇⵇⴰⵢ, ⵉⵏⵏⴰ ⴰⵙ ⴱⴰⴱⴰⵙ: " ⵓⵔⵔⵉ, ⵀⴰ ⵏⵏ ⵚⴱⴰⵃ ⵓⵔ ⴷⴰⵔⴽ ⵉⵛⵡⵉ. " ⵉⵏⵏⴰ ⴰⵙ: " ⵀⴰ ⵉⵢⵉ ⵓⴽⴰⵏ, ⵍⵓⵎⵓⵕ ⴳⴰⵏ ⵡⵉⵏ ⵕⴱⴱⵉ. " ⵉⵣⴰⵢⴷ. ⴰⵙⵙ ⵉⵣⵡⴰⵔⵏ, ⵓⵔ ⴳⵉⵙ ⴰⵡⴰⵍ. ⵡⵉⵙ ⵙⵉⵏ ⵉⵍⴽⵎ ⵜⵉⵣⵉ ⵏ ⵜⴰⵙⵙ. ⵉⴹⵕ ⴰⵙ ⵓⵙⵔⴷⵓⵏ ⴳ ⵍⵃⴰⴼⵜ, ⵉⵎⵎⵜ ⵓⵙⵔⴷⵓⵏ, ⵜⵏⵖⵍ ⵣⵣⵉⵜ. ⵉⵚⵃⴰ ⵡⴰⵡⴰⵍ ⵏ ⴱⴰⴱⴰⵙ. ⵢⵓⵔⵔⵉ ⵙ ⵜⴳⵎⵎⵉ. ⵉⵏⵏⴰ ⴰⵙ ⴱⴰⴱⴰⵙ: " ⵢⴰⴽ ⵏⵏⵉⵖ ⴰⴽ ⵜ? ⵀⴰ ⵏⵏ ⵚⴱⴰⵃ ⵓⵔ ⴰⴽ ⵉⴼⴽⵉ ⵙ ⵍⴼⴰⵍ, ⴰⵛⴽⵓ ⵓⵔ ⴳⵉⵙ ⵜⴷⴷⵉⴷ ⴰⵙⵙ ⵏ ⵍⵃⴷⴷ. " ⵉⵏⵏⴰ ⴰⵙ: " ⴰ ⴱⴰⴱⴰ ⵓⵔ ⵙⵙⵉⵏⵖ ⵢⴰⵜ. " ⵉⵏⵏⴰ ⴰⵙ: " ⵏⴽⴽ ⴷⴰⵔⵉ ⴳ ⵍⵄⵎⵕ ⵉⵏⵓ ⵎⵉⵢⵢⴰ ⵏ ⵓⵙⴳⴳⵯⴰⵙ. ⵉⵅⵍⵇ ⴰⵖ ⵕⴱⴱⵉ ⵍⵃⴷⴷ ⴰⴷ ⵉⵣⵡⵓⵔⵏ. ⵎⴰⴷ ⴳⵉⵙ ⵉⵛⵡⴰⵏ? ⵉⵖ ⵉⵔⴰ ⴰⴷ ⵉⵎⵎⵓⴷⴷⵓ ⵢⴰⵏ, ⴰⴷ ⵉⵣⴳⴳⵓⵔ ⴰⵙⵙ ⵏ ⵍⵃⴷⴷ. ⵉⵖ ⵉⵔⴰ ⴰⴷ ⵉⴽⴽⵔⵣ ⵢⴰⵏ, ⴰⴷ ⵉⴱⴷⵓ ⴰⵙⵙ ⵏ ⵍⵃⴷⴷ. ⵉⵖ ⵉⵔⴰ ⴰⴷ ⵉⴱⴷⵓ ⴳ ⵜⵎⴳⵔⴰ, ⴰⴷ ⴳⵉⵙ ⵉⴱⴷⵓ ⴰⵙⵙ ⵏ ⵍⵃⴷⴷ. ⵉⵖ ⵉⵔⴰ ⴰⴷ ⵉⵙⵔⵡⴰⵜ ⵢⴰⵏ, ⴰⴷ ⵉⴱⴷⵓ ⴰⵙⵙ ⵏ ⵍⵃⴷⴷ. " ⵉⴱⵓⴷⵔⴰⵔⵏ ⴰⵔ ⵜⵜⵎⵓⴷⴷⵓⵏ ⴰⵙⵙ ⵏ ⵍⵜⵏⵉⵏ. ⴰⵄⵕⴰⴱⵏ, ⴰⵙⵙ ⵏ ⵟⵟⵍⴰⵟ ⴰⵔ ⵜⵜⵃⵊⵊⴰⵎⵏ, ⴰⵔ ⵜⵜⵇⵇⴷⵏ ⵙ ⵍⵄⴰⴼⵉⵜ. ⴰⵙⵙ ⵏ ⵍⴰⵔⴱⴰⵄ, ⴰⵔ ⵜⵜⵥⵓⵕⵏ ⴷ ⵡⴰⵙⵙ ⵏ ⵍⵅⵎⵉⵙ. ⵍⴰⵔⴱⴰⵄ ⴷ ⵍⵅⵎⵉⵙ, ⵉⵅⵍⵇ ⴰⵖ ⵜⵏ ⵕⴱⴱⵉ ⴼ ⵥⵥⵉⵢⴰⵕⵜ. ⴰⵙⵙ ⵏ ⵍⵊⴰⵎⵄ, ⵉⵅⵍⵇ ⴰⵖ ⵜ ⵕⴱⴱⵉ ⴼ ⵜⵥⴰⵍⵍⵉⵜ. ⵡⵏⵏⴰ ⵉⴼⵍⵏ ⵜⴰⵥⴰⵍⵍⵉⵜ ⵏ ⵍⵊⴰⵎⵄ ⵓⵔ ⵜⴰ ⵥⵥⵓⵍⵍⵉⵏ ⵉⴼⴼⵓⵖ ⴰⴷ ⵉⵥⵓⵕ ⴳ ⵕⵕⵓⴹⵜ, ⵍⵇⴷⵎ ⵏⵏⴰ ⵢⵓⵙⵉ ⵣⵓⵏ ⴷ ⵉⵖ ⴰⵔ ⵜ ⵉⵜⵜⴰⵙⵉ ⴳ ⵍⵄⴰⴼⵉⵜ, ⴰⵔ ⴼⵍⵍⴰⵙ ⵜⵜⴳⴳⵯⵣ ⵏⵏⵄⵍⴰⵜ. ⴰⵔ ⵜⵜⵥⴰⵍⵍⴰⵏ ⵎⴷⴷⵏ ⵍⵊⴰⵎⵄ. ⵡⵏⵏⴰ ⵉⵔⴰⵏ ⴰⴷ ⵉⴼⴼⵓⵖ ⴰⴷ ⵉⵥⵓⵕ, ⵉⴼⴼⵓⵖ; ⵓⵔ ⵙⵓⵍ ⴼⵍⵍⴰⵙ ⵉⵍⵍⵉ ⵢⴰⵜ. ⵚⴱⴰⵃ ⵏ ⵙⵙⴱⵜ ⵉⵅⵍⵇ ⵜ ⵕⴱⴱⵉ ⵉⴳⴰ ⴽⴰ ⵣⵣⵉⵢⴰⴷⴰ ⴼ ⵓⵙⵙⴰⵏ. ⵡⵏⵏⴰ ⵉⵔⴰⵏ ⴰⴷ ⵉⴳⵯⵎⵔ, ⴰⴷ ⴳⵉⵙ ⵉⴳⵯⵎⵔ, ⵉⵛⵡⴰ ⴰⵙ. ⵡⵏⵏⴰ ⵓⵔ ⴷⴰⵔⵙ ⴰⵢⴷⴰ ⵏ ⴷⴷⵓⵏⵉⵜ, ⴰⴷ ⵉⵙⵙⵓⴳⵜ ⵜⴰⵥⴰⵍⵍⵉⵜ ⴼ ⵏⵏⴱⵉ, ⴰⵔ ⴷⴰⵔⵙ ⵉⵜⵜⵉⵍⵉ ⵡⴰⵢⴷⴰ ⵏ ⴷⴷⵓⵏⵉⵜ. ⵉⴱⵓⴷⵔⴰⵔⵏ ⵓⵔ ⴰⵔ ⵙⵙⵓⵙⵓⵙⵏ ⵍⵍⵓⵣ ⴰⵙⵙ ⵏ ⵙⵙⴱⵜ; ⵜⴰⵇⵇⴰⵢⵉⵏ ⵓⵔ ⴰⵔ ⵜⵏⵜ ⵙⵙⵓⵙⵓⵙⵏ ⴳ ⵡⴰⵙⵙ ⵏ ⵙⵙⴱⵜ. ⵉⵖ ⵜⵏ ⵣⵡⵉⵏ ⴳ ⵡⴰⵙⵙ ⵏ ⵙⵙⴱⵜ, ⴰⵔ ⴰⵙⵏ ⵜⵉⵇⵇⴰⵔⵏ ⵉⵙⵖⴰⵔⵏ. ( ⵉⵙⴽⵯⵜⴰⵏⵏ ). ⵉⵍⵎⵓⴳⴳⴰⵔⵏ ⵜⴰⵎⴰⵣⵉⵔⵜ ⵏ ⵙⵓⵙ ⴽⵔⴰⵢⴳⴰⵜⵜ ⴰⵇⴱⵉⵍ ⴰⵔ ⵉⵙⴽⴰⵔ ⴰⵍⵎⵓⴳⴳⴰⵔ ⴳ ⵍⵡⴰⵍⵉ ⵏⵏⴰ ⴷⴰⵔⵙⵏ ⵉⵎⵇⵇⵓⵕⵏ, ⵉⵜⵜⵓⵛⵀⴰⵕ ⵙ ⵍⴱⴰⵕⴰⴽⴰ ⵣⵓⵏ ⴷ ⵙⵉⴷⵉ ⴰⵃⵎⴰⴷ ⵓⵎⵓⵙⴰ ⴳ ⵜⵣⵔⵡⴰⵍⵜ ⴷ ⵙⵉⴷⵉ ⴱⵉⴱⵉ ⴳ ⵡⴰⵛⵜⵓⴽⵏ ⴷ ⵙⵉⴷⵉ ⵡⴰⵙⵙⴰⵢ ⴳ ⵕⵕⴱⴰⴹ ⵏ ⵎⴰⵙⵙⵜ ⴷ ⵙⵉⴷⵉ ⵡⴰⴳⴳⴰⴳ ⴳ ⵓⴳⵍⵓ ⴷ ⵙⵉⴷⵉ ⵎⵓⵙⴰ ⴳ ⵜⴷⴰⵢⵅⵜ ⴳ ⴰⵢⵜ ⵊⵕⵕⴰⵕ. ⴰⵎⵎⴰ ⵍⴰⵅⵚⴰⵚ ⴷ ⴰⵢⵜ ⴱⵕⴰⵢⵢⵉⵎ ⴰⵔ ⵙⴽⴰⵔⵏ ⴰⵍⵎⵓⴳⴳⴰⵔ ⴳ ⵢⴰⵏ ⵛⵛⵉⵅ ⵉⵙⵎ ⴰⵙ ⵙⵉⴷⵉ ⴱⵓⵄⴱⴹⵍⵍⵉ ⵉⵜⵜⵓⵙⵙⴰⵏ ⴷⴰⵔⵙⵏ ⴷ ⴷⴰⵔ ⵉⵇⴱⵉⵍⵏ ⴽⵓⵍⵍⵓ ⵜⵏ ⵉⵙ ⴷ ⵍⵅⵎⵉⵙ ⵉⵣⵡⴰⵔⵏ ⴳ ⴽⵜⵓⴱⵕ ⴰⵔ ⵉⵜⵜⵙⵓⵡⵡⴰⵇ ⵙⵉⴷⵉ ⴱⵓⵄⴱⴹⵍⵍⵉ. ⴰⴷ ⵓⴽⴰⵏ ⵙⵓⵡⵡⵇⵏ ⵙⵉⴷⵉ ⴱⵓⵄⴱⴹⵍⵍⵉ ⵏⵏⴰⵏ: " ⵜⴰⵢⵢⵉⵔⵣⴰ ⵜⵍⴽⵎ " ⵉⵖ ⴳⵉⵙ ⵉⵍⵍⴰ ⵓⵏⵥⴰⵕ ⴰⵔ ⵜⵜⴼⵕⴰⵃⵏ, ⵉⴳⴰ ⴷⴰⵔⵙⵏ ⵍⵄⵍⴰⵎⵜ ⵉⵙ ⵔⴰⴷ ⵜⵉⵍⵉ ⵜⵎⴰⵅⵉⵔⵜ. ⴰⵔ ⵉⵜⵜⵄⵎⵎⴰⵕ ⴱⴰⵀⵔⴰ. ⴽⵓⵍⵎⵎⴰ ⵉⴳⴰ ⵜⵜ ⵜⴰⵖⴰⵡⵙⴰ ⴰⵔ ⴳⵉⵙ ⵜⵏⵣⵣⴰ ⵎⴰ ⴱⵃⴰⵍ ⵏ ⵓⵣⵣⴰⵍ ⴷ ⵍⵀⵉⵏⵜ ⵎⴰ ⵙ ⴰⵔ ⵙⴳⵎⵎⴰⵎⵏ ⵎⵉⴷⴷⵏ ⵉⵙⵙⴽⵔⴰⵣ ⵏⵏⵙⵏ ⵓⵍⴰ ⵍⴼⴷⴰⵎ ⴷ ⵉⴼⵔⴰⵡⵏ ⵎⴰ ⴳ ⴰⵔ ⵙⴽⴰⵔⵏ ⵉⵡⵍⵎⴰⵏ ⴷ ⵜⵉⵡⵔⵉⵢⵢⴰ. ⵏⴽⴽ ⵓⵔ ⴰⵔ ⵉⵢⵉ ⵉⵜⵜⵄⵊⴰⴱ ⴰ ⵖⴰⵔ ⵉⵖ ⵏⵏ ⴼⵍⵍⴰⵙ ⵔⴰⴳⴱⵖ, ⴳⵖ ⴰⵙ ⵍⵄⵉⵏ ⴰⵔ ⴽⵓⵍⵍⵓ ⵉⵏⴽⴽⵔ, ⴰⵔ ⵉⵜⵜⵙⴽⴽⵓⵢⵓⵙ ⵣⵓⵏ ⴷ ⵍⴱⵃⴰⵔ, ⴰⵔ ⵙⵙⴼⵍⴰⴷⵖ ⵉ ⵣⵣⵀⵔⴰⵜ ⴷ ⵜⴰⵇⵇⵓⵔⵜ, ⴷ ⵓⴽⴹⵕⵓⵕ ⵉⴽⴽⴰ ⵉⴳⵏⵏⴰ, ⵕⵄⵉⵏ ⴳⵉⵙ ⵍⴰⵕⵀⴰⴹ; ⴽⵔⴰⵢⴳⴰⵜⵜ ⵢⴰⵏ ⴷ ⵎⴰ ⴳ ⵜⵜ ⵢⵉⵡⵉ: ⵀⴰ ⵎⴰⴷ ⵉⵜⵜⴰⵣⵣⴰⵍⵏ, ⵀⴰ ⵎⴰⴷ ⵉⴳⴳⴰⵡⵔⵏ. ⵜⴳⴷ ⵍⵄⵉⵏ ⵉ ⵡⴰⵄⵕⴰⴱⵏ ⵏ ⵚⵚⵃⵕⴰ ⵉⵖ ⴰⵙⵏ ⵉⵔⵡⵍ ( 1 ) ⴽⵔⴰ ⵏ ⵓⵕⴰⵎ ⵣⵓⵏ ⴷ ⵍⴰⵡⴱⴰⵣ ⴳ ⵜⴼⵙⵙⵉ ⵍⵍⵉ ⴰⵙⵏ ⵉⴼⴽⴰ ⵕⴱⴱⵉ. ⵉⵎⴰⴽⵔⵏ ⵓⵍⴰ ⵏⵜⵜⵏⵉ ⴰ ⵖⴰⵔ ⵍⵓⵃⵏ ⵜⵉⵟⵟ, ⴰⵔ ⵜⵜⵅⵣⴰⵔⵏ ⵡⵏⵏⴰ ⵉⴼⵕⵕⴹⵏ, ⵉⵜⵜⵖⴰⴼⵍ ⴰⴷ ⴰⵙ ⵔⴳⵉⵏ ⴰⵢⵏⵏⴰ ⵉⵟⵟⴰⴼ; ⵙⵓⵍ ⴰⵔ ⵜⵏ ⵉⵏⵏ ⵜⵜⴰⴼⴰⴷ ⴳ ⵢⴰⵜ ⵍⵃⴰⵍⵜ ⵓⵔ ⴰⴽⴽⵯ ⵔⴰⴷ ⵜⵙⵙⵏⴷ ⵉⵙ ⴳⴰⵏ ⵉⵎⴰⴽⵔⵏ, ⵎⵛⴹⵏ ⴰⴽ ⵜⴰⵍⵃⵢⴰⵏⵜ, ⵙⵙⵓⵍⵉⵏ ⵍⵡⵉⵔⴷ, ⵥⵓⵍⵏ, ⴰⵙⵉⵏ ⴰⵄⴽⴽⵯⴰⵣ, ⵏⵇⵇⵔⵏ ⴰⵙⵍⵀⴰⵎ ⵣⵓⵏ ⴷ ⴽⵔⴰ ⵏ ⵟⵟⴰⵍⴱ, ⵏⵖ ⴷ ⴽⵔⴰ ⵏ ⵍⴼⴰⵇⵉⵕ ⵎⴰⵏⵉⴽ ⴰⴷ ⵜⵏ ⵉⵏⵏ ⵓⵔ ⵜⵜⴰⵎⵏ ⵎⵉⴷⴷⵏ ⵉⵙ ⴰⵔ ⵜⵜⴰⴽⵯⵔⵏ, ⵡⴰⵍⴰⵢⵏⵏⵉ ⴰⴷ ⴽ ⵓⵔ ⵉⴳ ⵕⴱⴱⵉ ⴷ ⵉⵎⵉⴽⵔ, ⵉⵖ ⵉⴷⴷⴰ ⴰⵔⴽⵉⵖ ⵉⵜⵜⵢⴰⵎⴰⵥ ⵔⴰⴷ ⵉⵛⵛ ⴱⴰⴱⴰⵙ ⵓⵍⴰ ⵎⴰⵙ ". ( ⵍⴰⵅⵚⴰⵚ ). ⵍⴰⵃⴽⴰⵎ ⴳ ⵙⵙⵓⵇ ⵉⵎⵙⵓⵇⵏ ( 1 ) ⴰⵔ ⵜⵜⵎⵚⵉⵕⵉⴹⵏ ⵙ ⴷⴰⵔ ⵍⵅⵍⵉⴼⵜ ⵏ ⵍⵇⵇⴰⵢⴷ ( 1 ) ⴳ ⵜⵖⴰⵡⵙⵉⵡⵉⵏ ⵎⵥⵥⵉⵏⵉⵏ, ⵜⵉⴷ ⵎⵇⵇⵓⵕⵏⵉⵏ ⵍⴰⴱⵓⴷⴷ ⵏ ⴷⴰⵔ ⵍⵇⵇⴰⵢⴷ. ⵉⵖ ⵉⵍⵍⴰ ⴽⵔⴰ ⵏ ⵍⴰⵎⵕ ⵏ ⵍⵇⵇⴰⵢⴷ ⴰⵔ ⵢⴰⵇⵇⵍⴰⵢ ⵓⴱⵔⵔⴰⵃ ⵙ ⵉⴳⴳⵉ ⵏ ⵜⵖⵓⵏⵉ ⵏ ⵙⵙⵓⵇ ⴰⵔ ⵙⵔⵙ ⵉⵜⵜⴱⵔⵔⴰⵃ, ⵏⵖ ⵡⵏⵏⴰ ⵔⴰⴷ ⵉⵃⵊⵊⵕ ⴽⵔⴰ ⵏ ⵡⴰⵢⴷⴰ ⴰⵔ ⵢⴰⴽⴽⴰ ⴳⵔⵛ ⵉ ⵓⴱⵔⵔⴰⵃ ⵉⴱⵔⵔⵃ ⵙ ⵜⵜⵃⵊⵊⵉⵕⴰ ⵏ ⵡⴰⵢⴷⴰ ( 2 ) ⴰⵏⵏ ⴰⵔ ⴷ ⵉⴼⴰⵚⵍ ⴳ ⴷⴰⵔ ⵍⵇⵇⴰⵢⴷ. ⵉⵖ ⵍⴽⵎⵏ ⴳ ⴷⴰⵔ ⵍⵇⵇⴰⵢⴷ ⴳⵉⵏ ⴷ ⵉⵡⴰⵍⵉⵡⵏ ⵏⵏⵙⵏ, ⵉⵖ ⵕⴹⴰⵏ ⵙ ⴰⵢⵏⵏⴰ ⵙ ⵜⵏ ⵉⴼⴰⵚⵍ ⵍⵇⵇⴰⵢⴷ ⴼⴰⵜⴰⴱⴰⵔⴰⴽⴰ ⵍⵍⴰⵀ, ⵉⵖ ⵜ ⵓⵔ ⵕⴹⵉⵏ, ⵏⵏⴰⵏ " ⴰⵏⴰ ⴱⵍⵍⴰⵀ ⵓⴱⵛⵛⵕⵄ ". ⴳ ⴰⴽⵓⴷ ⴰⵏⵏ ⵢⴰⵔⴰ ⴰⵙⵏ ⵜⵜⴰⵕⴰⴹⵉ ⵙ ⵍⴼⵇⵇⵉⵀ ⵏⵏⴰ ⵎⵎⵕⴹⴰⵏ. ⵉⵍⵍⴰ ⴳ ⵍⴼⵓⵇⵇⴰⵀⴰ ⵎⴰⴷ ⵉⵛⵜⵜⴰⵏ, ⵡⴰⴷ ⵉⵛⵛ ⵡⴰⴷ, ⵓⵔ ⵜⵏ ⵉⵜⵜⴼⴰⵚⴰⵍ ⴰⵔⴽⵉⵖ ⵜⵏ ⴽⵓⵍⵍⵓ ⵢⵓⵜⴼ, ⵢⴰⵔⴰ ⴰⵙⵏ ⵍⵇⵇⵙⵎⵜ ⴷ ⵜⴰⵊⵔⵉⴷⵉⵏ ⵏ ⵍⴰⵙⵀⴰⵎ, ⴽⵔⴰⵢⴳⴰⵜⵜ ⵢⴰⵏ ⵙ ⵜⵉⵏⵏⵙ. ⵍⵎⵙⵍⵜ ⵏ ⵜⵓⴽⴽⵕⴹⴰ ⴷ ⵉⵎⴰⵖⵏ ⴷ ⵜⵎⵏⵖⴰ, ⴰⵔ ⴳⵉⵙⵏ ⵉⵜⵜⵃⴽⴰⵎ ⵍⵇⵇⴰⵢⴷ ⵙ ⵍⵉⵏⵚⴰⴼ, ⴰⵛⴽⵓ ⴰⵔ ⴱⴰⵀⵔⴰ ⵏⵇⵇⴰⵏ ⵎⵉⴷⴷⵏ ⴳⵔⴰⵜⵙⵏ ⴼ ⴽⵔⴰ ⵏ ⵜⵖⴰⵡⵙⴰ ⵉⴷⵔⵓⵙⵏ. ⵡⵏⵏⴰ ⵉⵏⵖⴰⵏ ⵉⵖ ⵜ ⵓⴼⴰⵏ ⴰⵢⵜ ⴷⴰⵔⵙ ⵏ ⵉⵎⵜⵜⵉⵏ ⵏⵖⵉⵏ ⵜ, ⵉⵖ ⵜ ⵓⵔ ⵓⴼⵉⵏ ⴰⵔ ⵉⵛⵜⵜⴰ ⵍⵇⵇⴰⵢⴷ ⴰⵢⴷⴰ ⵏⵏⵙ ⴱⵔⵔⵃⵏ ⵙ ⵓⵣⵡⴰⴳ ⵏⵏⵙ, ⵉⴳ ⵉⵍⵎⵎⴰ ⴰⵎⵣⵡⵓⴳ ⴰⵔⴽⵉⵖ ⴰⵙ ⵕⵥⵎⵏ ⵏⵖ ⵉⵏⵏⴰ ⴳ ⵉⵜⵜⵎⵎⵥⵕⴰ ⵏⵖⵉⵏ ⵜ. ( ⵍⴰⵅⵚⴰⵚ ) ⵍⵇⵇⴰⵢⴷ ⴷ ⵉⵎⵣⴷⵉ ⵍⵍⵉ ⵉⵜⵜⵢⴰⴽⴰⵔⵏ ⵍⵍⵉⴳ ⴷ ⵉⴼⴼⵓⵖ ⵍⵇⵇⴰⵢⴷ ⵉⴽⵛⵎ ⵙ ⵍⵎⴰⴽⴰⵏ ⵏⵏⵙ, ⵉⵏⵏⴰ ⵉ ⵢⴰⵏ ⴳ ⵉⵎⵅⵣⵏⵉⵢⵏ: " ⴰⵡⵉ ⴷ ⵉⵎⵣⴷⵉ ⵍⵍⵉ, ⵏⵜⵜⴰⵏ ⴷ ⵡⴰⵍⵍⵉ ⴰⵙ ⵢⵓⴽⵔⵏ ⵍⴼⵍⵓⵙ ⵏⵏⵙ, ⵉⵖⴹⵕ ⵜ ⴳ ⵍⴰⵎⴰⵏ ⵏ ⵕⴱⴱⵉ. " ⵉⵏⵏⴰ ⵓⵎⵅⵣⵏⵉ ⴳ ⵜⵓⵥⵥⵓⵎⵜ ⵏ ⵎⵉⴷⴷⵏ: " ⵎⴰⵏⵣⴰ ⵡⴰⵍⵍⵉ ⵉⴳⴰⵏ ⵉⵎⵣⴷⵉ? " ⵉⵙⴰⵡⵍ ⴷ ⵉⵎⵣⴷⵉ ⴰⵏⵏ, ⵉⵏⵏⴰ ⴰⵙ: " ⴰ ⵀⴰ ⵜ ⵉⴷ " ⵉⵏⵏⴰ ⴷⴰⵖ ⵓⵎⵅⵣⵏⵉ: " ⵎⴰⵏⵣⴰ ⵡⴰⵍⵍⵉ ⵙ ⵔⴰⴷ ⵜⴰⵛⵛⴽⴰⴷ? " ⵉⵏⵏⴰ ⴰⵙ: " ⵓⵔ ⵜⴰ ⴷ ⵢⵓⵛⴽⵉ. " ⵓⴽⴰⵏ ⵉⴷⴷⵓ ⵢⴰⵏ ⵓⵎⵅⵣⵏⵉ, ⵢⴰⵡⵉ ⵜ ⵉⴷ, ⵉⵙⵙⴽⵛⵎ ⵜⵏ ⵙ ⴷⴰⵔ ⵍⵇⵇⴰⵢⴷ. ⵉⵏⵏⴰ ⴰⵙⵏ ⵍⵇⵇⴰⵢⴷ: " ⵎⴰⴷ ⴽⵯⵏ ⵢⴰⵖⵏ? " ⵉⵙⴰⵡⵍ ⴷ ⵉⵎⵣⴷⵉ ⵍⵍⵉ, ⵉⵏⵏⴰ ⴰⵙ: " ⴰⴷ ⴳⵉⴽ ⵉⴳ ⵕⴱⴱⵉ ⵍⴱⴰⵔⴰⴽⴰ, ⴰ ⵍⵇⵇⴰⵢⴷ, ⵍⵅⵍⵇ ⴰⴷ ⴰ ⵀⴰ ⵜ ⵉⴷ, ⵉⵥⵕⴰ ⵉⵢⵉ ⴳ ⵜⵎⵣⴳⵉⴷⴰ, ⵉⵙⵙⵏ ⵉⵙ ⴳⵉⵖ ⵉⵎⵣⴷⵉ ⵉⴳⴰⵏ ⴰⵖⵔⵉⴱ ⵍⵍⵉ ⵉⵙⵉⴳⴳⵉⵍⵏ ⵎⴰⵏⵉ ⴳ ⴰⵔ ⵉⵏⵙⵙⴰ, ⵉⵎⵓⵏ ⴷⵉⴷⵉ ⵙ ⵜⴳⵎⵎⵉ ⵏⵏⵙ ⵍⵍⵉⴳ ⵥⵥⵓⵍⵍⵏ ⵎⵉⴷⴷⵏ ⵜⵉⵢⵉⴹⵚ ( 1 ); ⴱⵍⵃⴰⵇⵇ ⵓⵔ ⴷⵉⴷⵙ ⵎⵓⵏⵖ ⴰⴱⵍⴰ ⵍⵍⵉⴳ ⵜ ⵥⵕⵉⵖ ⵉⴼⴼⵓⵖ ⴷ ⴳ ⵍⵎⵇⵇⵙⵓⵔⵜ, ⵏⵏⵉⵖ ⵏⴽⴽ ⵉⵙ ⵉⴽⵚⵓⴹ ⵕⴱⴱⵉ, ⵉⵎⵉⵍ ⵍⵍⵉⴳ ⵏⴷⴷⴰ ⵙ ⵜⴳⵎⵎⵉ ⵏⵏⵙ, ⵓⵔ ⵏⵏ ⵙⵔⵙ ⵇⵇⵉⵍⵖ, ⵢⴰⴽⵯⵔ ⵉⵢⵉ ⵖⴰⵢⵍⵍⵉ ⴷⴰⵔⵉ ⵉⵍⵍⴰⵏ, ⵙⵓⵍ ⵉⵔⵡⴰⵙ ⵉⵢⵉ ⵜ ⵃⵜⵜⴰ ⵉⵙ ⴰⴽⴽⵯ ⵉⵔⴰ ⵉⵎⵉⵍ ⴰⴷ ⵉⵢⵉ ⵉⵏⵖ; ⵕⴱⴱⵉ ⴽⴰ ⵉⵢⵉ ⵉⵏⵊⵊⴰⵏ. " ⵍⵍⵉⴳ ⵉⴽⵎⵎⵍ ⵉⵎⵣⴷⵉ ⵍⵍⵉ ⴰⵡⴰⵍ ⵏⵏⵙ ⵉⵏⵏⴰ ⵍⵇⵇⴰⵢⴷ ⵉ ⵍⵅⵍⵇ ⵍⵍⵉ: " ⴰⵢⵡⴰ ⵙⴰⵡⵍ ⴽⵢⵢ, ⵎⴰ ⵙ ⵜⵏⵏⵉⴷ, ⵉⵙ ⵉⴳⴰ ⵖⵉⴽⴰⵏⵏ ⵚⵚⴰⵃⵜ ⵏⵖ ⴷ ⵓⵀⵓ? " ⵉⵏⵏⴰ ⴰⵙ ⵍⵅⵍⵇ ⴰⵏⵏ: " ⵃⵓⵕⵎⴰ ⵕⴱⴱⵉ ⵉⵖ ⴰⵙ ⵍⵍⵉⵖ, ⵓⵔ ⴰⵙ ⵓⴽⵉⵔⵖ, ⵓⵔ ⵜ ⵅⴰⴷⵄⴰⵖ, ⵡⴰⵍⵓ " ⵉⵏⵏⴰ ⵍⵇⵇⴰⵢⴷ ⵉ ⵉⵎⵣⴷⵉ ⵍⵍⵉ: " ⵜⵅⵚⵚⴰ ⴽ ⵍⴱⵉⵢⵉⵏⴰ ⵏⵖ ⵉⵏⴰⴳⴰⵏ ⵎⴰ ⵙ ⴽ ⵉⵛⵛⴰ ⵡⴰⴷ ". ( ⴰⵢⵜ ⴱⵕⴰⵢⵢⵉⵎ ). ⵍⵎⴹⵕⵚⵜ ⵏ ⵡⴰⴷⵓⵣ ( 1 ) ⵔⵉⵖ ⴰⴷ ⴷⴷⵓⵖ ⴰⴷ ⴰⵇⵇⵔⴰⵖ ⵜⵉⵖⵔⵉ ⵏ ⵍⵄⵉⵍⵎ ⴳ ⵍⵎⴹⵕⵚⵜ ⵏ ⵡⴰⴷⵓⵣ, ⴳ ⵜⵎⴰⵣⵉⵔⵜ ⵏ ⵉⴷⴰⵡⴱⴰⵄⵇⵉⵍ, ⴰⵛⴽⵓ ⵍⵎⴹⵕⵚⵜ ⵉⵄⴷⵍⵏ ⴰⴷ ⵜⴳⴰ, ⵜⵍⵍⴰ ⴳⵉⵙ ⵜⵉⵖⵔⵉ ⴱⴰⵀⵔⴰ. ⵡⴰⵍⴰⵢⵏⵏⵉ ⴰⴳⴳⵯⵔⵏ ⵉⴷⵔⵓⵙ ⴳⵉⵙ ⵎⴰ ⵔⴰⴷ ⵣⴰ ⴳⵉⵙ ⵜⵛⵜⵜⴰⴷ? ⵏⴽⴽ ⵔⵉⵖ ⴰⴷ ⵙⴽⵔⵖ ⵍⵄⵡⵉⵏ ⵉⵏⵓ. ⵎⴰⴷ ⵉⴳⴰⵏ ⵍⵄⵡⵉⵏ? ⵎⴰⴷ ⵙⴽⴰⵔⵏ ⵎⵉⴷⴷⵏ ⵉ ⵍⵄⵡⵉⵏ? ⴰⴳⴳⵯⵔⵏ ⵙⵇⵇⵉⵇⵏ, ⵏⵖ ⵡⴰⴷ ⵢⵓⵔⴼⵏ ⴷ ⵡⵓⴷⵉ, ⴰⵔⴳⴰⵏ, ⵙⵙⴽⴽⵯⴰⵔ, ⴰⵜⴰⵢ. ⵎⴰⵏⵉ ⴳ ⴰⵔ ⵜⵜⵣⴷⴰⵖⵏ ⵟⵟⵍⴱⴰ ⴳ ⵍⵎⴹⵕⵚⵜ? ⵟⵟⵍⴱⴰ ⴰⵔ ⵜⵜⴰⵎⵥⵏ ⵜⵉⵃⵓⵏⴰ ⵏ ⵍⵎⴹⵕⵚⵜ. ⵉⵖ ⴷⵔⵓⵙⵏⵜ ⵜⵃⵓⵏⴰ, ⵉⴳⵓⵜⵏ ⵟⵟⵍⴱⴰ, ⴰⵔ ⵛⵛⵔⵓⴽⵏ ⵜⵉⵃⵓⵏⴰ, ⴽⵓⵍ ⵙⵉⵏ, ⴽⵕⴰⴹ, ⵙ ⵢⴰⵜ, ⵎⴰⵏⵉ ⴳ ⴰⵔ ⴳⴳⵯⴰⵏⵏ ⴷ ⵎⴰⵏⵉ ⴳ ⴰⵔ ⵜⵜⴳⴳⴰⵏ ⵍⴽⵙⵓⵜ ⵏⵏⵙⵏ ⴷ ⵍⴽⵜⵓⴱ ⵏⵏⵙⵏ. ⴰⵔ ⵙⴽⴰⵔⵏ ⵉⵙⵢⴰⵏ ⵏ ⵓⵖⴰⵏⵉⵎ ⵏⵖ ⴷ ⵡⵉⵏ ⵓⵥⴽⵉⴽ, ⴰⵔ ⴼⵍⵍⴰⵙ ⴳⴳⵯⴰⵏⵏ. ⴷⴷⴰⵡⴰⵜⵙⵏ ⴰⵔ ⴳⵉⵙ ⵙⵙⵔⵓⵙⵏ ⵉⵔⵓⴽⵓⵜⵏ ⵏⵏⵙⵏ. ⵍⴽⵜⵓⴱ ⴰⵔ ⵜⵏ ⵜⵜⴳⴳⴰⵏ ⴳ ⵉⵍⴽⵓⵡⵡⴰ ⵎⵇⵇⵓⵕⵏⵉⵏ. ⵍⴽⵙⵓⵜ ⵏⵏⵙⵏ ⴰⵔ ⵜⵜ ⵜⵜⴳⴳⴰⵏ ⴳ ⵙⵙⵏⴰⴷⵇ. ⵡⴰⵍⴰⵢⵏⵏⵉ ⴰⵢⵜ ⵣⵉⴽⴽ ⵓⵔ ⵜⵜ ⴽⵓⵍⵍⵓ ⵉⵡⵉⵏ ⴳ ⵖⴰⵢⴷ ⵍⵍⵉ ⵙⴰⵍⴰⵏ ⴰⵢⵜ ⵖⵉⵍⴰⴷ, ⵏⵜⵜⵏⵉ ⵉⵙ ⴰⵔ ⴽⴰ ⵜⵜⴳⴳⴰⵏ ⵍⴽⵙⵓⵜ ⵏⵏⵙⵏ ⴳ ⵍⵅⵏⵛⵜ, ⴰⴳⵍⵏ ⵜⵜ ⴳ ⵢⴰⵜ ⵜⴳⵓⵙⵜ, ⴰⵛⴽⵓ ⵉⴳⴰ ⵍⵄⴰⴷⴰ ⵏ ⵟⵟⵍⴱⴰ ⴰⴷ ⵜⵜⴰⵙⵉⵏ ⵜⴰⵅⵏⵛⵉⵜ ⵏ ⵍⴽⵜⵜⴰⵏ, ⴳⵉⵏ ⴳⵉⵙ ⵍⴽⵜⵓⴱ ⴷ ⵍⴽⵙⵓⵜ. ⵖⴰⵢⴰⵏⵏ ⴰ ⴼ ⴰⵔ ⵜⵜⵉⵏⵉⵏ: " ⴼⵍⴰⵏ ⵉⵅⵏⵏⵛ ⴳ ⵍⵎⴹⵕⵚⵜ ". " ⴰⵡⴰ, ⵉⵙ ⴷ ⴽⵓⵍⵍⵓ ⵖⵉⴽⴰⵏⵏ ⴰⴷ ⴳⴰⵏⵜ ⵍⵎⴹⵕⴰⵚⵉ ⵏ ⵍⵊⵉⵀⵜ ⴰⵏⵏ, ⵉⴷⵔⵓⵙ ⴳⵉⵙⵏⵜ ⵓⴳⴳⵯⵔⵏ? " - " ⵍⴰ, ⵍⴰ, ⴰⵎⵎⴰ ⵍⵎⴹⵕⴰⵚⵉ ⵍⵍⵉ ⵜⵜⵓⵎⵎⴰⵏ ⵜⵇⴱⵉⵍⵜ, ⵉⵍⵉⵏ ⵉⵏⴼⵍⴰⵙ ⵏⵏⵙ. ⴰⵔ ⵜⵜⴰⵡⵉⵏ ⵕⵕⵊⴰ, ⵎⴰⵏ ⴰⴽⵓⴷ ⴰ ⵔⴰⴷ ⵜⵏ ⵜⵍⴽⵎ ⵜⵡⴰⵍⴰ ⵏ ⵍⵎⴹⵕⵚⵜ, ⵉⵖ ⵜⵏ ⵜⵍⴽⵎ ⵓⵔ ⵉⵍⵍⵉ ⵖⴰⵔ ⵉⵣⵍⴰⴼⵏ ⵏ ⵟⵟⵄⴰⵎ ⵙⵡⴰⵏⵉⵏ ⵙ ⵍⵉⴷⴰⵎ. ( ⵍⴰⵅⵚⴰⵚ ). ⵜⴰⵕⵕⴰⵎⵉⵜ ⵏ ⵙⵉⴷⵉ ⵄⵍⵉ ⴱⵏⵏⴰⵚⵕ ⴰⵔ ⵜⵜⵉⵏⵉⵏ ⵡⵉⵍⵍⵉ ⵣⵔⵉⵏⵉⵏ ⵙⴰⵄⴷ ⴱⵏⵓ ⵡⴰⵇⵇⴰⵚ ⴰⴷ ⵉⴳⴰⵏ ⵍⴰⵚⵍ ⵏ ⵍⵃⵕⵓⴱ ⵍⵍⵉ ⵙⴽⴰⵔⵏ ⵕⵕⵎⴰ ⵏ ⵙⵉⴷⵉ ⵄⵍⵉ ⴱⵏⵏⴰⵚⵕ. ⴰⵛⴽⵓ ⵏⵜⵜⴰⵏ ⵉⵏⵢⴰⵍⴽⴰⵎ ⴷ ⵏⵏⴱⵉ, ⵉⴷⵄⵓ ⴰⵙ, ⴰⵔ ⵉⵜⵜⵄⵢⵢⴰⵏ. ⴰⵎⵥⵏ ⴼⵍⵍⴰⵙ ⵡⵉⵢⵢⴰⴹ ⵚⵚⵏⵉⵄⵜ ⴰⵏⵏ ⴰⵔ ⵙⵉⴷⵉ ⵄⵍⵉ ⴱⵏⵏⴰⵚⵕ. ⵎⴰⵛⵛ ⵏⵜⵜⴰⵏ ⵓⵔ ⵉⴳⵉ ⵛⵛⵔⵉⴼ ⵣⵓⵏ ⴷ ⴱⵏⵏⴰⵚⵕ ⴰⴷ ⵉⵍⵍⴰⵏ ⴳ ⵜⵎⴳⴳⵔⵓⵜ ⵍⵍⵉ ⵢⴰⴽⴽⴰⵏ ⵍⴰⵡⵔⴰⴷ ⵉ ⵎⵉⴷⴷⵏ. ⴰⵢⵜ ⵙⵉⴷⵉ ⵄⵍⵉ ⴱⵏⵏⴰⵚⵕ ⴰⵔ ⵙⴽⴰⵔⵏ ⵎⴰ ⴳ ⴰⵔ ⵉⵜⵜⵄⵊⵊⴰⴱ ⴱⵏⴰⴷⵎ: ⴰⵔ ⵉⵜⵜⴱⴷⴷⴰⴷ ⵢⴰⵏ ⴳⵉⵙⵏ, ⴱⴷⴷⵏ ⴼⵍⵍⴰⵙ ⴽⵕⴰⴹ ⵕⵕⵎⴰ ⴼ ⵓⴳⴰⵢⵢⵓ ⵏⵏⵙ, ⴱⴷⴷⵏ ⵙⵉⵏ ⴼ ⵉⵖⵉⵔ ⵏⵏⵙ ⴰⴼⴰⵙⵉ, ⴱⴷⴷⵏ ⵙⵉⵏ ⵢⴰⴷⵏⵉⵏ ⴼ ⵉⵖⵉⵔ ⵏⵏⵙ ⴰⵥⵍⵎⴰⴹ. ⵉⵙ ⴷ ⵓⵔ ⴷ ⵍⵄⵊⴱ ⴰⴷ ⵉⴳⴰ ⵓⵔⴳⴰⵣ ⵏⵏⴰ ⵢⵓⵙⵉⵏ ⵙⴰ ⵕⵕⵎⴰ? ⴰⵔ ⵙⴱⴷⴷⴰⴷⵏ ⴷⴰⵖ ⵢⴰⵏ ⵓⵖⴰⵏⵉⵎ, ⴳⵉⵏ ⴳⵉⵙ ⵍⵓⵛⴰⵕⵜ, ⵉⴳⵍⵍⴱ ⵕⵕⴰⵎⵉ ⵉⵙⵎⴰⵍ ⴰⵙ ⵜⵉⴳⵉⵔⴰ ⵢⵓⵜ ⵜⵜ ( 1 ) ⵙ ⵍⵄⵎⵎⴰⵕⵜ ⵏ ⵍⴱⴰⵕⵓⴹ, ⵉⵄⵢⵢⵏ ⵜⵜ. ⴰⵔ ⵜⵜⴰⵙⵉⵏ ⴷⴰⵖ ⵢⴰⵜ ⵔⵔⵥⵥⴰ, ⵉⴱⴷⴷ ⵢⴰⵏ ⵓⵔⴳⴰⵣ ⴳ ⵜⵙⴳⴰ ⴰⴷ, ⵢⴰⵏ ⴰⴹⵏⵉⵏ ⴳ ⵜⵙⴳⴰ ⴰⵏⵏ, ⴰⵎⵥⵏ ⴳ ⵜⵜⵎⵉ ⵏ ⵜⵉⴷⴷⵉ ⵏⵏⵙⵏ, ⵉⵏⵜⵜⴳ ⴰⵙ ⵕⵕⴰⵎⵉ. ⴰⵔ ⵙⴽⴰⵔⵏ ⴱⵏⵊⵖⴰⵢⵏ ⵙ ⵉⴼⴰⵙⵙⵏ ⴷ ⵉⴹⴰⵕⵕⵏ, ⴰⵔ ⵜⵜⵏⵜⵜⴰⴳⵏ ⴱⵕⵕⵎⵏ ⴷ ⴳ ⵍⵀⴰⵡⴰ, ⴱⴷⴷⵏ ⴳ ⵡⴰⴽⴰⵍ. ⵡⴰⵍⴰⵢⵏⵏⵉ ⵛⵛⵉⵅ ⵏⵏⵙⵏ ⵙⵉⴷⵉ ⵄⵍⵉ ⴱⵏⵏⴰⵚⵕ ⵓⵔ ⵏⵙⵙⵉⵏ ⵓ ⵎⴰⵏⵉ ⴰⴷ ⵉⴳⴰ, ⵓⵔ ⵏⵙⵙⵉⵏ ⵎⴰⵏⵉ ⴳ ⵉⵜⵜⴰⵡⵎⴹⴰⵍ; ⵍⵍⴰⵏ ⵍⵎⴰⵏⴰⵇⵉⴱ ⵏⵏⵙ ⴳ ⴷⴰⵔ ⵕⵕⵎⴰ ⵎⴰⵛⵛ ⵓⵔ ⴼⵍⵍⴰⵙⵏ ⵄⴰⵇⵇⵍⵖ. ⴰⵔ ⵜⵜⵟⵟⴼⵏ ⴷⴰⵖ ⵕⵕⵎⴰ ⵉⴷ ⵣⴰⵄⴹⵓⴹ ⴷ ⵜⵍⵍⵓⵏⴰ ⴷ ⵍⵄⵡⵡⴰⴷ ⴰⵔ ⵙⵔⵙⵏ ⵜⵜⵀⴹⴰⵕⵏ ⴰⵔ ⴰⵙⵏ ⴰⴽⴽⴰⵏ ⵎⵉⴷⴷⵏ ⵍⴼⵍⵓⵙ. ⵖⴰⵢⴰⵏⵏ ⴰⴷ ⴰⵙⵏ ⴷ ⵜⴽⴽⴰ ⵍⵎⵄⵉⵛⵜ ⵏⵏⵙⵏ, ⵓⵔ ⴰⵔ ⵛⵇⵇⵍⵏ ⵓⵍⴰ ⵡⴰⵍⵓ, ⵓⵔ ⴰⵔ ⴽⴽⵔⵣⵏ, ⵓⵔ ⴰⵔ ⵎⴳⴳⵔⵏ, ⵓⵔ ⴰⵔ ⵙⵔⵡⴰⵜⵏ, ⵓⵔ ⴰⵔ ⵍⵄⵉⵍⵎ ⵉⵏⵏⴰ ⴰⵙ: " ⴰⵡⴰ ⵖⵉⵍⴰⴷ ⵉⵙ ⵜⵙⵙⵏⵎ ⵎⵏⵛⴽ ⴰⴷ ⵉⵙⵡⴰ ⵍⵄⵉⵍⵎ, ⵏⵖ ⴷ ⵓⵀⵓ?; ⵎⵜⴰ ⴷ ⵉⵙ ⵜⵙⵙⵏⵎ ⵎⵏⵛⴽ ⴰⴷ ⵉⵙⵡⴰ, ⵓⵔ ⴰⴽⴽⵯ ⵔⴰⴷ ⵜⴰⵊⵊⵉⵎ ⵜⴰⵔⵡⴰ ⵏⵏⵓⵏ ⴱⵍⴰ ⵜⵉⵎⵣⴳⵉⴷⴰ, ⵎⴰⵛⵛ ⵉⵔⵡⴰⵙ ⵉⵢⵉ ⵜ ⵍⵃⴰⵍ ⵉⵙ ⴷ ⴽⵔⴰ ⵏ ⵜⴰⴳⴰⵜ ⴰⴷ ⴽⵯⵏ ⵢⵓⵜⵏ, ⵍⵍⵉⴳ ⵜⴳⴳⵓⵎⵎⵉⵎ ⴰⴷ ⵜⴰⵊⵊⵉⵎ ⵜⴰⵔⵡⴰ ⵏⵏⵓⵏ ⴷ ⴰⵢⵜⵎⴰⵜⵓⵏ ⴰⴷ ⵖⵔⵉⵏ, ⵉⵙ ⵓⵔ ⵜⴽⵚⵓⴹⵎ ⴰⴷ ⴽⵯⵏ ⵉⵙⵇⵇⵙⴰ ⵕⴱⴱⵉ ⴳ ⵍⴳⵯⴷⴷⴰⵎ ⵏⵏⵙ ⴰⵙⵙ ⵏ ⵍⵃⵙⴰⴱ ⴼ ⵍⵎⴰⵍ ⵍⵍⵉ ⵜⵙⵎⵓⵏⵎ, ⵜⵃⴹⵓⵎ ⵜ, ⵙⴽⴽⵓⵙⵏ ⵜⴰⵔⵡⴰ ⵏⵏⵓⵏ ⴰⵔ ⴽⵙⵙⴰⵏ, ⴰⵔ ⵛⵇⵇⵍⵏ; ⵎⵉⴷⴷⵏ ⵍⵍⵉ ⵙⵙⵏⵏⵉⵏ ⵎⴰⴷ ⵉⵍⵍⴰⵏ ⵚⵚⵉⴼⴹⵏ ⵜⴰⵔⵡⴰ ⵏⵏⵙⵏ ⵙ ⵜⵎⵣⴳⵉⴷⵉⵡⵉⵏ ⴷ ⵍⵎⴹⵕⴰⵚⵉ, ⴼⴽⵉⵏ ⴰⵙⵏ ⴽⵓⵍⵍ ⵎⴰⴷ ⵜⵏ ⵉⵅⵚⵚⴰⵏ, ⴰⵔ ⴰⵙⵏ ⵚⵚⵉⴼⵉⴹⵏ ⵍⵄⵡⵉⵏ ⴰⵔ ⴽⵓⴷⵏⵏⴰ ⵖⵔⴰⵏ, ⵉⵖ ⵖⵔⴰⵏ ⵙⵙⵃⴹⵕⵏ, ⴰⵔ ⵙⵙⴰⵇⵔⴰⵏ ⵜⴰⵔⵡⴰ ⵏ ⵎⵉⴷⴷⵏ; ⵡⵏⵏⴰ ⵓⵔ ⵉⵙⵙⵉⵏⵏ ⴳ ⵉⵄⴰⵎⵉⵏ ⴽⵔⴰ ⵏ ⵍⵎⵙⵍⵍⵜ ⵏ ⴷⴷⵉⵏ, ⴰⵔ ⴰⵙ ⵜⵜ ⵎⵎⴰⵍⵏ. ⴰⵡⴰ ⵎⵍ ⵉⵢⵉ ⵎⴰⴷ ⵉⴳⴰⵏ ⵍⵄⴷⵔ ⵏ ⵡⵏⵏⴰ ⵉⵟⵟⴰⴼⵏ ⵎⴰ ⵙ ⴰⵔ ⵉⵙⵙⴰⵇⵇⵔⴰ ⵉⵡⵉⵙ ⵢⴰⴳⵯⵉ ⴰⴷ ⵜ ⵉⵙⵙⵖⵔ? ⵍⵄⵉⵍⵎ ⵉⵍⵍⴰ, ⵍⵇⵇⵔⴰⵏ ⵢⵓⵊⴰⴷ, ⵜⵉⵎⵣⴳⵉⴷⵉⵡⵉⵏ ⴷ ⵍⵎⴹⵕⴰⵚⵉ ⵍⵍⴰⵏⵜ, ⵟⵟⵍⴱⴰ ⵍⵍⵉ ⵙⵙⴰⵇⵔⴰⵏⵉⵏ, ⴷ ⵍⵄⵓⵍⴰⵎⴰ ⵓⵊⴰⴷⵏ ⴳ ⴽⵓⵍⵎⵎⴰ ⵉⴳⴰ ⵜⵜ ⵎⴰⵏⵉ. ⵡⵏⵏⴰ ⵉⵙⵙⴰⵇⵇⵔⴰⵏ, ⴷ ⵡⵏⵏⴰ ⵢⴰⵇⵇⵔⴰⵏ, ⴷ ⵡⵏⵏⴰ ⵉⵖⵔⴰⵏ, ⵓⵔ ⴰⴷ ⵜⵏ ⵉⵙⵇⵇⵙⴰ ⵍⵎⵅⵣⵏ ⴳ ⵛⵛⵖⵍ ⵏⵏⵙ, ⵓⵍⴰ ⵃⵜⵜⴰ ⵉⴱⵔⵉ, ⴰⵔ ⵜⵏ ⵉⵜⵜⵓⵇⵇⴰⵕ, ⴰⵔ ⵜⵏ ⵉⵜⵜⵄⴹⴹⴰⵎ, ⴰⵔ ⴰⵙⵏ ⵢⴰⴽⴽⴰ ". ⵉⵏⵏⴰ ⴰⵙ ⴷⴰⵖ: " ⵍⵄⵉⵍⵎ ⵉⴳⴰ ⵣⵓⵏ ⴷ ⵜⵓⵎⵥⵉⵏ ⴷ ⵡⴰⵎⴰⵏ ⵉ ⴱⵏⴰⴷⵎ, ⴰⴷ ⵜⵏ ⵓⴽⴰⵏ ⵉⵅⵚⵚⵉ, ⵉⵎⵎⵜ. ⵍⵄⵉⵍⵎ ⴰⴷ ⵉⴳⴰⵏ ⵜⵉⴼⴰⵡⵜ ⵏ ⴷⴷⵓⵏⵉⵜ, ⵎⵜⴰ ⴷ ⵓⵔ ⴷ ⵏⵜⵜⴰ, ⴰⵔ ⵙⴰⵔ ⵜⵄⵎⵎⵕ ⴰ ⵖⴰⵔ ⵙ ⵜⵉⵍⵍⴰⵙ; ⵍⵄⵉⵍⵎ ⵏⵜⵜⴰⵏ ⴰⴷ ⵉⴳⴰⵏ ⴰⵙⴰⴼⴰⵔ ⵏ ⴽⵓⵍⵎⵎⴰ ⵉⴳⴰⵏ ⵜⴰⵎⴰⴹⵓⵏⵜ; ⵍⵄⵉⵍⵎ ⴰⴷ ⵉⵙⵙⵉⵎⵖⵓⵔⵏ ⵢⴰⵏ, ⴰⵔ ⴰⵙ ⵢⴰⴽⴽⴰ ⴰⵢⵍⵍⵉ ⵓⵔ ⵉⵍⵍⵉⵏ ⴷⴰⵔ ⵃⵜⵜⴰ ⵢⴰⵏ; ⵍⵄⵉⵍⵎ ⴰⵖ ⵉⵍⵍⴰ ⵍⵅⵉⵔ ⵏ ⴷⴷⵓⵏⵉⵜ ⴷ ⵡⵉⵏ ⵍⵉⵅⵔⵜ; ⵍⵄⵉⵍⵎ ⴰⴷ ⵉⴳⴰⵏ ⴰⴳⴰⴷⵉⵔ ⵉⵎⴽⴽⵏⵏ, ⵉⵚⵃⴰⵏ, ⵡⵏⵏⴰ ⵜ ⵉⴽⵛⵎⵏ ⵓⵔ ⵉⵍⵍⵉ ⵎⴰⴷ ⴰⵙ ⵉⵙⵙⵓⴳⵔⵏ ⵡⴰⵍⵓ, ⵓⵍⴰ ⵉⵍⵍⴰ ⵎⴰⴷ ⵉⵥⴹⴰⵕⵏ ⴰⴷ ⴷⵉⴷⵙ ⵉⵎⵎⴰⵖ; ⵍⵄⵉⵍⵎ ⵢⵓⴼ ⵍⵎⴰⵍ ⵏ ⴼⵉⵔⵄⴰⵡⵏ, ⵢⵓⴼ ⵜⴰⴳⵍⴷⵉⵜ, ⴰⵛⴽⵓ ⵏⵜⵜⵏⵉ ⵃⵜⴰⵊⵊⴰⵏ ⵙⵔⵙ, ⵏⵜⵜⴰ ⵓⵔ ⵙⵔⵙⵏ ⵉⵃⵜⴰⵊⵊⴰ ". ⵉⵙ ⵓⴽⴰⵏ ⵉⵙⵙⴼⵍⴷ ⵡⴰⵍⵍⵉ ⵉ ⵡⴰⵡⴰⵍ ⴰⴷ ⵍⵍⵉ ⵙ ⴰⵙ ⴽⵓⵍⵍⵓ ⵉⵏⵏⴰ, ⵉⵙⵎⴰⵇⵇⵍ ⵏⵏ ⴳⵉⵙ ⵉⵏⵏⴰ ⴰⵙ: " ⴽⵓⵍⵍⵓ ⵖⵉⴽⴰⵏⵏ ⵍⵍⵉ ⵙ ⵜⵏⵏⵉⴷ, ⴰⴷ ⴽ ⵉⵙⵙⵔⴱⵃ ⵕⴱⴱⵉ, ⵉⴳⴰ ⵚⵚⴰⵃⵜ, ⴰⴷ ⴰⴽ ⵉⵊⴰⵣⴰ ⵕⴱⴱⵉ ⵙ ⵍⵅⵉⵔ, ⵍⵍⵉⴳ ⵉⵢⵉ ⵜⵏⵚⵃⴷ, ⵡⴰⵅⵅⴰ ⵏⵉⵜ ⵜⵃⵕⵕⴰ ⵏⵏⵚⴰⵃⵜ, ⵍⴰⴱⵓⴷⴷ ⴰⴷ ⵜⵜ ⵉⵇⵇⴱⵍ ⵡⵏⵏⴰ ⵉⵟⵟⴰⴼⵏ ⵍⵄⴰⵇⵇⵍ ⵏⵏⵙ ". ⴱⴹⵓⵏ ⵉⵍⵎⵎⴰ ⴳ ⵖⵉⵏⵏ, ⴽⵓⵍⵍ ⵢⴰⵏ ⵢⴰⵡⵉ ⵜ ⵢⴰⵏ ⵓⵖⴰⵔⴰⵙ. ( ⴰⵢⵜ ⴱⵕⴰⵢⵢⵉⵎ ). ⴷⴷⵓⵏⵉⵜ ⵎⵎⵓⵔⵔⵉⵖ ⴳ ⴷⴷⵓⵏⵉⵜ, ⵏⵏⵚⴰⵃⵜ ⵓⵔ ⴰⴷ ⵜⵜ ⵙⵓⵍ ⴳⵉⴽ ⵉⵇⵇⴱⵍ ⵃⵜⵜⴰ ⵢⴰⵏ ⵉⵖ ⵔⴰⴷ ⵜⵜ ⵜⵏⵏⵉⴷ. ⵡⴰⵍⵍⵉ ⵉⵜⵜⵉⵏⵉⵏ ⵍⵃⵇⵇ ⵓⵔ ⵜⵜ ⴳⵉⵙ ⵢⵉⵡⵉ ⵢⴰⵏ. ⵡⴰⵍⵍⵉ ⵉⵙⴽⵉⵔⴽⵉⵙⵏ, ⵉⵣⵔⵉ ⵡⴰⵡⴰⵍ ⵏⵏⵙ, ⵓⵍⴰ ⴽⵓⵍⵎⵎⴰ ⵙ ⵉⵏⵏⴰ. ⵎⵉⴷⴷⵏ ⵖⵉⵍⴰⴷ ⵓⵔ ⴰⵔ ⵙⵓⵍ ⵙⵎⵓⵇⵇⵓⵍⵏ ⴰ ⴱⵍⴰ ⵙ ⵡⵏⵏⴰ ⵉⵟⵟⴰⴼⵏ ⵍⵎⴰⵍ ⵉⴳⴳⵓⵜⵏ ⵏⵖ ⵡⵏⵏⴰ ⴳ ⴽⵚⵓⴹⵏ. ⴰⵎⵎⴰ ⵡⴰⵍⵍⵉ ⵉⴳⴰⵏ ⵉⴳⵍⵍⵉⵏ ⴰⵎⵥⵍⵓⴹ ⵎⴰⴷ ⵜ ⴰⴽⴽⵯ ⵉⵥⵕⴰⵏ, ⵓⵍⴰ ⵡⴰⵍⵍⵉ ⵉⴳⴰⵏ ⴷⴷⵔⵉⵡⵛ ⵍⵍⵉ ( 1 ) ⵔⴰⴷ ⵓⵔ ⵉⴹⵕⵕⵓ ⵃⵜⵜⴰ ⵢⴰⵏ, ⵎⴰⴷ ⴰⵙ ⴷ ⴰⴽⴽⵯ ⵢⵉⵡⵉⵏ ⵍⵅⴱⴰⵕ ⵉⵙ ⵉⴷⴷⵔ ⵓⵍⴰ ⵉⵙ ⵉⵎⵎⵓⵜ. ⵉⴳⴰ ⴷⴰⵔ ⵎⵉⴷⴷⵏ ⵏ ⵣⵣⵎⴰⵏ ⴰⴷ ⵏⵏⵖ ⵣⵓⵏ ⴷ ⵜⵉⵍⴽⵉⵜ ⵏⵖ ⴷ ⴰⴳⴳⵓⵔⴷⵉ, ⴽⵓⵍⵎⵎⴰ ⵜⵏ ⵉⵥⵕⴰⵏ, ⵢⵉⵔⵉ ⴰⴷ ⵜⵏ ⵉⵏⵖ. ⵓⵔ ⵓⴽⴰⵏ ⵉⴳⵉ ⵣⵣⵎⴰⵏ ⴰⴷ ⴰ ⴱⵍⴰ ⵎⴰ ⵖ ⴰⵔ ⵉⴽⵛⵛⵎ ⵢⴰⵏ ⵜⵉⴳⵎⵎⵉ ⵏⵏⵙ, ⵉⵇⵇⵏ ⵜⵜ ⵉⴷ, ⵉⵙⴰⵍⴰ ⴳⵉⵙ ⴰⴳⴰⵢⵢⵓ ⵏⵏⵙ ⵡⴰⵃⴷⴰ ⵜ, ⵉⴼⴽ ⵜⵜⴰⵙⵙⵉⵄ ⵉ ⵎⵉⴷⴷⵏ ⵏ ⵖⵉⵍⴰ ⵓⵍⴰ ⵉⵊⵎⵓⵄⵏ ⵏⵏⵙⵏ, ⴰⵛⴽⵓ ⵖⵉⴽⵏⵏⴰ ⵀⵍⵍⵉ ⵜⵙⴽⵔⴷ, ⵜⴰⵃⵍⴷ ⴷⵉⴷⵙⵏ. ⵉⵖ ⵜⵊⵎⵎⵄⴷ ⴳ ⵍⴳⵯⴷⴷⴰⵎ ⵏⵏⵙⵏ, ⴰⵔ ⵜⵜⵉⵏⵉⵏ ⴰⵢⵍⵍⵉ ⵔⴰⴷ ⵉⵇⵇⴱⵍ ⵍⵄⴰⵇⵇⵍ, ⵍⴰⴱⵓⴷⴷ ⴰⴷ ⵜⵙⵙⴼⵍⴷⴷ ⵉ ⵎⴰⴷ ⴽ ⵓⵔ ⵉⵄⵊⵉⴱⵏ. ⵡⵏⵏⴰ ⵉⵔⴰⵏ ⵙⵙⵍⴰⵎⵜ ⵉ ⵓⴳⴰⵢⵢⵓ ⵏⵏⵙ ( 2 ) ⴰⴷ ⵙⵓⵍ ⵓⵔ ⵉⵜⵜⵎⵉⴳⴳⵉⵔ ⴷ ⵃⵜⵜⴰ ⵢⴰⵏ; ⵓⵍⴰ ⵡⵏⵏⴰ ⵉⵟⵟⴰⴼⵏ ⵍⵄⴰⵇⵇⵍ ⴰⴷ ⵙⵓⵍ ⵓⵔ ⵉⴹⵎⵄⵓ ⴰⴷ ⵢⴰⴼ ⴽⵔⴰ ⵏ ⵓⵎⴷⴷⴰⴽⴽⵯⵍ ⵍⵍⵉ ⵔⴰⴷ ⴰⵙ ⵉⴳ ⵖⵉⴽⵍⵍⵉ ⵉⵔⴰ ⴳⵯⵎⴰⴽ ⵍⵍⵉ ( 1 ) ⴰⴽ ⵜⵓⵔⵓ ⵎⴰⴽ ⴰⵖ ⵉⵍⵍⴰ ⵛⵛⴽⴽ ⵖⵉⵍⴰⴷ ⵉⵙ ⵉⴳⴰ ⴳⵯⵎⴰⴽ, ⵏⵖ ⴷ ⵓⵀⵓ. ⵜⵉⵎⴷⴷⵓⴽⴽⵍⴰ ⵜⵎⵎⵓⵜ ⴰⴷ ⵜⵜ ⵉⵔⵃⵎ ⵕⴱⴱⵉ, ⵍⵅⵉⵔ ⵏ ⴱⵏⴰⴷⵎ ⵉⴷⵔⵓⵙ, ⵛⵛⵕⵕ ⵏⵏⵙ ⵉⴳⴳⵓⵜ. ⴱⵏⴰⴷⵎ ⵉⴳⴰ ⵣⵓⵏ ⴷ ⴰⵍⴳⵎⴰⴹ, ⵉⵖ ⴰⵙ ⵜⴳⴳⵔⴷ. ⵉⵍⵉⵢⵢⵏ, ⵎⴰⵛⵛ ⵉⵖ ⴳⵉⴽ ⵉⴱⴱⵉ, ⵙⵙⵎⵎ ⵏⵏⵙ ⴰⵔ ⴽⵓⵍⵍⵓ ⵉⵜⵜⴽⴽⴰ ⴷⴷⴰⵜ ⵏⵏⴽ ⵙ ⵢⴰⵜ ⵜⵉⴽⴽⵍⵉⵜ. ⴱⵏⴰⴷⵎ ⵉⵖ ⴼⵍⵍⴰⴽ ⵉⵍⴽⵎ ⴰⴷ ⴰⵙ ⵜⵜ ⵓⴽⴰⵏ ⵜⵇⵇⴹⵓⴷ ⵜⴰⵖⴰⵡⵙⴰ, ⵢⵓⵔⵔⵉ ⵏⵉⵜ ⴷⴰⵖ, ⵉⴳ ⵍⵇⵇⴰⵍⴱ ⵏⵏⵙ ⵣⵓⵏ ⴷ ⴰⵥⵕⵓ, ⵉⵇⵇⴰⵔ. ⵓⵔ ⴰⵔ ⵉⵜⵜⴰⵎⵏ ⴳ ⴱⵏⴰⴷⵎ ⴰ ⴱⵍⴰ ⵡⵏⵏⴰ ⵢⵓⵎⵏⵏ ⴳ ⵣⵣⵎⴰⵏ, ⵏⵖ ⴰⵙⵉⴼ ⵉⵖ ⴷ ⵉⵏⴳⵉ. ⴰⴳⵯⵏⵙ ⵏ ⴱⵏⴰⴷⵎ ⵉⴳⴰ ⵣⵓⵏ ⴷ ⴰⴳⵯⵏⵙ ⵏ ⵍⴱⵃⵕ; ⵃⵜⵜⴰ ⵢⴰⵏ ⵓⵔ ⵉⵙⵙⵉⵏ ⵎⴰⴷ ⴽⵓⵍⵍⵓ ⴳⵉⵙ ⵉⵍⵍⴰⵏ ⴰ ⴱⵍⴰ ⵕⴱⴱⵉ. ( ⴰⵢⵜ ⴱⵕⴰⵢⵢⵉⵎ ). |
